
TENSIUNI ÎNGRIJORĂTOARE ÎN EXTREMUL ORIENT
China revendică insula japoneză Okinawa

Situat între Japonia şi Taiwan, arhipelagul Ryukyu s-a aflat sub vasalitatea Chinei, după care a trecut sub suzeranitate japoneză în 1879, devenitnd o prefectură din Okinawa. Locuitorii săi împărtăşesc o lungă istorie comună cu China, iar mulţi dintre ei au suferit în urma anexării japoneze. Arhipelagul a fost teatrul unor confruntări sângeroase şi unor "sinucideri forţate" în al Doilea Război Mondial, după care a fost ocupat, până în 1972, de Statele Unite. În Okinawa au existat, ulterior, baze americane.

Universitari chinezi au lansat un apel vizând "reconsiderarea"
 suveranităţii japoneze asupra Insulei Okinawa, pe care se află baze americane şi care nu este vizată de actuala dispută teritorială între cei doi vecini. 
Într-un text publicat în ziarul Cotidianul Poporului - organ al Partidului Comunist Chinez - se insistă asupra faptului că Beijingul ar fi îndreptăţit să-şi valorifice drepturile asupra arhipelagului Ryukyu, a cărui principală insulă este Okinawa.

"A venit timpul reconsiderării problemelor nesoluţionate cu privire la Insulele Ryukyu"
 afirmă Zhang Haipeng şi Li Guoqiang, cercetători la Academia chineză pentru Ştiinţe Sociale, cu trimitere directă la Tratatul de la Shimonoseki (17 aprilie 1895), care încheia un scurt razboi chinezo-japonez, în perioada 1894-1895, pierdut de dinastia manciuriană Qing, slăbită la acea vreme.

Materialul publicat de Cotidianul Poporului ar putea să reaprindă tensiuni între Beijing şi Tokyo, implicate într-un interminabil conflict teritorial cu privire la un arhipelag nelocuit din Marea Chinei de Est numit Diaoyu de către chinezi şi Senkaku de japonezi. Potrivit sinologului Willy Lam, textul face parte dintr-un "război psihologic" în curs şi serveşte Chinei să "exercite o nouă presiune cu scopul de a obliga Guvernul japonez la concesii asupra Insulelor Senkaku"
.

Întrebată dacă China consideră că Insulele Ryukyu aparţin Japoniei, Hua Chunying - purtătoare de cuvânt a diplomaţiei chineze – nu a dat un raspuns clar. "Universitarii se interesează de mult timp de istoria insulei Okinawa şi arhipelagului Ryukyu". "Dar Insulele Diaoyu fac parte din teritoriul ireductibil al Chinei şi nu au făcut niciodată parte din Ryukyu sau Okinawa"
 a afirmat Hua Chunying. 
La Tokyo, secretarul general al guvernului, Yoshihide Suga, a apreciat că articolul din Cotidianul Poporului este “irelevant”.
Aprecierile din mass media au fost precedate de pătrunderea unor nave guvernamentale chineze în apele teritoriale ale insulelor disputate cu Japonia în Marea Chinei de Est. Informaţia a fost confirmată de paza de coastă niponă. 
Manevrele efectuate de chinezi în jurul arhipelagului au determinat Japonia să îi înmâneze o notă de protest ambasadorului Chinei la Tokyo. Oficialii japonezi au anunţat constituirea unei forţe speciale pentru a supraveghea şi proteja insulele Senkaku pe care le administrează. Interpelat în Parlament în legătură cu ordinul pe care l-ar da în cazul în care chinezii ar debarca pe aceste insule administrate de Japonia şi revendicate de China, Shinzo Abe a răspuns că "ar fi normal să îi respingem prin forţă în cazul în care se aventurează să debarce"
.
Pătrunderea navelor guvernamentale chineze în apele teritoriale ale Japoniei a fost confirmată şi de mass media din China cu precizarea că acţiunea "urmăreşte să afirme suveranitatea teritorială a ţării"
.
Potenţial periculos
Tensiunile sino-japoneze sunt considerate de analişti ca fiind sursa de conflict cu potenţialul cel mai periculos în anul 2013. "China-Japonia reprezintă conflictul cel mai important şi cu cele mai multe urmări geopolitice, în momentul de faţă" consideră Ian Bremmer, reputat analist si politolog american. "Chinezii nu mai simt că ar avea nevoie de japonezi aşa cum aveau până acum - nu mai au nevoie de tehnologie, de investiţii. Mai mult, spre deosebire de locuri precum Vietnam sau Filipine, unde China are o puternică diaspora care controlează afaceri locale, în Japonia nu există creo astfel de influenţă"
. Ian Bremmer consideră China ca fiind un jucător esenţial în problemele internaţionale cel putin pentru următoarele două decenii, în situaţia în care nu vor avea loc schimbări dramatice la nivel politic, care să orienteze statul chinez către o linie mai naţionalistă. 
În contextul tensiunilor teritoriale cu Japonia, China anunţă o măsură care îngrijorează întreaga lume. Oficialii chinezi au anunţat o creştere considerabilă a bugetului militar pe 2013. Bugetul chinez destinat apărării este al doilea din lume, după cel al Statelor Unite. Acesta a crescut în 2013 cu 10,7%, ajungând la 720,2 miliarde de yuani (88 de miliarde de euro). Potrivit experţilor Pentagonului, în realitate, bugetul militar alocat de către China depăşeşte cu mult suma declarată.

Rick Fisher, reprezentant al International Assessment and Strategy Center, estimează că statul chinez a alocat peste 300 de miliarde de dolari (230 de miliarde de euro) Armatei Populare de Eliberare, cea mai mare din lume. Armata chineză dispune de un efectiv de 2,3 milioane de militari. "O asemenea creştere, de două cifre, nu este surprinzătoare"
 a precizat Arthur Ding, expert din Taiwan pe probleme legate de armata chineză. "Creşterea economică a Chinei îi perimite să susţină o creştere de două cifre în bugetul său de apărare". Pentru 2013, Beijingul a anunţat şi obiectivul de creştere a Produsului Intern Brut cu 7,5%. 
Conform analiştilor economici şi militari, China face stocuri de alimente şi metale, ceea ce ar putea indica pregătirea penru un eventual război.
Experţii în agricultură ai ONU s-au declarat uimiţi de cantitatea uriaşă de orez importată de China - în condiţiile în care producţia de orez proprie nu a fost afectată. De asemenea, China a importat, vrac, minereu de fier şi o cantitate impresionantă de lapte praf din Australia. Întrucât nu făceau faţă cererii externe, companiile producătoare au „raţionalizat” necesarul intern. 

Stocarea unor imense cantităţi de alimente este, pentru analiştii militari, un indiciu pentru pregătirea unui razboi. În afară de alimente, China a cumpărat, într-o singură lună, mai mult aur decât rezerva Băncii Centrale Europene. De asemenea, a făcut stocuri masive cupru. În portul Qingdao, există un terminal pentru importul de minereu de fier - minereurile descărcate aveau nivelul unei clădiri de trei etaje. Conform aprecierii analiştilor economici, „China este implicată în cel mai mare transfer de bogăţie din istoria lumii”
. 

Ştirile au devenit şi mai neliniştitoare după întărirea fără precedent a bazelor militare din Pacific şi din Asia centrală. Astfel, la baza Shuimen, situată la 236 de mile de insulele aflate în dispută cu Japonia, în provincia Fujian, au sosit avioane de luptă, drone, 35 de nave de război - printre care nave de ultimă generaţie - submarine şi nave de asalt. 

În acelaşi timp SUA au trimis avioanele F-22 Raptor în Japonia - deocamdată în număr mic, însă baza acestor avioane se află în Okinawa, la mică distanţă de China

Japonia, sub presiune mediatică sud-coreeană

Paralel cu vectorul de forţă mediatic chinez, în direcţia Japoniei este direcţionat şi tirul de presă al Coreei de Sud. 

Japonia a protestat faţă de publicarea într-un ziar sud-coreean a unui editorial care asimilează bombele nucleare de la Hiroshima şi Nagasaki unei "pedepse divine". "Dumnezeu recurge uneori la mâna omului pentru a pedepsi acţiunile diabolice ale oamenilor"
, scria la începutul săptămânii cotidianul sud-corean, evocând o celebră unitate japoneză din al Doilea Război Mondial, Unitatea 731. Cu sediul în nord-estul Chinei, la Harbin, această unitate a fost o secţie secretă pentru cercetări biologice şi chimice. Acolo s-au efectuat experienţe pe oameni, în cursul Războiului chinezo-japonez (1937-1945) şi în timpul celui de Al Doilea Război Mondial. Subiecţii erau prizonieri chinezi, sud-coreeni şi ruşi. "Strigătele victimelor au ajuns la cer, iar bombele atomice au căzut asupra Hiroshima şi Nagasaki"
. 
Secretarul general al Guvenului japonez, Yoshihide Suga, a calificat acest articol ca "deosebit de dezonorant". "Ţara noastră este singura care a fost lovită de bomba atomică. Nu vom ierta niciodată asemenea comentarii"
. 
Bomba "Little Boy" lansată asupra oraşului Hiroshima de bombardierul american de tip B-29 "Enola Gay" s-a soldat cu 140.000 de morţi. Cea lansată trei zile mai târziu asupra oraşului Nagasaki s-a soldat cu aproximativ 70.000 de morţi. Şase zile mai târziu Japonia capitula.
Comentariile acide ale ziarului sud-corean au fost publicate într-un context dificil sl relaţiilor între Tokyo şi Seul, urmarea declaraţiilor primarului oraşului Osaka, Toru Hashimoto. Acesta a apreciat ca fiind o “necesitate” existenţa "femeilor de reconfortare" asiatice - în majoritate, coreene, chineze şi filipineze - înrolate de forţele armate în bordeluri de campanie ale armatei imperiale japoneze în timpul celui de al Doilea Război Mondial. "Femeile ușoare au fost esenţiale pentru menţinerea disciplinei. Pentru soldaţii cărora le-au zburat gloanţe pe la urechi, femeile de genul acesta erau foarte importante"
 a afirmat Toru Hashimoto, adăugând că nu există dovezi suficiente că armata niponă a forțat femei să devină prostituate. 
"Suntem profund dezamăgiţi că un oficial apără asemenea crime inumane", a declarat o purtătoare de cuvânt a ministerului sud-coreean de Externe. "Şocaţi şi furioşi", a reacţionat o purtătoare de cuvânt a Cancelariei chineze, Hong Lei. "De modul în care îşi va aborda trecutul depinde viitorul Japoniei"
 a adăugat ea.
Punctul de plecare invocat în presa sud-coreană pentru comentariile aspre la adresa Japoniei a fost, însă, o fotografie apărută într-un ziar nipon, în care premierul japonez Shinzo Abe apare ridicând degetul mare şi zâmbind, aşezat în cabina de pilotaj a unui avion de vânătoare pentru antrenament pe care stă scris vizibil 731 - numărul unităţii secrete de cercetări biologice şi chimice care a efectuat experimente pe oameni în timpul războiului sino-japonez (1937-1945) şi celui de-al Doilea Război Mondial. 

"Provocările fără sfârşit ale lui Abe!"
 scrie cel mai important cotidian sud-coreean. "Poza lui Abe reaminteşte ororile unităţii 731!"
. 

Fotografia a fost realizată într-o bază militară aeriană japoneză, în prefectura Miyagi, din zona de nord-est.

În replică, ministrul japonez al Apărării a precizat "Nu există nici o semnificaţie specială în numărul inscripţionat pe avionul de antrenament în care a urcat premierul"
.
SUMMIT UE: 
DISPUTE ENERGETICE ŞI REFUZUL GAZELOR DE ŞIST 
Statele membre UE trebuie să dezvolte metode sigure şi sustenabile de a exploata resurse energetice convenţionale sau neconvenţionale, cum ar fi gazul de şist, care ar putea deveni parte a mixului energetic pentru unele state UE, dacă vor opta pentru acest lucru, a declarat miercuri preşedintele Consiliului European, Herman van Rompuy.

După încheierea summit-ului UE, Herman Van Rompuy a afirmat că unul dintre punctele asupra căruia au convenit şefii de stat şi de guvern este diversificarea surselor, care să garanteze că nicio ţară nu se bazează pe o unică sursă de energie sau o singură rută de furnizare. “Se poate face atât de mult în domeniul energiilor regenerabile, inclusiv în termeni de locuri de muncă. De asemenea, ţările pot să dezvolte căi sigure şi sustenabile de a exploata resursele convenţionale şi neconvenţionale. Da, asta include gazul de şist, care ar putea deveni parte a mixului energetic pentru unele state membre, poate mai puţin pentru altele. Depinde, bineînţeles, de fiecare ţară, să decidă asupra mixului său energetic”
 a precizat preşedintele Consiliului European.“Alegerea mixului energetic este de competenţa statelor”, menţionează în acest sens concluziile summit-ului.

De asemenea, a precizat Herman van Rompuy, liderii UE au convenit asupra necesităţii de a se coordona mai bine asupra deciziilor energetice naţionale majore cu impact asupra altor ţări.

În ceea ce priveşte finanţarea construirii de infrastructuri pentru energie, capitol bugetar diminuat la Consiliul European din februarie în care s-a convenit asupra bugetului multianual al Uniunii Europene, preşedintele Herman Van Rompuy a precizat “concluziile prevăd să se recurgă pe larg la fondurile private”
. La rândul său, preşedintele Comisiei Europene, Jose Manuel Barroso, a menţionat că şi Banca Europeană de Investiţii ar putea fi o sursă de finanţare pentru astfel de proiecte de infrastructuri, ca şi fondurile regionale. Conform estimării preşedintelui Consiliului European, UE va avea nevoie de 1.000 de miliarde de investiţii în dezvoltarea şi interconectarea reţelelor până în 2020.

În cadrul summit-ului a fost subliniată intenţia de a “se evalua posibilitatea recurgerii sistematice la sursele de energie indigene onshore şi offshore, în vederea exploatării lor durabile, eficiente din punctul de vedere al costurilor şi în condiţii de siguranţă, respectându-se totodată alegerile statelor membre în materie de mix energetic”
 ceea ce ar putea include un gazoduct care să conexeze Cipru, Grecia şi Israel la restul Europei. Preşedintele Antonis Anastasiades şi-a exprimat ambiţia de a transforma Ciprul într-un “hub energetic”
 pentru Europa.

Probleme şi îndoieli privind politica energetică

Piaţa de energie se confruntă cu multe obstacole: lipsa de investiţii, resurse regenerabile prea puţin dezvoltate, concurenţa cărbunelui american. Marile grupuri europene încep să pună presiuni asupra Uniunii Europene. Mesajul lor este clar: securitatea aprovizionării cu energie a Europei este în pericol. Ei cer ajutor executivului din Bruxelles. Cauzele acestei crize sunt numeroase: scăderea drastică a investiţiilor în marile proiecte de infrastructuri, lipsa unui cadru de reglementare precis, ponderea foarte relativă a politicii energetice comune. "Pe scurt, o lipsă notorie de vizibilitate, într-un moment în care aceşti giganţi ai industriei, pentru a opera eficient, au nevoie de anumite semnale clare de care deocamdată nu au parte"
.

Aceşti giganţi sunt în prezent cu atât mai nervoşi cu cât se confruntă cu o serie de dificultăţi recurente: preţul acţiunilor a scăzut, datoriile au depăşit limitele acceptabile pentru investitori – obligându-i la programe vaste de vânzări de active. În plus, aripa industrială este pusă la grea încercare: mai multe centrale de producţie sunt fie închise, fie puse sub tutelă din cauza lipsei de rentabilitate.

În cazul din urmă, este vorba, deseori, de uzinele cu ciclu combinat gaz (Centrale termoelectrice – CTE) victime ale avântului gazului de şist în America de Nord. Gazul este, acum, de patru ori mai ieftin în America decât în Europa şi, datorită acestei noi resurse, Statele Unite pot exporta cantităţi masive de cărbune. Acestea sunt folosite pentru alimentarea centralelor electrice din Europa la preţuri mult mai competitive decât gazul pentru centralele termoelectrice, obligate să-şi sisteze activităţile.

"Rezultat: trebuie totuşi apreciat paradoxul, o ţară precum Germania face să meargă din plin centralele cu cărbune finanţând în acelaşi timp intensiv industria de energie din surse regenerabile"
. Dezvoltarea accelerată a energiilor verzi nu este întâmpinată cu un entuziasm general: centralele termice cu gaz sau cu cărbune sunt indispensabile pentru a compensa intermitenţele electricităţii solare şi eoliene. Cu toate acestea, în Germania, producţia din surse regenerabile a atins un asemenea volum încât investiţiile în centralele clasice, indispensabile dar costisitoare de construit, nu mai sunt rentabile. Este vorba despre un impas care îngrijorează toate companiile electrice şi gaziere. În mesajul transmis Comisiei Europene, aceste companii cer urmărirea atentă a finanţării energiei – în special în sensul asigurării că sistemul de subvenţii al energiilor din surse regenerabile nu afectează concurenţa de la o ţară la alta. Giganţii sectorului doresc de asemenea ca piaţa carbonului - în special cea a cotelor de emisii – să fie mai eficientă. Nu în ultimul rând, doresc să fie încurajate investiţiile în mijloacele de producţie capabile de a compensa vârfurile de consum.

Într-o ordine conexă de idei, anterior summit-ului, între Comisia Europeană şi unele mari companii petroliere au apărut tensiuni. Birourile londoneze ale giganţilor petrolieri BP şi Shell au fost percheziţionate de anchetatori ai Comisiei Europene în urma suspiciunilor că aceştia ar fi manipulat preţul petrolului brut. Această investigaţie din Marea Britanie a fost precedată de cea declanşată în urma bănuielilor privitoare la ratei dobânzii Libor şi a preţului gazelor.

Acţiunea Comisiei Europene adânceşte o campanie care a stârnit puternice ecouri în ultimele luni, după ce un raport pentru G20 a arătat în vara anului 2012 că piaţa este larg deschisă pentru “manipulare sau distorsiune”
. 

Securizarea aprovizionării

Dincolo de aceste subiecte majore, fiecare ţară încearcă să înainteze pe căile sale specifice. În Germania, dezvoltarea reţelelor destinate conectării nordul şi estul ţării, unde sunt produse energia eoliană şi solară, de sud şi vest, unde se află industriile cele mai consumatoare de electricitate, este extrem de importantă pentru succesul tranziţiei energetice: ţara a decis să oprească până în 2022 toate centralele nucleare germane şi să crească ponderea energiilor din surse regenerabile la 40%. Potrivit planului guvernului german, trebuie să fie optimizaţi 4000 de km de linii şi alţi 1700 de km trebuie să fie construiţi până în 2022. Berlinul ar vrea să împartă cu vecinii săi europeni costul dezvoltării reţelelor pentru transportul energiilor din surse regenerabile pe continent.

De altfel, Germania evoluează în favoarea exploatării de gaz de şist, pentru a contribui la securitatea aprovizionării şi la stabilitatea preţurilor energetice – unii oficiali germani putând observa cu satisfacţie evocarea posibilităţii de a recurge "mai sistematic" la surse de energie "indigene"
, o formulă codată de Bruxelles pentru a desemna gazele de şist. Este o premieră pentru Comisia Europeană, în concluziile sale preliminare la summit.

Studiu european privind fragmentarea hidraulică

Uniunea Europeană va lansa un studiu privind fracţionarea hidraulică. Scopul este stabilirea bazelor juridice pentru “proiecte de demonstrare a eficienţei şi pentru operaţiuni de explorare”
, precum şi aflarea detaliilor despre această tehnică de extracţie a gazelor şi despre costurile pe care le comportă. O reglementare ar putea fi adoptată în anul 2013.

Fracţionarea hidraulică este o metodă controversată, întrucât extragerea gazelor dintre straturile de rocă riscă să producă poluarea surselor de apă potabilă cu reziduuri de produse chimice, explică publicaţia germană. Comisarul european pentru Energie, Günther Oettinger, apreciază că, dacă este “necesară protejarea unor locuri precum Lacul Constance (Germania), unde există apă potabilă”
 va trebui “să nu mai existe temeri privind riscurile” acestei metode. Fracţionarea hidraulică presupune injectarea la înaltă presiune în rocile de şist a unui amestec de apă şi nisip, care  eliberează gazul prins în rocile poroase. Soluţia utilizată conţine 1% agenţi chimici, de obicei identici cu cei găsiţi în alimente sau în produse cosmetice. Adversarii fracţionării consideră că aceste substanţe chimice pot contamina pânzele freatice, ceea ce exploatatorii neagă. Acum, fracţionarea stârneşte de asemenea îndoielile miniştrilor germani al Mediului – Norbert Röttgen – şi al Economiei – Philipp Rösler.

Până la sfârşitul anului 2013, Comisia Europeană va implementa un cadru politic pentru reglementarea extracţiilor de gaz de şist în statele membre care ar dori să o facă. Exploatarea acestui tip de gaz este “controversată” din cauza impactului său asupra mediului înconjurător. Connie Hedegaard - comisar european pentru Combaterea schimbărilor climatice - a precizat că ideea eventualei scăderi a preţului gazului european în urma exploatării gazului de şist nu este un argument solid pentru demararea unor astfel de proiecte controversate: „trebuie să realizăm că preţul gazului nu va scădea niciodată atât de mult ca în Statele Unite. În Europa nu există aceleaşi suprafeţe nelocuite iar noi ţinem mai mult seama de ceea ce cred populaţiile locale”
.

Polonia dispune de rezerve de gaz de şist considerate printre cele mai mari din Europa - sunt estimate la aproximativ 2000 de miliarde metri cub (dintre care 346 la 768 miliarde de metri cub extractibili). Ministrul adjunct Mediului, Piotr Wozniak, s-a opus investiţiilor companiilor americane în extracţia de gaz de şist în Polonia. Pe cale de consecinţă, companiile americane Marathon Oil şi Talisman Energy au opri exploatarea prin fracturare hidraulică a gazului de şist
.

Potrivit deputatului european Lena Kolarska-Bobińska, "aceste decizii recente ale unor ţări membre ale UE sunt susceptibile de a spori presiunea asupra Comisiei Europene, care elaborează în acest moment mai multe documente referitoare la exploatarea zăcămintelor de şist. Comisia nu va mai putea pretinde că  opoziţia este bazată numai pe argumentele ideologice ale câtorva partide politice izolate"
.

Franţa, Bulgaria, România şi Republica Cehă au decis să suspende exploatarea depozitelor lor pentru motive de mediu. 

Franţa este unul dintre statele care refuză exploatarea gazului de şist pe teritoriul său, iar preşedintele francez François Hollande a fost categoric în acest sens după încheierea summit-ului. “Nu putem însă să-i împiedicăm pe alţii să exploateze gazul de şist, după cum nu-i putem împiedica nici să recurgă la energia nucleară”
.

Ministerul ceh al Mediului pregăteşte un proiect de moratoriu privind explorarea gazului de şist. Acest moratoriu de o durată de 18 luni la 2 ani, va permite, potrivit autorităţilor cehe, de a acoperi lacunele din legislaţia actuală privind protecţia mediului, operaţiunile miniere şi forajele  geologice. Guvernul ceh a anulat cele două concesiuni de explorare a gazului de şist acordate societăţii australiene Hutton de către autorităţi. Ministrul ceh al Mediului, Tomáš Chalupa, a precizat că municipalităţile nu au dispus de informaţiile necesare pentru examinarea aspectelor legate de protecţia surselor de apă potabilă, a mediului şi a peisajului
.
În România, guvernul s-a pronunţat de asemenea în favoarea îngheţării explorării gazului de şist. Aceste decizii nemulţumesc compania americană Chevron, care deţine patru concesiuni de explorare de gaze în România şi care era pe punctul de a începe forajele în 2013. Anul trecut, Chevron a câştigat de asemenea o licitaţie pentru explorarea de gaze de şist în Bulgaria, proiect oprit prin votul Parlamentului, care a interzis "permanent" explorarea şi exploatarea gazului şi petrolului extras din şisturi prin metoda fracţionării hidraulice.

Moscova, solicitată să modifice legea privind ONG cu finanţare străină

Secretarul general al Consiliului Europei, Thorbjorn Jagland, i-a cerut marţi Rusiei să modifice legea în baza căreia organizaţiile neguvernamentale care primesc finanţare externă şi desfăşoară activităţi politice sunt obligate să se înregistreze ca „agent străin”.
 „După părerea mea, calificarea ca agent străin a organizaţiilor fără scop lucrativ care primesc finanţare externă este o eroare. Sper ca această situaţie să se schimbe” a afirmat Thorbjorn Jagland într-o conferinţă de presă, amintind că formularea „agent străin” are conotaţii negative în rândul ruşilor, din vremea sovietică. 
„Aşa cum ONG-urile finanţate de la bugetul rus nu sunt agenţi statali, tot aşa organizaţiile care primesc fonduri din străinătate nu sunt spioni sau trădători”
 a spus acesta. 
Secretarul general al Consiliului Europei a dat asigurări că îi cunoaşte personal pe mulţi dintre reprezentanţii societăţii civile ruse, subliniind că aceştia se bucură de un mare prestigiu în întreaga lume. 
El a făcut aluzie la organizaţia Golos, care monitorizează alegerile şi care a devenit prima organizaţie neguvernamentală amendată pentru refuzul de a se înregistra ca „agent străin”. 
Thorbjorn Jagland, care s-a întâlnit cu reprezentanţi ai principalelor ONG-uri ruse, şi-a exprimat, de asemenea, surprinderea faţă de faptul că Şcoala moscovită de analiză politică, partener al Consiliului Europei, se numără printre organizaţiile obligate să se declare „agent străin”. 
TERORISMUL: CONSTANTĂ DRAMATICĂ A LUMII MODERNE

Terorismul ca fenomen local a existat după cel de Al Doilea Război Mondial. Manifestările pe care le-au îmbrăcat acţiunile teroriste au fost, de obicei:  capturarea de ostateci; răpirea, deturnarea şi explozia unor avioane, distrugerea de obiective civile soldate - de obicei - cu  victime, bombardarea cu rachete uşoare a unor obiective civile. Cele mai multe actiuni  au implicat armament “convenţional” - exceptând atentatul de la Tokyo, în care s-a folosit gazul sarin in metroul oraşului. Se cunosc cel puţin două cazuri care au fost demascate ca o posibila încercare de a folosi armament neconvenţional. 

Lupta împotriva terorismului a luat o turnură dură după implicarea Statelor Unite în aceste conflicte în urma evenimentelor din 9 septembrie 2001. Astăzi există două doctrine diferite în aceasta lupta: doctrina de prevenire activă - care presupune contactul direct cu grupările teroriste pe teritoriile în care ele sunt localizate; şi doctrina de apărare pasivă  - care implică doar apărarea teritoriului statului respectiv. Majoritatea statelor lumii aplică doctrina de apărare pasivaă.

Grupările teroriste sunt anti-democratice, dar se folosesc de legislaţia permisivă a democraţiilor. Pe cale de consecinţă, democraţiile au mari probleme în rezolvarea pericolelor teroriste. Limitarea libertăţiilor civile, tehnicile  de arest şi anchetare în cazul suspecţilor de terorism sunt în contradicţie cu legile statelor democratice. 

Unica posibilitate de a pune stavilă activităţilor teroriste în acest cadru permisiv  este efortul informaţional al statelor democratice, la care se adaugă controlul intrărilor şi ieşirilor de pe teritoriile naţionale.

Structuri, doctrine şi costuri

“Războiul împotriva terorismului” a fost declanşat în 7 octombrie 2001 şi continuă în majoritatea teatrelor de acţiune initiale - la care se adaugă cele care s-au dezvoltat în acest deceniu. Deşi războiul din Irak nu a avut nimic comun cu terorismul la începuturile lui, face parte din acest conflict, mai ales având în vedere ceea ce a urmat după înlăturarea regimului lui Saddam Husein. Dacă Irakul nu a fost un element terorist la începutul conflictului, a devenit după căderea lui Saddam - şi este, în continuare.

Tactic, “razboiul împotriva terorismului” poate fi împărţit în etape şi teatre de operaţiuni care poartă nume codificate.

- Operaţiunea Active Endeavour - a demarat la 4 octombrie 2001 şi continuă. Operaţiunea presupune închiderea căilor de acces maritim şi controlul traficului maritim, în special dintre Asia (Orientiul Mijlociu) şi Africa spre Europa şi Statele Unite. Punctele de forţă ale acestei operaţiuni sunt Gibraltarul şi Bab-el-Mandeb – parţial, Dardanele şi Sharm el-Sheikh. Până în 31 decembrie 2010 au fost monitorizate 100 de mii de nave, abordate 100 şi escortate aproape 500
.

- Operaţiunea Enduring Freedom (Afganistan / OEF-A) – a început în 7 octombrie 2001 şi continuă. Succese: înlăturarea regimului Taliban; instaurarea unui regim ales de afgani; constituirea şi antrenarea unei forte afgane; distrugerea masivă a structurilor al-Qaeda – şi înlăturarea unor lideri centrali si a liderului “suprem”. Insuccese: reînnoirea şi intensificarea regională a unor conflicte cu ramăşiţele talibane - în fapt, o nouă insurgenţă talibana; deschiderea unui nou front în Nord-Estul Pakistanului
. 

 
- Operaţiunea Enduring Freedom (Filipine / OEF-P) – a început la 15 inuarie 2002 şi continuă. Operaţiunea era destinată distrugerii cadrele locale ale teroristilor al-Qaeda şi afiliaţilor din organizaţia islamist-terorista Abu Sayyaf. Operaţiunea a fost un succes major având în vedere că din 2009 nu s-au mai înregistrat acţiuni teroriste în acest spaţiu
. 
- Operaţiunea Enduring Freedom (Cornul Africei – Somalia / CJTF-HOA). După un an de la debutul ostilităţilor în Afganistan, rămăşiţele teroriste din această ţară au început să se regrupeze pe axa Yemen – Cornul Africii (Somalia – Eritreia). Ţările menţionate nu au o conducere centrală puternică, fiind societăţi tribale. După 2009, forţele occidentale (şi australiene) au fost prezente permanent în apele regiunii. Activităţile terestre sunt punctuale, foarte puţin mediatizate
. 

- Operaţiunea Enduring Freedom (Pankisi Gorge). A durat un an şi jumătate, scopul fiind “închiderea” posibilităţilor de penetrare a trupelor islamiste aflate în Cecenia. Această operaţiune trebuia să instruiască şi să construiască resurse militare superioare pentru forţele armate ale Georgiei. A început în 2002 şi a luat sfârşit în 2004, după proteste repetate ale Rusiei. Rezultatul l-am vazut in 2008 (Razboiul Osetiei), când Rusia au ocupat aproximativ jumătate din Georgia, pentru a lansa un mesaj de forţă, după care trupele ruseşti s-au retras
. 

- Operaţiunea Enduring Freedom (Trans Sahara / OEF-TS) - a început la 6 februarie 2007, scopul fiind curăţarea regiunea de celule teroriste al-Qaeda. Operaţiunea continuă (primind şi alte “obiective” – de exemplu, conflictul libian) fiind implicaţi 500 de americani şi 500 de localnici. Sunt raportate succese
. 

- Operaţiunea Enduring Freedom  (Kîrgîzstan) - a început în 2001 , a luat sfârşit în 2004. Operaţiunea consta în construirea unor baze logistice pentru Statele Unite şi aliaţii NATO, inclusiv modernizarea aeroportului internaţional de la Bishkek. Baza de la Manas este încă operaţională, conform informaţiilor existente, deşi a fost subiectul unor discuţii aprinse cu Rusia şi China
. 

Doctrina “American Century”, modificată după Collin Powell, a fost bazată pe următoarele principii:

1. Intervenţie doar în cazul ameninţării unui interes vital al SUA;

2. Fezabilitatea şi succesul obiectivelor intervenţiei;

3. Analizarea şi verificarea realităţii riscurilor;

4. Iniţial, trebuie epuizate toate mijloacele non-violente;

5. Anterior declanşării conflictului trebuie să existe o strategie plauzibilă de ieşirii din el;

6. Trebuie luate în considerare toate consecinţele posibile;

7. Susţinere din partea majorităţii poporului american;

8. Intervenţia trebuie să se desfăşoare conform normelor constituţionale americane şi legilor internaţionale;

Afganistan

Memento

Teritoriul Afganistanului este, de peste 22 de secole, teatrul unor confruntări între imperiile lumii. Într-un secol şi jumătate, şase entitati statale au trecut pe acest teritoriu numit, istoric, “Persia mare”. În perioada 1823-1926, teritoriul Afganistanului a fost numit Emiratul Afgan, fiind disputat între Rusia şi Marea Britanie şi pustiit de trei războaie anglo-afgane (1838-1842; 1878-1880 şi în 1919) pe care Anglia nu le-a câştigat. În 1926 Emiratul Afgan se transforma in Regat, care avea să fie disputat între interesele Marii Britanii, Rusiei (din 1920, URSS) – şi, după 1939, Germaniei hitleriste. Cel de Al Doilea Război Mondial atenuează disensiunile între puterile divergente. După începutul “războiului rece”, disensiunile au continuat. În 1973, regatul s-a transformat într-o republică, având ambiţii democrat-liberale. Guvernul condus de Mohammed Daoud Khan a încercat să reformeze şi să democratizeze Afganistanului. În 1978, Daoud Khan -  declarat de sovietici element pro-occidental - este înlăturat printr-o lovitură de stat de o juntă militară condusă de Nur Muhammad Taraki şi de elemente loiale partidului comunist afgan. Susţinut de sovietici, noul conducător al Afganistanului a format un partid unic - abolind, de fapt, partidele politice. 

În perioada 1978 si 1992, Afganistanul s-a transformat în Republica Democrată Afganistan. În decembrie 1979, URSS a intrat în noul stat comunist - a început războiul civil între comuniştii afgani cu susţinerea activă a sovieticilor.  Razboiul a încetat de iure după retragerea sovieticilor în 1988 şi după tratatele de la Geneva (1987–1989). De facto, razboiul civil a continuat (1989-1992) între guvernul comunist si elementele islamiste (talibanii), care au dus razboiul cu sovieticii. Talibanii au câştigat războiul în 1992 Afganistanul a fost declarat Emirat Islamic, guvernat de talibani. Afganistanul a devenit “vitrina” terorismului islamic mondial, susţinând revoluţia islamică de pretutindeni.

După evenimentele din 11 septembrie 2001, talibanii au fost înfrânţi printr-o intervenţie militară. Afganistanul a rămas o Republică Islamică, dar condusă de lideri democratici, în frunte cu Hamid Karzai. 

Problema afgană
Afganistanul prezintă două probleme majore pentru lumea occidentală. Prima şi cea mai actuală (aproximativ de la începutul anilor 1980) este insurgenţa islamistă, reprezentată de alianţa între talibani afgani şi islamişti suniţi-wahabiţi, apropiaţi de Fraţii Musulmani. A doua problemă, mult mai veche, este producţia de opium plus derivate (heroina şi crackul). 

Populaţia Afganistanului este atât de eterogenă, încât nu se poate vorbi cu adevărat despre un popor afgan în sensul clasic al cuvântului. Nici despre stat naţional nu se poate vorbi. Probabil, cel mai corect termen ar fi Confederaţie etnică, bazată pe o comuniune tribală.

Actori geopolitici

Actorii principali: Afganistan, SUA, NATO, Coaliţia Talibană, Al-Qaida, Pakistanul, Arabia Saudită.

Actorii secundari regionali: India, Rusia, Iran, Irak, Fostele republici Sovietice-Musulmane, China.

Actorii secundari medieni: Turcia, Israel, Egipt, Ţările Balcanice, Siria-Libanul.

Din punct de vedere american, Afganistanul nu este o provocare tactică – mai exact, nu prezintă o primejdie imediată la adresa Statelor Unite. Terorismul islamic din această regiune s-a adaptat la situaţia existentă pe plan local şi internaţional. În Afganistanul de astăzi sunt prezente numai bazele la nivelul de îndoctrinare, antrenament - şi, pe de altă parte, într-o parte, de hărţuire şi paralizare a unor forţe occidentale importante, care au fost dislocate pe teren. 
Bazele de recrutare şi de acţiune se află în Balcani, Africa de Nord (Maghreb), Anglia, Franţa şi Canada. Islamismul a dezvoltat o doctrină clasică de “etajare” logistică şi combatantă, bazându-se pe o structura dualistă. Prima structură, cea politică, ideologică şi religioasă – care este din nefericire acceptată de democraţiile occidentale, fiind considerată legitimă; a doua structură, cea subterană, alimentată financiar şi politic de prima, care în opiniile occidentale este nocivă, periculoasă şi ilegală, dar care este ascunsă şi mascată de legitimitatea acordata de structura legala.

Mize geostrategice

(1.) Zona EST-VEST este zona în care două puteri nucleare se află într-un conflict care a generat deja două războaie, încă convenţionale (Pakistan-India). Acest conflict a creat prima radicalizare Islamică, începând din 1949 şi până în prezent. Islamul radical nu se află numai în Iran, el se află, în primul rând, în Pakistan.

(2.) Zona NORD-SUD este cea pe care Afganistanul o foloseşte drept zonă tampon intre resursele energetice din Asia Centrală şi Orientul Mijlociu. Cine “stăpâneşte” zona poate asigura un paralelism şi o separare a surselor energetice, pe parcursul lor EST-VEST. Sau, din contra, o cartelizare a lor în mâna unei singure puteri.

(3.) Acelaşi Afganistan este, încă o dată, zona de tampon între Islamul radical propagat de Iran şi cel incipient din statele foste sovietice din Asia Centrală şi de Sud. O cădere a Afganistanului sub influenţa iraniană ar facilita cartelizarea islamică a celor doua zone geografice şi implicit a resurselor energetice din cele două zone.

(4.) Interesele Rusiei. De două feluri, cele defensive constau în păstrarea hegemoniei în fostele republici sovietice şi apărarea lor de influenţe islamice radicale. Cele ofensive sunt constituite de visul Rusiei Imperiale care stăpâneşte Orientul Mijlociu. Vis vechi de cel puţin 200 de ani.

O nouă ameninţare islamică via Malaysia

Mediul bancar islamic se bazează pe aceleaşi principii economice precum cel occidental: face profit prin împrumutarea de capital financiar. Numai că, pe lângă aceste trăsături, în ecuaţia funcţionării băncilor islamice, mai intervine şi legea islamică, sharia - care guvernează atât mediul religios, cât şi pe cel politic, economic, cultural şi social.

Alegerea Malaysiei ca centru financiar-bancar al islamului, nu a fost întâmplătoare. Deşi are o populaţie de 30 de milioane de locuitori, dintre care doar 60% sunt musulmani, Malaysia se deosebeşte de celelalte state musulmane prin „Islamul civilizaţional”(Islam Hadhari), pe care îl promovează. Detaşându-se de islamul statelor din Orientul Mijlociu,  pe care îl percepe ca fiind materialist şi profund nociv pentru societate, islamul civilizaţional „pune accentul pe dezvoltare socială, pe o guvernare dreaptă, pe integritate morală, pe libertate personală, pe protecţia mediului şi educaţie ştiinţifică.
” Toate aceste aspecte au permis apariţia sistemului bancar islamic, care are la bază „capitalul de tip sharia”.

Cunoscând o dezvoltare rapidă, acest concept a apărut în 1960 şi presupune împletirea legii sharia cu principiile bancare occidentale. Drept urmare, banii nu au valoare intrisecă, servind doar ca obiect de schimb pentru a produce profit, fără a genera comisioane, dobânzi, sau riscuri. „Mediul bancar islamic vorbeşte despre asumarea riscurilor şi împărţirea acestora cu clientul.”

Toate activităţile bancare se desfăşoară într-un mediu etic strict, urmând învăţăturile Coranului.

Sistemul bancar islamic se bazează pe o varietate de instrumente pentru a face faţă concurenţei Vestice:

- murabaha: contract prin care banca cumpără un bun şi îl vinde ulterior clientului, astfel încât să genereze profit.

- ijara: garantarea folosirii unor acţiunilor de către clienţi, pe o perioadă de timp determinată.

-sukuk: obligaţiuni islamice,

- takafu: asigurare islamică,

-mudaraba: un acord contractual prin care investitorul îi încredinţează capital agentului.

- ba’mua’jal: contract de vânzare, prin care cumpărătorului îi este permis să plătească un preţ stabilit anterior.

- bai’salam: contract care le permite cumpărătorilor să cumpere – la un preţ negociabil şi prin respectarea unor condiţii stricte – anumite produse, care pot fi expediate la o anumită dată.

Băncile islamice, bazându-se pe acest tip de instrumente şi excluzând folosirea fondurilor de tip hedge pentru a genera profit, se bucură de o stabilitate mult mai ridicată. Se numără printre puţinele bănci care nu au fost afectate de criza financiară globală.

Băncile islamice aduc o noutate şi în faptul că îşi selectează clienţii după anumite criterii. Legea sharia interzice investiţii în domenii nocive societăţii musulmane: industria alcoolului şi tutunului, a divertismentului, a jocurilor de noroc, a armelor, a filmului şi teatrului şi în industria hotelieră. În prezent, există peste 600 de bănci islamice, care operează în 75 de state, dintre care: Statele Unite ale Americii, Franţa, Marea Britanie, Germania, Luxemburg, Malta, Iran, Indonezia, Malaysia, etc.

Privind retrospectiv asupra istoriei sistemului financiar islamic, se putea observa o creştere anuală de 15-20%. Dacă în 1990, băncile islamice deţineau un capital de 150 de miliarde de dolari, în 2012, acesta a ajuns la 1,3 triliarde de dolari. Sistemul financiar islamic gestionează un procentaj de 1,6% din activele mondiale, iar acest procentaj se află şi el în continuă creştere.

Centrul financiar bancar islamic se află în Malaysia, ţară care domină piaţa sukuk şi găzduieşte două instituţii de bază ale acestui sistem: Banca Negara şi Centrul Internaţional pentru Educaţie în Finanţe Economice. Prima oferă cel mai sofisticat tip de economie bancară islamică, participând activ la promovarea sistemului sharia la nivel internaţional, iar a doua intermediază formarea de noi bancheri, fiind cea mai mare universitate de studii financiar-islamice din lume.

Într-un mediu bancar tot mai centrat pe profit şi mai înstrăinat de client, băncile islamice par o alternativă tot mai avantajoasă. Prin echilibrul pe care vrea să-l creeze între investitori, acţionari, utilizatori şi societate, acest tip de sistem bancar vine în întâmpinarea nevoilor celor patru categorii.

Sistemul financiar islamic exercită o atracţie tot mai mare asupra statelor non-musulmane, datorită instrumentelor financiare folosite, care nu se bazează pe dobânzi. Franţa este cel mai mare centru financiar islamic din Occident, ca urmare a  deţinerii unei minorităţi de aproximativ 6 milioane de musulmani.

Primit cu braţele deschise de către statul francez, sistemul islamic s-a dovedit a fi o adevărată ameninţare la adresa sistemului financiar autohton. Principiile etice, pe care se bazează banca islamică, dar şi rezistenţa sa în faţa prelungitei crize financiare, au făcut ca aceasta să atragă tot mai mulţi adepţi.

Oficialii francezi consideră că în perioade de criză, nevoile financiare pragmatice pot schimba tipare ancestrale – iar acest lucru se poate transforma într-o ameninţare la adresa societăţii franceze.

Cu aceeaşi problemă, însă la un nivel mai scăzut, se confruntă şi Marea Britanie. Aceasta a adoptat o poziţie fermă de limitare a finanţelor islamice, prin intermediul discursului premierului Cameron.

Posibilă relaţie fundamentalism islamic-maoiştii indieni


Aproape necunoscuţi în spaţiul vest-european, rebelii maoişti din Asia de Sud evocă mai mult decât amintirea nostalgic-controversată a Războiului Rece.           Cucerirea puterii în Nepal, pe ruinele familiei monarhice sau atacurile repetate ale secţiilor de poliţie din India sunt prezenţe evocatoare ale unui traseu istoric în care insurgenţa poate deveni o stare de fapt, o orânduire în sine hrănită de marginalizare socială extremă. În cazul maoiştilor indieni, că de ei ne ocupăm, saga lor îşi află rădăcinile în primele mişcări secesioniste şi anti-stabiliment din anii ’50. Momentul oficial este anul 1967 când o serie de fermieri se revoltă contra unor latifundiari din satul Naxalbari, sprijiniţi de poliţie
.

     Prima perioadă durează până la începutul anilor 1970 când este lichidată de forţele armate. În deceniile următoare, micile celule naxalite, incapabile să se coaguleze din cauza tentaţiilor fracţionare întreţin o frecvenţă joasă pe EKG-ul stabilităţii sociale din India. În 2004, odată cu unificarea celor mai importante două grupuri: Grupul Războiului Popular şi Centrul Comunist Maoist rezultă actuala formulă. Profitând şi de succesele înregistrate de confraţii lor din Nepal, naxaliţii indieni devin în scurt timp ”cea mai serioasă problemă de securitate internă” după un binecunoscut discurs al premierului Manmohan Singh din 2006. Se apreciază că din 1989 încoace insurgenţa maoistă a provocat peste 11.000 de victime dintre care 6300 de civili. 

     În 2009, Ministerul de Interne a demarat operaţiunea Vânătoarea Verde (Green Hunt) trimiţând peste 70.000 de agenţi ai Poliţiei Centrale de Rezervă (cea mai puternică trupă paramilitară a ţării) contra lor. În paralel cu trupele de poliţie secondate de armată statul indian a recurs şi la înarmarea comunităţilor de tribali sub steagul unei formaţiuni numite Salwa Judum care să indigenizeze războiul (în sensul procesului de vietnamizare sau, mai nou, de afganizare a războiului pe care americanii l-au urmărit în conflictele prelungite). Salwa Judum (Marşul Păcii, în traducere) a fost interzis în iunie 2011 din cauza abuzurilor comise asupra populaţiei pe care chipurile trebuia sa o protejeze.

La trei ani distanţă de la startul operaţiunilor contrainsurgente, statul indian pare să fi întors rezultatul în favoarea sa, aşa după cum arată cifrele din tabelul de mai sus. Reduşi la „încă o ameninţare serioasă”, după cum spunea acelaşi Manmohan Singh în discursul de Ziua Independenţei din 15 august 2012, naxaliţii prezintă resurse demne de luat în considerare.

      Doi sunt factorii care justifica un asemenea verdict: 

1) răspândirea în regiuni în care nu fuseseră anterior, precum Delhi, Maharastra  sau Assam, în nord-estul Indiei; tabloul devine cu atât mai îngrijorător cu cât regiunea nord-estică, sediu a numeroase etnii joacă rolul Balcanilor gata explodeze în fiece clipă- vulnerabilitate pe care Pakistanul şi China o pot exploata la nevoie cu succes.

 2) capacitatea de foc sporită dată fiind legarea la piaţa de armament din sud-estul Asiei, mai ales de la graniţa cu Myanmarul; aşadar, pătrunderea naxaliţilor în Assam, ar lega sediul lor tradiţional de celule teroriste sau grupări precum Armata de Eliberare din Myanmar sau chiar Lashkar e Taiba, cel mai virulent nume legat de Al-Quaeda.
Între marxism şi islamism
            Mai puţin luat în seamă în Occident, Laskhar e Taiba devine un nume propriu pe lângă Al-Quaeda, Jaish-e-Mohammed sau Karkat-ul-Mujahideen odată cu atentatele din Mumbai de la 26 noiembrie 2008 în care peste 150 de persoane şi-au pierdut viaţa. 

LeT („Armata celor Puri”) a fost creată în 1987 (alte surse dau 1989) în Pakistan ca aripa militară a Markaz Dawat-ul Irshad (MDI): Centrul pentru Prozelitism şi Educaţie. Tentativa generalului Zia-ul Haq de a islamiza Pakistanul a creat mediul propice pentru numeroase grupări ce aveau Sharia drept model. Cei trei creatori ai LeT, Hafiz Saeed- actualul emir şi primus inter pares, Afar Iqbal de la Universitatea din Lahore şi Abdullah Azzam de la Universitatea Internaţională Islamică din Islamabad au început să confere acţiunilor lor ideologice o alonjă universală, dedicată întregii Umme. Hafiz Saeed declara în acest sens că doreşte să împlânte steagul Profetului în „Washington, Tel Aviv şi New Delhi”. În anii ’90 LeT şi-a concentrat acţiunile în Kashmir care a devenit poarta pentru a pătrunde şi îngenunchia India. După 2000 Lashkar e Taiba şi-a pus semnătura pe atacuri în New Delhi (octombrie 2005), Bengalore (decembrie 2005), Varanasi (martie 2006) şi bombardarea unor linii de cale ferată în Mumbai, iulie 2007.

     Conform lui Ashley Tellis, specialist pe probleme Asiei de Sud, ISI-ul, serviciul secret pakistanez preferă instrumentarul LeT întrucât este majoritar compusă din etnici paştuni din Punjab dar şi pentru că organizaţia are atractivitate internaţională (de-a lungul timpului etnici arabi, ceceni sau sudanezi i-au îngroşat rândurile). În ultimul timp tot mai multe ştiri vorbesc chiar despre o apropiere între LeT şi naxaliţii indieni, sub umbra marelui păpuşar de la Islamabad care este ISI-ul.

    Compatibilitatea dintre socialismul de extracţie occidentală şi Islam pare neverosimilă. Chiar dacă în versiunile extremiste ambele valorizează lupta şi martiriul, ţintele lor sunt diferite: în timp ce Islamul vede mântuirea în lumea de dincolo; socialismul promite paradisul terestru. Punţi de legătură au fost însă  iniţiate de diferiţi oameni de stat, de la Nasser la Ghaddafi pentru care progresul social poate actualiza învăţăturile eterne ale Coranului şi furniza putere naţională propriilor state.

          Revenind la cazul Indian, este greu de spus cu precizie când s-a sudat o alianţă între naxaliţi şi LeT. În 2006, prezent la o sesiune în fata camerei inferioare a parlamentului indian, Lockh Sabha, ministrul de interne, Shri Sriprakash Jaiswal infirma eventualele legături islamo-naxalite. În noiembrie 2010 însă, un studiu al Stratfor cita pe şeful poliţiei din statul Chattisgarh care vorbea de o posibilă sudură maoisto-islamică. Pe de altă parte un cablu relevat de Wickileaks ce reda părerile ambasadei americane din Delhi dădea mişcarea maoistă ca autarhică, independentă de vreun ajutor extern. În martie 2012 presa publica mărturiile lui Mohammad Umar Madani, apropiat al liderului Hafiz Saeed. Prins încă din 2009 acesta a povestit modul cum LeT s-a insinuat în faţa unor reprezentanţi naxaliţi pentru a le oferi sprijin şi armament sofisticat. 

Greutatea care trebuie acordată unor astfel de ştiri trebuie să aibă în vedere două tipuri de emiţători: 

a) pe de-o parte structurile de securitate guvernamentale interesate în a-şi menţine privilegiile exagerând anumite ameninţări; 

b) ultranaţionaliştii hinduşi dornici de a câştiga alegerile şi tentaţi a învinui populaţia musulmană a Indiei pentru toate neîmplinirile economice. 

         Dacă însă confesiunile lui Umar Madani indică un traseu real, atunci veştile nu sunt deloc bune nici pentru securitatea Indiei şi nici pentru viitorul Afganistanului după retragerea forţelor ISAF în 2014.

Hamas şi sursa legitimităţii sale

Actelor de violenţă puse în scenă de Hamas cresc ca număr şi intensitate iar părinţii susţinători ai acestei organizaţii teroriste îşi binecuvântează copii atunci când aceştia se sinucid pentru cauză. 

O sursă importantă de putere şi legitimitate pentru Hamas este infrastructura Dawa. Conform tradiţiei, în Islam un credincios are 2 îndatoriri: în primul rând el trebuie să se supună lui Allah şi în al doilea rând trebuie să propage islamul pur – dawa (în traducere O chemare către Dumnezeu).  Hamas apelează la acest concept pentru a-şi promova ideologia şi pentru a-i convinge pe aspiranţi să se alăture. Infrastructura Dawa este o reţea bazată pe prozelitism religios, acţiuni caritabile şi activism social. În teritoriile palestiniene Hamas a fost de-a lungul timpului singura structură capabilă să ofere comunităţilor, şcoli şi grădiniţe ataşate de moschei, librării, cluburi sportive şi asociaţii caritabile. Pe lângă aceste funcţii comunitare, în interiorul Hamas, funcţiile Dawa sunt de: recrutare, antrenament, producţie, facilitare acces şi finanţare. Pacea negativă şi lovitura preventivă sunt mecanisme eficiente pe termen scurt, însă dacă vrei să opreşti activitatea unei grupări teroriste trebuie să-i diminuezi capabilităţile pe termen lung. În cazul Hamas, capabilităţile pe termen lung se identifică cu reţeaua Dawa pentru că ea îi asigură legitimitate şi o sursă inepuizabilă de potenţiali membri.

      Securitatea Occidentului depinde de starea de securitate din Orientul Mijlociu, mai mult decât ne putem imagina: terorism, petrol, imigraţie, crimă organizată, infrastructuri critice – toate aceste elemente influenţează standardul nostru de viaţă. Hamas are legitimitate în faţa palestinienilor, iar tocmai această legitimitate trebuie erodată. Este mai uşor să atragi oamenii către democraţie, decât să le impui să fie democraţi.

    Atragerea către democraţie se face prin mecanisme economice: democratizare prin inovaţie economică. Există numeroase companii care au investit în zone instabile sau în zone post-conflict şi au avut succes. În timp, iniţiativele de antreprenoriat din aceste zone, devin adevărate ancore de securitate. Acest lucru se întâmplă din mai multe motive: oferă produse şi servicii pentru piaţa locală la preţuri scăzute în comparaţie cu cele din import, asigură o piaţă a muncii, oferă acces la educaţie şi specializare. Toate aceste fenomene cresc (relativ) standardul de viaţă al comunităţii şi implicit reduc riscul apariţiei unui conflict. În mare parte acestea sunt şi activităţile desfăşurate de Hamas în teritoriile palestiniene, numai că scopul lor final nu este democratizarea, ci radicalizarea.

Terorismul cibernetic

Trebuie operată o diferenţă clară între diverse activităţi criminale (sau legitime din punct de vedere militar) şi  terorismul informaţional sau cibernetic. De fapt, se poate discuta despre trei aspecte diferite ale problemei – dintre care două au legătură cu terorismul. Majoritatea legislaţiilor naţionale încă nu au reuşit să relaţioneze cu această problemă, de aici majoritatea ţărilor încă sunt în urmă cu procesul legislativ legat de acest subiect. Încadrarea unui delict informaţional poate fi făcută încă după bunul plac al procurorilor şi dependentă de calitatea avocaţilor apărării sau ai judecătorilor. Delincvenţa informaţională presupune: 

- Crime informaţionale sau cibernetice (cybercrime), care intră sub incidenţa Codului penal; 

- Război informaţional (cyberwarfare), care este parte dintr-un conflict deschis sau subtil între state; 

- Terorism cibernetic (cyberterrorism), în care se regăsesc grupari sau indivizi.  Diferenţele sunt doar de ordin juridic.

Terorismul Cibernetic (cyberterrorism) este definit printr-o acţiune premeditată, motivată politic, prin care sunt atacate reţele de comunicaţii computerizate, sisteme de calcul, programe de calculator precum şi baze de date. Astfel de atacuri pot produce prejudicii şi acte de violenţă împotriva unor ţinte noncombatante. Aceste acte sunt declarate terorism doar dacă sunt produse de agenţi clandestini individuali sau afiliatţi în grupări sub-naţionale sau multi-naţionale.

Terorismul cibernetic are la baza câteva obiective:

 - preluarea controlului asupra unor reţele care reglează infrastructurile critice, precum reţelele de aprovizionare cu apă, trafic aerian, energetice, reţelele militare, sistemul indicatoarelor de trafic, telecomunicaţiile, sistemele financiare etc; 

- preluarea controlului unor sisteme industriale şi energetice; 

 - furtul de tehnologie, coduri-sursă, planuri de afaceri, proiecte şi informaţii comerciale privilegiate sau secrete.

Pânaă în prezent, 90% dintre atacurile care ar fi putut luate în considerare legal, teroriste-informaţional, nu au ajuns în faza de cercetare din cauză că “victimele” şi “atacatorii” s-au aflat la mii de kilometric distanţă, în ţări sau continente diferite - în plus, în majoritatea lor, “atacatorii” erau în slujba unor state. Primele cazuri semnalate de terorism informaţional provocate de grupari teroriste “consacrate” s-au petrecut in 1998 în Sri-Lanka de catre “tigrii tamili”, în 1999 in Serbia de una dintre miliţiile sârbe care au atacat sistemele informaţionale ale NATO, şi în conflictul dintre gruparile Hamas-Hezbolah şi Statul Israel, începand cu 2006.

Sunt multe cazuri care nu ajung în presa din cauza legislaţiei restrictive referitoare la terrorism - de exemplu, câteva încercări de a deraia trenuri rapide în Japonia, care sunt complet computerizate sau unele cazuri de penetrare criminală în reţelele de controlul traficului aerian.

Risc de securitate naţională

Între cyber-terorism - atacul realizat de către un individ sau un grup de indivizi motivaţi politic asupra structurii informative a statului necombatant - şi cyber-război - reprezentat de atacul unui stat asupra infrastructurii critice asupra statului inamic - deosebirile nu sunt legate de modul de operare sau efectele produse, dar, în mare parte, ele reies doar din intenţia producerii actului. Astfel, teroriştii urmăresc inducerea stării de teamă în timp ce cyber-războinicii au în vizor obţinerea unui avantaj strategic faţă de  inamic. 

Un rol important în aceste forme de conflict îl au chiar simplii utilizatori ce folosesc Internetul doar în scopul satisfacerii nevoilor de bază: comunicare, filme, muzică etc, aceştia nefiind conştienţi de ceea ce se întâmplă. Astfel statutul lor aparent nesemnificativ poate deveni esenţial în cadrul declanşării unui cyber-atac ca urmare a găzduirii în propriile PC-uri a unor programe zombi ce pot deveni active la comanda unui server coordonator. Un astfel de virus este Logic Bomb, ce poate fi instalat de către un progamator, oferindu-i mai apoi acestuia accesul la toate datele computer-ului respectiv. Un cyber-atac poate avea implicaţii de securitate asupra unui stat prin: oprirea sistemelor de electricitate; delapidarea unor conturi bancare; falsificarea documentelor electronice ale spitalelor şi asasinarea unor persoane vizate; spargerea sistemelor informaţionale ale închisorilor şi instituţiilor judecătoreşti, urmărind chiar eliberarea unor persoane condamnate; spargerea sistemului informaţional vamal, blocarea /furarea /ştergerea /publicarea datelor clasificate ale unor instituţii de stat, blocarea unor activităţi militare.

În acest sens, o atenţie importantă trebuie acordată infrastructurii critice, care presupune acele elemente materiale (echipamente, instalaţii, lucrări de artă, capacităţi de transport etc.), organizaţionale (reţele de transport, sisteme energetice, producţie şi distribuţie, produse petroliere şi gaze naturale etc.) şi informaţionale (fluxuri şi reţele de transmisii de date, procedure etc) vitale pentru buna desfăşurare a vieţii sociale şi susţinerea evoluţiilor economice, într-un climat stabil. 

Agresiunile pot fi realizate ca urmare a unor fenomene naturale (cutremure, inundaţii, alunecări de teren etc)  sau ca urmare a unor acţiuni umane, accidentale sau intenţionate, cu o formă făţişă sau mascată, factorul risc fiind datorat stabilităţii şi lipsei de flexibilitate ale infrastructurilor critice. 

Vulnerabilităţile infrastructurilor critice sunt împărţite în funcţie de proprietăţi, întâlnind, astfel, vulnerabilităţi acceptabile, critice sau inacceptabile – înţelegând, totodată, prin vulnerabilităţi incapacitatea protejării sistemului de securitate în dauna calamităţilor naturale, a accidentelor sau a penetrării de către surse  exterioare.

În concluzie, ca urmare a  acaparării serviciilor financiare, de informare, de socializare, de educaţie ş.a., internetul devine cea mai importantă componentă a infrastructurilor critice, fapt ce face din securizarea sectorului IT&C o prioritate de bază privind securitatea multor state ale lumii. În ceea ce priveşte gestionarea ameninţărilor cibernetice, acestea tind să treacă cât mai mult din zona militară către cea de intelligence.

Deşi părerile experţilor privind posibilitatea realizării unui atac cyber-terorist sunt împărţite - unii dintre aceştia afirmând că numai pentru planificarea atacului timpul necesar este aproximat între 2 şi 10 ani, în funcţie de complexitate - totuşi cyber-spaţiul şi proliferarea agenţilor chimici (bioterorismul) rămân formele de agresiune cele mai avantajoase ca urmare a tehnicii şi capitalului uman, respectiv financiar necesare. Atâta timp cât terorismul reprezintă forma publică de exprimare prin violenţă a ideologiilor, opiniilor, sentimentelor sau frustrărilor, cyber-spaţiul este cu atât mai mult expus cu cât foarte multe state nu reuşesc să ofere locuri de muncă satisfăcătoare financiar şi numeric necesare tinerilor pe care îi educă. Totodată, trebuie luate în considerare şi alte vulnerabilităţi, riscuri sau ameninţări ce pot fi generate printr-o formă electronică şi fără folosirea Internetului. Ca un scurt exemplu, este de ajuns să deţii unele abilităţi tehnice şi să foloseşti un radio ce operează pe aceleaşi frecvenţe folosite de turnurile de control ale unui aeroport pentru a provoca coliziunea unor aeronave.

În dorinţa de a răspunde acestor noi tipuri de ameninţări, la nivel internaţional  şi naţional s-au dezvoltate sisteme de tip CERT (Computer Emergency Response Team) ce reprezintă un parteneriat public-privat înfiinţat la nivelul fiecărei infrastructuri critice cu rol în indentificarea şi eliminarea tuturor vulnerabilităţilor sau factorilor de risc. Astfel, statul tinde să nu rămână singurul subiect în privinţa accesului la putere prin intermediul cyber-spaţiului, întrucât din ce în ce mai multe corporaţii dispun de o tehnologie proprie şi avansată, profitând de presiunea civică la care statul este supus pentru a face publice cât mai multe date. Această dezvoltare a actorilor poate duce la escaladarea unor conflicte ca urmare a unor posibile interese şi/sau viziuni diferite.

Un altfel de terorism urban

Un soldat britanic a fost ucis în plină zi, cu arme albe, de doi musulmani. Crima riscă să genereze un val de islamofobie şi redeschide dezbaterea despre ameninţarea teroristă. „Singurul motiv pentru care l-am omorât pe acest om astăzi este pentru că zilnic musulmani sunt ucişi de către soldaţi britanici. Cu acest soldat britanic, este ochi pentru ochi şi dinte pentru dinte”
 a explicat martorilor terifiaţi unul din atacatori, identificat ca un britanic de origine nigeriană. Ambii agresori sunt acum în spital, după ce poliţia a deschis focul asupra lor când aceştia au refuzat să pună armele jos. Ambii se aflau în evidenţele poliţiei din cauza viziunilor islamiste. 

Mărturiile martorilor sunt la fel de cutremurătoare. După ce şi-au măcelărit victima, cei doi nu au fugit, ci au încurajat trecătorii să facă poze astfel încât mesajul lor să fie bine înţeles de britanici. „Jurăm pe Allah cel atotputernic că nu vom înceta să luptăm împotriva voastră până când nu ne veţi lăsa în pace”
 au ameninţat cei doi agresori. 

De teama unui val de repercusiuni împotriva comunităţii musulmane, oficialii de la Londra au condamnat ceea ce au numit acte criminale individuale. La câteva ore după atacul ucigaş, zeci de simpatizanţi ai grupului de extremă-dreapta English Defence League s-au strâns lângă locul crimei, proferând sloganuri antimusulmane. 

„Acesta nu a fost doar un atac împotriva Marii Britanii sau a modului de viaţă britanic; el a fost şi o trădare a islamului şi a comunităţii musulmane care oferă atât de mult ţării noastre. Nimic din islam nu justifică acest act cu adevărat groaznic”
 a reacţionat premierul David Cameron care şi-a scurtat vizita din Franţa pentru a prezida o reuniune de urgenţă a guvernului pe tema atacului din cartierul londonez Woolwich. 

Teroare în alte marile capitale europene

La doar patru zile după masacrul de la Londra, un soldat francez a fost înjunghiat la Paris de un maghrebian bănuit a fi un militant islamist. Atacul este o agresiune motivată religios şi, cel mai probabil, o copie a crimei de la Londra, unde un militar a fost decapitat de doi islamişti. 

O amplă operaţiune de capturare a agresorului a fost demarată, în timp ce ancheta a fost preluată de parchetul antiterorist. Deşi deocamdată nu se face la nivel oficial o legătură directă cu masacrul de la Londra, oficialii francezi sugerează că atacul a fost unul de natură teroristă. „Au vrut să îl omoare pentru că era militar” a subliniat Jean-Yves Le Drian, ministrul Apărării, reiterând că autorităţile franceze vor continua să ducă „o luptă necruţătoare împotriva terorismului”. „Cred că a vrut să imite crima de la Londra”
 a recunoscut însă Christophe Crepin, liderul sindicatului poliţiştilor francezi. Atacul a avut loc în aceeaşi zi în care Franţa a început prima fază a operaţiunii de retragere din Mali, la patru luni de la debutul unei campanii militare împotriva insurgenţilor islamişti.  

Ofensiva americană anti-terorism, la răspântie

Într-un discurs rostit la National Defense University din Washington, preşedintele american Barack Obama şi-a comunicat intenţiile vizând acţiunile necesare pentru ca Statele Unite să recupereze terenul pierdut în războiului antiterorist.

Ca orice alt război, şi acesta va trebui să sfîrşit, mai devreme sau mai târziu - a sugerat Barack Obama. Conform afirmaţiilor preşedintelui american însă, căile care duc la încetarea acestui permanent război par destul de clare, putând fi rezumate prin următoarele mesaje: războiul purtat cu ajutorul dronelor, al avioanelor fără pilot, este legitim dar trebuie redus; cetăţenia americană nu este un scut care să apere teroriştii de atacul cu dronă; terorismul va exista mereu, dar America nu se poate angaja într-un război permanent; centrul de detenţie de la Guantanamo trebuie închis.

Toate acestea se pot realiza în timp, contituind etapele unei evoluţii care a debutat deja, de vreme ce atacurile cu drone în Pakistan, 117 la număr în 2010, s-au redus la 46 în 2012. Războiul purtat cu ajutorul acestor aeronave de luptă teleghidate împotriva Al Qaidei nu sa va sfârşi în 1-2 ani, dar va dura cel puţin un deceniu, a declarat, anterior, secretar de stat în ministerul apărării, Michael Sheehan.

Recurgerea la atacul cu drone în lupta împotriva terorismului este şi rămîne sectorul cel mai controversat dat fiind faptul că în ţintele vizate nu se află doar terorişti, dat şi persoane civile. Este motivul pentru care Barack Obama s-a referit cu precauţie la criteriile specifice şi restrictive ale folosirii acestor aeronave fără pilot.

În pofida aparentei univocităţi a mesajului prezidenţial, termenii folosiţi au generat diverse interpetări. Referindu-se la cazul în care atacurile cu drone devin inevitabile, Barack Obama a invocat un pericol continuu şi iminent. Un fost analist CIA, Paul Pillar, a atras atenţia asupra unei inadvertenţe semantice a termenilor: dacă un pericol este continuu el nu poate fi în acelaşi timp şi iminent.

Pe de altă parte, unele din aluziile lui Barack Obama l-au vizat pe predecesorul său la Casa Albă, George W. Bush. 
Între altele, actualul lider de la Casa Albă a respins categoric formula războiului global împotriva terorismului, menţionând că o victorie repurtată împotriva acestui flagel nu poate fi serbată la bordul unei nave militare (cum a procedat Bush după căderea Bagdadului) - măsura triumfului fiind dată de normalizarea vieţii de zi cu zi a locuitorilor ţinutului eliberat.
Remarcabilă este translarea progresivă a responsabilităţii războiului cu drone dinspre CIA spre Pentagon, ceea ce promite o „transparentizare” a acţiunilor, militarilor stându-le la dispoziţie mai puţine mijloace legale de secretizare a informaţiilor - care  sunt şi vor continua să fie furnizate militarilor de serviciile secrete. 

Soarta centrului de detenţie de la Guantanamo constituie un capitol în sine al politicii americane, devenind, din nefericire, simbolul unei Americi care sfidează domnia dreptăţii, a precizat Barack Obama, adăugând că o astfel de închisoare nu ar fi trebuit înfiinţată vreodată. 
Inchiderea centrului de detenţie de la Guantanamo a fost una dintre promisiunile preşedintelui american – nerespectată până acum, dar care nu va mai fi amânată. Experţii care să se ocupe de închiderea centrului de detenţie vor fi numiţi. Din cei 166 de deţinuţi, două treimi se află în greva foamei iar 86 sunt consideraţi ca nemaifiind periculoşi. Problema este că, pentru închiderea închisorii de la Guantanamo este nevoie ca membrii Congresului să înlăture opreliştile în calea transferării deţinuţilor în alte state. 
RUSIA: PARADIGMA POLITICII EXTERNE
La începutul anului 2013 pe site-ul oficial al Ministerului rus de Externe a fost publicat un document important menit să indice priorităţile de politică externă: „Concepţia politicii externe a Federaţiei Ruse”.

Dincolo de limbajul oficial utilizat, documentul poate fi citit prin prisma Proiectului Eurasiatic. Un capitol aparte se referă la „Priorităţile regionale” ale Rusiei. De reţinut este că această Concepţie a fost elaborată în spiritul doctrinei eurasiatice unde Rusia, prin integrarea spaţiului ex-sovietic, ar deveni un vector de atracţie într-o „lume multipolară”.

Multipolaritate
„Multipolaritatea” a devenit cheia eurasianismului – trebuie să existe mai mulţi pivoţi geopolitici aflaţi într-o relaţie a „balanţei de putere”. „Din această perspectivă eurasiatică vine iniţiativa integrării spaţiului post-sovietic – Rusia nu poate reuşi de una singură să devină un vector al lumii multipolare”
. 
Conform termenilor din Concepţie, spaţiul CSI dispune de un „potenţial ridicat de integrare în diverse domenii”. Totuşi, se pare că acest proiect este irealizabil. În primul rând, orice schimbare trebuie să depăşească faza sovietică, iar revenirea la o entitate asemănătoare URSS va determina statele din CSI să privească reticent orice imixtiune sau diminuare a propriei suveranităţi câştigate greu la începutul anilor 1990. Nici elitele politice şi economice din Belarus şi Kazahstan nu sunt pregătite să renunţe la propria independenţa în favoarea unui centru moştenitor al fostului spaţiu sovietic. Pe de altă parte, o Uniune Eurasiatică creată ca o „confederaţie” cu o contribuţie inegală din partea membrilor, dar cu drepturi egale pentru toţi, nu ar prea conveni Rusiei a cărei economie, pondere demografică, putere politică şi militară este mult deasupra potenţialilor membri ai „uniunii”. 
Un exemplu ilustrativ îl reprezintă cazul Belarus – deşi aflat într-un „spaţiu economic comun” cu Rusia, Minskul poate beneficia de granturi (3 miliarde de dolari) din partea Moscovei doar în baza respectării unor condiţii (Rusia este interesată în achiziţionarea unor companii beloruse, cum ar fi întreprinderea Beltranshaz care controlează reţeaua de gazoducte Gazprom ce tranzitează teritoriul belorus spre UE). Aşadar, relaţia din spaţiul CSI gravitează mai mult spre pragmatism decât civilizaţionism, iar Mosocva nu va ezita să-şi proiecteze propriile interese în zonă. 
Printre sarcinile prioritare asumate de Ministerul rus de Externe se numără materializarea unei Uniuni Economice Eurasiatice care să devină un „hub” economic între Europa şi regiunea Asia-Pacific. 
Momentan proiectul eurasiatic pivotează mai mult spre Orientul Îndepărtat – cea mai dinamică regiune pe dimensiunea economică, sporind în acelaşi timp atenţia spre sud (Asia Centrală), de unde s-ar putea materializa o zonă potenţială de conflict (Afganistan). 
O uniune economică este imposibilă fără o uniune politică. Dat fiind faptul că momentan orice uniune politică a spaţiului ex-sovietic este imposibilă, nici Uniunea Economică Eurasiatică şi Uniunea Vamală Rusia-Belarus-Kazahstan nu sunt viabile – acestea devenind mai mult sloganuri politice. 
Integrarea Ucrainei în Uniunea Economică Eurasiatică şi Uniunea Vamală se confruntă cu probleme serioase, or elita politică de la Kiev şi majoritatea cetăţenilor înţeleg că integrarea economică cu Rusia ar putea duce la subminarea proiectului naţional ucrainean. Din acelaşi motiv, crearea unei monede unice devine problematică. Experienţa relaţiei monetare Rusia-Belarus este emblematică. Moneda unică, având un singur centru de emitere – Moscova – ar submina domeniul financiar al partenerilor unionali, şi în consecinţă independenţa economică şi politică a acestora. Ceea ce va încerca regimul Putin este transformarea treptată a rublei ruseşti într-o monedă de rezervă regională. Primul pas pentru întărirea rublei ruseşti l-a constituit politica de „de-off-shorizare a economiei ruse”. Preşedintele rus Vladimir Putin a semnat un decret prin care funcţionarii sunt obligaţi să renunţe la conturile bancare străine. Totodată guvernul rus a pregătit un amendament la legislaţie prin care deţinătorii obiectivelor strategice din Rusia sunt obligaţi să dezvăluie beneficiarul de bază.

Vecinătate apropiată

Natura relaţiilor dintre Federaţia Rusă şi statele independente care au apărut în urma colapsului URSS se va schimba. Proximitatea geografică - în unele cazuri, comuniunea etnică şi culturală - legăturile istorice stabilite în perioada Imperiului Ţarist şi Uniunii Sovietice, vor conferi acestor relaţii o dinamică aparte. Cu toate acestea, cei „douăzeci de ani” de existenţă separată dintre Federaţia Rusă şi celelalte „republici unionale” îşi vor spune cuvântul, în contextul în care s-au format deja generaţii care nu pot percepe Moscova ca pe un centru politic. Pe cale de consecinţă, cele mai multe dintre ţările, care în prezent sunt percepute de Rusia ca fiind aflate în „străinătatea apropiată” vor evada spre „străinătate”, aşa cum s-a întâmplat în cazul statelor baltice (Estonia, Letonia şi Lituania). Deja „străinătatea apropiată” este divizată în regiuni cu dinamică diferită: Europa de Est (Balarus, Ucraina, Republica Moldova), Caucazul de Sud (Georgia, Armenia, Azerbaidjan) şi Asia Centrală (Kazahstan, Turkmenistan, Uzbekistan, Kârgâstan, Tadjikistan). Totodată, unele dintre statele din „vecinătatea apropiată” nu au frontieră comună cu Federaţia Rusă (Republica Moldova, Turkmenistan, Uzbekistan, Kârgâstan), în timp ce altele, deşi se învecinează cu Federaţia Rusă, nu fac parte din această zonă (Finlanda, Norvegia, Polonia, Mongolia, China, Coreea de Nord). 

Unele state din CSI, în special Belarus şi Ucraina (regiunile din est şi sud), vor fi percepute de către populaţia Rusiei mult mai apropiate decât Polonia sau Slovacia (integrate în UE). Aşadar, „reorientarea” Ucrainei în direcţia Moscovei este puţin probabilă, iar Bruxelles-ul, Berlinul şi Washington-ul îşi vor uni eforturile pentru a nu permite o astfel de „reorientare” a Kievului  Pe de altă parte, percepţia statelor din Caucazul de Sud şi Asia Centrală se va schimba într-o direcţie centrifugă – aceste state devenind astfel situate „în afara spaţiului post-sovietic”.

Domeniul „soft power-ului” în cazul Rusiei reprezintă platforma cea mai convenabilă pentru punerea în aplicare a Concepţiei. O atenţie deosebită va fi acordată „sprijinirii compatrioţilor care locuiesc în statele membre CSI prin măsurile convenite de comun acord pentru protejarea educaţională, lingvistică şi socială, a drepturilor omului şi al muncii, precum şi altor drepturi şi libertăţi”. 
Printre direcţiile asumate în acest domeniu de regimul Putin se numără: creşterea până în 2020 a nivelului de prestigiu al universităţilor din Federaţia Rusă; dezvoltarea mass-media de limba rusă (în special în zona ciberspaţiului) ca instrument important de diseminare a „noilor idei” pe tot teritoriul fostei Uniuni Sovietice; creşterea influenţei Bisericii Ortodoxe Ruse în spaţiul canonic; dezvoltarea şi diseminarea unei ramuri a Islamului moderat şi atractiv atât pentru cetăţenii ruşi de religie musulmană, cât şi pentru musulmanii din Asia Centrală şi Caucazul de Nord.

Organizaţia Tratatului de Securitate Colectivă
Moscova apreciază că unicul sistem de securitate în spaţiul ex-sovietic îl constituie Organizaţia Tratatului de Securitate Colectivă (OTSC). 
Viitorul acestei organizaţii nu ţine de faptul dacă va include noi membri (ceea ce este puţin probabil), sau va pierde (cazul Uzbekistan), ci de capacitatea Rusiei de „a transforma OTSC într-o organizaţie internaţională capabilă de răspuns în faţa ameninţărilor şi provocărilor actuale, în condiţiile influenţei tot mai mari a diverşilor factori globali şi regionali în zonele OTSC şi cele adiacente”
. 
În viitorul apropiat, acest spaţiu va include pe lângă Rusia, Kazahstan şi Belarus: „avanpostul” din Caucazul de Sud (Armenia) şi „prima linie” din Asia Centrală (Kârgâstan şi Tadjikistan). Abhazia şi Osetia de Sud fac parte dintr-o altă arhitectură, fiind deja integrate pe deplin în sistemul de securitate al Federaţiei Ruse. Odată cu retragerea Uzbekistanului din OTSC în 2012, s-a produs o delimitare mai exactă a spaţiului de securitate comun, determinând Moscova să construiască relaţii bazate pe principiul egalităţii pentru a-şi asigura securitatea în zona sa sensibilă din sud. Pentru aceasta, aliaţii Rusiei trebuie să fie pregătiţi să se încadreze în acţiuni multilaterale în domeniul securităţii. În următorii ani misiunea de bază a OTSC va fi asigurarea securităţii în Asia Centrală în condiţiile retragerii trupelor NATO din Afganistan, precum şi escaladării tensiunilor cu Iranul, conflictului dintre şiiţi şi suniţi şi instabilităţii create în urma revoluţiilor islamice din 2011.
Relaţiile statelor-membre OTSC cu Rusia, care, în ultimul timp, joacă rolul „străinului”, pivotează între „pragmatism” şi „dorinţa de evadare” din blocul militar. Chiar şi cei mai „loiali” membri din OTSC vor căuta să balanseze între puterile regionale, cum o face Uzbekistanul şi Tadjikistanul, manevrând între Occident, China şi Rusia; sau să ofere un răspuns asimetric la tentativele Kremlinului de a le reduce autonomia, aşa cum procedează Belarus, anunţând mărirea tarifelor pentru tranzitul petrolului, gazelor naturale, rutelor de transport sau dislocarea bazelor militare ruse în teritoriu. Desigur că, pe termen lung, Rusia poate să utilizeze suficiente pârghii pentru a păstra integritatea OTSC şi să pedepsească statele „neloiale”, fie mărind preţurile la resursele energetice, fie restricţionând accesul pe piaţa sa prin embargouri. Pe termen scurt, Rusia poate oferi o serie de avantaje economice pentru regimurile pro-ruse din spaţiul ex-sovietic, chiar şi autoritare (Belarus şi Uzbekistan). 

Reorientarea republicilor satelit a fost legată de un proces gradual şi uneori revoluţionar de schimbare a elitelor şi tentativelor de a defini noi identităţi strategice în spaţiul ex-sovietic. OTSC devine mai mult o manevră tactică pentru obstrucţionarea iniţiativelor Washingtonului în Asia Centrală. Astfel, în pofida ofensivei diplomatice multivectoriale a Kremlinului (relevantă fiind acordarea calităţii de observatori ai OTSC Iranului şi Serbiei), rămâne neclar care este finalitatea parteneriatelor sau dialogurilor strategice cu cei mai importanţi vecini ai săi.

Federaţia Rusă vine cu iniţiativa creării Organizaţiei Tratatului de Securitate Colectivă (OTSC) cu scopul de „a consolida pacea, securitatea şi stabilitatea atât regională, cât şi internaţională; apărarea colectivă a independenţei, integrităţii şi suveranităţii teritoriale”
 a statelor semnatare: Armenia, Kazahstan, Republica Kârgâstan, Belarus, Federaţia Rusă, Tadjikistan şi Uzbekistan.

Această organizaţie reprezintă o alianţă politico-militară creată de către o parte a statelor CSI în baza semnării Acordului de securitate colectivă la 15 mai 1992. Potrivit unor experţi, crearea OTSC a reflectat dorinţa Rusiei de a preveni extinderea graniţelor euro-atlantice spre Est şi, de asemenea, pentru a menţine în sfera sa de influenţă militară „vecinătatea apropiată”. Astfel, un complex de securitate neorganizat se transformă într-o entitate instituţională mai largă. La aceasta se adaugă şi pretenţia de organizaţie-succesoare a Pactului de la Varşovia. 
Dacă la începutul anilor 1990, organizaţia a oferit Rusiei lui Elţîn „o punte” de menţinere a influenţei în spaţiul post-sovietic, prin asistenţă şi exerciţii militare sporadice, odată cu anii 2000 Moscova intră în era ofensivei geopolitice a lui Putin, care a culminat cu intervenţia militară din Georgia din vara anului 2008. Această politică ofensivă a Rusiei a permis OTSC ieşirea din perioada de stagnare şi crearea, în 2009, a unei noi componente militare – Forţele Colective de Reacţie Rapidă (KSOR). Crearea noii structuri a marcat un punct de cotitură în evoluţia organizaţiei. „Astăzi suntem în pragul unei noi etape de dezvoltare a OTSC. Forţele Colective de Reacţie Rapidă trebuie să fie echipate cu cele mai noi echipamente şi mijloace de comunicare capabile să asigure contactul direct cu conducerea ţării noastre”
 declara vicepreşedintele Partidului Rusia Unită, Andrey Kokoshin.

Principalele obiective asumate de participanţi se numără: „respingerea agresiunilor militare şi desfăşurarea operaţiunilor speciale pentru combaterea terorismului şi criminalităţii transfrontaliere. KSOR se vor implica în combaterea traficului de droguri provenite din Afganistan; lupta împotriva islamiştilor radicali din Asia Centrală; precum şi intervenţia pentru combaterea efectelor dezastruoase cauzate de catastrofe naturale sau cele provocate de om”
. Pentru a îndeplini aceste obiective, s-a creat un set de caracteristici ale noii structuri: mobilitate – dislocarea rapidă a trupelor în diferite zone; universalitate – capacitatea de a rezista nu numai ameninţărilor militare, ci şi raidurilor organizate de structurile criminale; prezenţa unui organ de conducere permanentă şi existenţa unui cadru legislativ care ar permite utilizarea imediată a KSOR urmând decizia Consiliului de Securitate Colectivă din cadrul OTSC, format din preşedinţii statelor semnatare. „Fiecare stat este în drept de a decide asupra propriei securităţi naţionale, însă KSOR va fi activat doar în cazul în care va fi necesară o intervenţie colectivă a statelor membre OTSC”
 declara secretarul general al KSOR, Nikolay Bordyuzha. În timp de pace aceste noi forţe se vor afla sub comanda guvernelor naţionale, iar în timp de criză se vor afla sub un comandament comun KSOR, a cărei „componentă armată va fi responsabilă de soluţionarea conflictelor armate la frontierele statelor membre, iar cea de-a doua componentă – trupele speciale (Spetznaz) – va fi utilizată pentru combaterea terorismului şi a traficului de droguri”
.

        Pe cale de consecinţă, are loc suplimentarea forţelor militare: numărul militarilor creşte de la 1500 la 16 000, unde, conform spuselor secretarului general „se preconizează o viitoare dotare a forţelor cu arme şi echipamente moderne, uniforme comune special create”
. 
Un alt aspect important, se referă la dreptul Federaţiei Ruse (cel mai mare contribuitor) de a disloca pe teritoriile celorlalţi parteneri aceste Forţe Colective de Reacţie Rapidă. În ciuda acestui fapt, prioritatea Federaţiei Ruse nu este provocarea NATO, aşa cum se credea la prima vedere, şi probabil că niciodată nu va deveni o replică instituţională la adresa structurilor euro-atlantice, de vreme ce nu a efectuat până în prezent nici o operaţiune în afara teritoriului sub umbrela OTSC. Totodată Rusia este departe de statutul de „factor decizional dominant” în cadrul Tratatutlui. În schimb, Rusia a devenit „principalul furnizor de securitate” în cadrul blocului. 

Proiectul integrării în Uniunea Economică Eurasiatică a Republicii Moldova ar putea avea succes doar în cazul „reorientării” eurasiatice a Ucrainei. Chişinăul, probabil, îşi va menţine vectorul pro-european, iar statutul regimului de la Tiraspol nu face din Transnistria– o enclavă de dimensiuni relativ mici situată pe malul stâng al Nistrului –  un partener de integrare independent pentru Rusia. Perpetuarea conflictului transnistrian menţine Transnistriei statutul de „beneficiar al ajutorului financiar al Rusiei” stabilit de către Duma rusă. 
Dacă acest conflict va fi soluţionat conform prevederilor din Concepţie „Rusia va continua să joace un rol activ în soluţionarea politică şi diplomatică a conflictelor din CSI, în special, se va implica în găsirea unor soluţii pentru conflictul transnistrean în baza respectării suveranităţii, integrităţii teritoriale şi neutralităţii Republicii Moldova în atribuirea unui statut special Transnistriei”
. 
Rusia speră să câştige credibilitate în faţa partenerilor europeni (Germania), consolidându-şi în acelaşi timp poziţia economică în Republica Moldova, chiar dacă elita politică de la Chişinău va fi orientată spre integrare în Uniunea Europeană. 
În viziunea autorităţilor moldoveneşti, integrarea europeană şi beneficiile pe care le-ar oferi agenţilor economici şi cetăţenilor din stânga Nistrului, a devenit principala strategie de soluţionare a conflictului transnistrean. Acest plan este puţin realizabil mai ales dacă luăm în calcul atitudinea intransigentă a noii echipe lui Evghenii Şevciuk faţă de ideea reintegrării. Or păstrarea status quo-ului actual (sprijinul economico-militar din partea Federaţiei Ruse) îi asigură perpetuarea regimului, în schimb reintegrarea cu Republica Moldova, chiar şi în baza obţinerii unui statut special, reprezintă o ameninţare la adresa statutului său. Momentan la Tiraspol nu există nici un politician, nici un partid sau mişcare politică să promoveze ideea integrării europene. Aspiraţiile din regiune vin mai mult în întâmpinarea Uniunii economice eurasiatice sau Uniunii Vamale, decât înspre UE. Plus că pentru Tiraspol „integrarea europeană” nu este atât de vitală ca pentru Chişinău (comerţul exterior al regiunii transnistrene cu statele membre ale UE plus Croaţia a constituit 26,8% din volumul total; chiar dacă Chişinăul va reuşi semnarea Acordului de Asociere şi liberalizarea regimului de vize cu UE, autorităţile de la Tiraspol nu vor fi tentate să intre în câmpul constituţional al Republicii Moldova pentru a putea circula liber în UE, în contextul în care se poartă negocieri între Moscova şi Bruxelles pe facilitarea procesului de obţinere a vizelor (în Transnistria sunt deja 180 000 de cetăţeni ai Federaţiei Ruse).
Celelalte două „republici secesioniste – Abhazia şi Osetia de Sud – au un statut cu totul aparte. Fiind recunoscute de către Moscova şi alte „state şi regiuni partenere” (Venezuela, Unitatea Teritorial Administrativă Găgăuzia, Krajna sărbească, Transnistria, Nagorno-Karabach etc.) aceste „republici” au fost integrate în spaţiul economic al Federaţiei Ruse, însă statutul lor internaţional va rămâne deocamdată incert pănă Moscova nu ajunge la un acord definitiv cu Tbilisi. Momentan Suhumi şi Ţhinval au obţinut, cu ajutorul militar al Rusiei, independenţa doar faţă de Georgia.

Direcţia asiatică şi geopolitica rusă
Rusia este înclinată să se alieze temporar cu superputerile atlantice împotriva testărilor nucleare ale Phenianului, doar pentru a se apropia de Japonia, care se simte din ce în ce mai ameninţată. În opinia eurasianiştilor, axa de est a Noului Imperiu trebuie să fie axa Moscova-Tokyo, primind astfel alianţa unui gigant economic, înzestrat cu o tehnologie dezvoltată şi un potenţial financiar enorm. Japonia este punctul cel mai de nord dintre insulele Oceanului Pacific şi este situată din punct de vedere strategic avantajos pentru înfăptuirea unei expansiuni politice şi economice spre sud – „proiectul panasiaitc” care prevedea crearea unei federaţii a spaţiului pacific din jurul Japoniei. Restructurarea Extremului Orient în „Noua Asie” prin crearea unei alianţe strategice în tre Rusia şi Japonia, ar aduce celei din urmă o independenţă politică, un sistem militar-strategic şi accesul la resursele Siberiei. Tot ceea ce are de făcut Moscova în acest caz este să alimenteze atitudinile antiamericane ale japonezilor, care ţin bine minte atacul nuclear şi ruşinea ocupaţiei politice, şi „ameninţarea coreeană” speculând pe tema revanşei faţă de ocupaţia japoneză a peninsulei din anii 1910-1945. Astfel, necesitatea factorului japonez în proiectul auroasiatic ar impune Rusiei problema restituirii Kurilelor – simbol teritorial al celui de-al doilea război mondial.

Orice tip de alianţă strategică pe axele Moscova-Beijing sau Moscova-Phenian, în vederea creării unui bloc unic, va îndepărta imediat Japonia de ruşi alunecând spre atlantişti. În general vorbind, China a devenit în prezent o adevărată „provocare” la adresa statutului de superputere al Rusiei. Succesul economic înregistrat de China a devenit atractiv pentru cetăţenii ruşi din Siberia şi Extremul Orient, iar de aici vine neliniştea liderului de la Kremlin: „Uneori nu coincid interesele noastre comerciale în ţările din lumea a treia, la fel suntem nemulţumiţi de structura comerţului internaţional şi nivelul scăzut de investiţii reciproce.”
 Rusia percepe China ca fiind imprevizibilă şi îşi face griji din cauza poziţiei tehnologice tot mai dominante a Beijingului, creşterii puterii sale militare şi expansiunii economice şi demografice în Siberia, zonă slab populată, dar bogată în resurse.

În proiectul eurasiatic, rivalitatea celor doi giganţi este inevitabilă în viitorul îndepărtat. Or, la frontieră cu China mai sunt doar 6 milioane de ruşi, iar de partea cealaltă a frontierei sunt 90 de milioane de chinezi. Nemaivorbind de faptul că aceasta este una dintre cele mai lungi frontiere din lume – 3 645 km. Aici trebuie luată în în considerare problema „teritoriilor libere”, unde pământurile (aproape nepopulate) ale Kazahstanului şi Siberiei devin atrăgătoare în cel mai înalt grad.

Dacă în Consiliul de Securitate al ONU se asistă la o sincronizare a Rusiei şi Chinei în deciziile privind contracararea intereselor americane, evoluţiile geopolitice le-ar putea împinge spre o confruntare în cazul în care China se va opune proiectelor eurasiatice. Este cert că motorul Organizaţiei de Cooperare de la Shanghai (SCO) este China, dar ceea ce doreşte Rusia de la această organizaţie este înlăturarea influenţei SUA din zona Asiei Centrale. De aici vine şi apelul membrilor pentru un Afganistan „neutru” (a se citi: fără baze militare ale americanilor). Scenariul poate evolua şi altfel: în cazul în care Beijingul reuşeşte să creeze un lobby politic pro-rus şi pro-japonez, atunci China poate deveni un partener strategic important în proiectul continental.

India este „aliatul geopolitic firesc” al Rusiei în Asia şi ar putea servi ca avanpost strategic al Eurasiei pe direcţia sud-est. În acelaşi timp, nivelul Indiei de subdezvoltare economică şi tehnologică împing această ţară spre o cooperare militară mai strânsă cu Rusia: modernizarea submarinelor indiene, achiziţionarea avioanelor pentru portavioane, proiect comun ruso-indian pentru realizarea avioanelor de generaţia a V-a. Totuşi, comparativ cu Japonia şi China, India este un aliat important al Rusiei, dar nu principalul în regiunea Asia-Pacific.

Proiectul panasiatic are drept centru al orientării estice zona Asia-Pacific. Preluarea iniţiativei la Cooperarea Economică Asia-Pacific (APEC), care reprezintă aproximativ 60% din economia mondială, este esenţială pentru Rusia la summit-ul ce va avea loc în septembrie anul acesta la Vladivostok.

În 2013, Rusia deţine preşedinţia forumului G20 – un mecanism geopolitic de reuniune a economiilor dezvoltate şi economiilor emergente. Atlantismul, poate deveni elementul de legătură al noii structuri economice: solidaritatea lumii a treia subdezvoltate cu Rusia împotriva Occidentului bogat.

Eurasia

Conducătorii de la Kremlin, la fel ca şi ceilalţi cetăţeni ruşi, percep ţara lor ca parte a unei Mari Europe. Preşedintele Vladimir Putin nu ratează ocazia de a-şi expune planul său de a crea „Uniunea Eurasia” de la Atlantic la Oceanul Pacific „care va întări poziţiile şi oportunităţile Federaţiei Ruse pe direcţia economică a Noii Asii”. Totuşi, suntem îndreptăţiţi să considerăm „noul realism geopolitic” al lui Putin înscris în logica eurasianismului lui A. Dughin, L. Gumilev şi A. Panarin unde Rusia, ca „putere continentală”, are misiunea de a unifica marile spaţii din Eurasia „de la Lisabona la Vladivostok”. Toate alianţele externe se vor baza pe valori geopolitice, nu ideologice: „Sub nici o formă nu vorbim despre reînvierea URSS-ului, ci de o strânsă integrare pe baza unor noi valori politice şi economice aflate la ordinea zilei”
 scria Vladimir Putin.

UE şi Rusia sunt în prezent cei mai buni parteneri comerciali (75% din investiţiile străine în Rusia sunt din UE). În contextul crizei mondiale, Rusia este gata să facă ţărilor din UE „o ofertă de nerefuzat”: împrumuturi financiare directe.

Vladimir Putin mai subliniază că Rusia este interesată de „o Uniune Europeană puternică”
, aşa cum o văd Germania şi Franţa. Cu alte cuvinte asistăm la crearea axelor Moscova-Berlin-Paris şi eliminarea categorică a oricărui fel de „cordon sanitar” din Europa de Est. Ceea ce-şi doreşte de fapt Rusia lui Putin este o Europă dependentă din punct de vedere militar, lipsită de unitate din punct de vedere politic şi depăşită din punct de vedere economic pentru a-şi duce la îndeplinire planurile.

Preşedintele Institutului pentru Relaţii Internaţionale al Academiei Române, Dan Dungaciu, atrăgea atenţia asupra pericolului pe care îl poate reprezenta pentru ţările din Europa de Est parteneriatul ruso-german: „în momentul acela nemţii vor da un semnal: investiţiile se pot duce spre Rusia”
. Cel de-al treilea pachet energetic al UE, adoptat în 2009, interzice uneia şi aceleiaşi companii să se ocupe şi de livrarea şi de transportul de gaz şi energie electrică. Între timp Moscova este de părere că aceste noi norme înrăutăţesc condiţiile pentru crearea unui „complex energetic unic” al Europei, unde Gazprom-ul ar deţine monopolul, ceea ce contravine normelor europene. Practic, Rusia doreşte să eludeze noile norme europene încercând să obţină ba sprijinul Franţei, ba pe cel al Germaniei, mergând pe principiul divide et impera.

În contextul în care Rusia nu dispune încă de o infrastructură energetică transasiatică bine pusă la punct, iar livrările de gaz natural spre China vor începe cel devreme în 2015, putem considera că Rusia, care deţine o treime din rezervele mondiale de gaz, este dependentă de UE. De fapt, energia a devenit pentru ruşi miza strategică pentru dependenţa UE faţă de Kremlin. Prin proiectele North Stream şi South Stream „Europa va obţine un sistem de aprovizionare cu gaze naturale destul de flexibil şi solid, independent faţă de orice crize politice” a precizat Vladimir Putin.

La sfârşitul anului trecut Kremlinul a abordat proiectul „Parteneriatul Estic” într-un mod inedit: Rusia va participa şi ea la Parteneriat alături de alte state est-europene. Cel puţin aşa i-a răspuns ministrul rus de externe, Serghei Lavrov, omologului său polonez, Radoslav Sikorsky. Ce înseamnă aceasta din punct de vedere geopolitic? Cu alte cuvinte, putem considera că de acum nici o decizie a Bruxelles-ului asupra Parteneriatului estic nu va putea fi luată fără consultări cu Moscova. Totodată, această „infiltrare” a Rusiei în proiectele europene nu va duce decât spre o demantelare a „cordonului sanitar”, ce separă aria de interes a Germaniei de cea a Rusiei.

Despre o posibilă Rusie europenizată în adevăratul sens al cuvântului, este prea devreme să se discute: aceasta înseamnă atragerea Federaţiei Ruse în structuri economico-politice pentru care nu are capacităţi concurenţiale economice. Aceasta mai degrabă va încerca să obţină „propriul format de asociere pe termen lung cu UE” (deci cu Germania), mai ales că Bruxelles-ul nu şi-a elaborat încă propria strategie faţă de ţările eurasiatice – Rusia, Kazahstan şi Turcia. Liberalizarea regimului de vize pentru cetăţenii ruşi de a călători/munci în ţările din UE este doar una dintre promisiunile electorale ale lui Putin.

Prin intermediul articolului său, liderul de la Kremlin a dat un semn cetăţenilor ruşi din afara graniţelor că „drepturile lor vor fi protejate”. Iar aici intră în vizor Letonia şi Estonia, cele două ţări baltice care condiţionează obţinerea cetăţeniei. 
În aceste condiţii, Rusia nu va rata ocazia să utilizeze propriile mecanisme de presiune asupra acestor ţări chiar la Bruxelles. „Spaţiul lingvistic rusesc – reprezintă aproape toate statele ex-sovietice şi o parte semnificativă a Europei de Est. Nu este un imperiu, ci o extindere culturală; fără arme, fără import de regimuri politice. Este un export de ştiinţă şi cultură ce va permite crearea unor condiţii bune pentru bunurile, serviciile şi ideile noastre”
 subliniază Vladimir Putin.

Scutul antirachetă

Dacă în anii 1990-1993  Moscova spera în zadar ca NATO să devină structură subordonată fixată în liniile politico-militare ale OSCE, astăzi luptă pentru a nu permite, sub nici o formă, extinderea NATO în Georgia şi Ucraina. Instalarea scutului antirachetă în Europa Centrală reprezintă un alt motiv de îngrijorare pentru politicienii ruşi: „fiindcă periclitează echilibrul forţelor nucleare strategice ale Rusiei şi distruge balanţa de putere construită timp de zeci de ani”
.

Temerile Rusiei sunt alimentate şi de refuzul americanilor de a semna un acord special care să stipuleze clar că elementele sistemului american de apărare cu rachete nu sunt îndreptate împotriva Rusiei. Or, semnarea unui astfel de act este inutilă în contextul în care Rusia are toate datele şi elementele necesare pentru a cunoaşte conţinutul relativ la scutul antirachetă, la faptul că nu e o ameninţare pentru ea şi nici nu afectează echilibrul strategic. 
Apariţia acestor obiective militare la graniţele Rusiei, în pofida asigurărilor SUA, îi conferă temeri de „încercuire”. În cazul în care nu va fi înregistrat un progres în dialogul Rusiei cu NATO şi cu Statele Unite, s-ar putea să existe o mobilitate strategică prin „contramăsuri” din partea Moscovei: dislocarea unui arsenal nuclear în enclava Kaliningrad; realizarea de către Rusia, China şi Iran a propriului scut antirachetă. 
Deşi, prin insistenţele diplomatice ale Washingtonului, Rusia a primit acceptul pentru intrarea în OMC şi G7 (devenind G8), Putin nu oferă semnale clare că Rusia va renunţa la propria „doctrină Monroe” pentru „vecinătatea imediată” (mai clar, nici un pas NATO spre Ucraina, Georgia sau Republica Moldova).

Vectorul America Latină

Tendinţa Rusiei de a influenţa America Latină a început în 1997. Colapsul Uniunii Sovietice a precipitat colapsul influenţei Federaţiei Ruse în America de Sud, ca succesor al Uniunii Sovietice. Acest lucru l-a determinat pe premierul Evgheni Primakov să facă demersuri pentru reînvierea poziţiei Rusiei în America Latină, ca mare putere la nivel mondial, în 1997. De atunci, obiectivele Rusiei au rămas deosebit de consistente, ca instrumente ale politicii sale: comerţ, vânzări de arme şi sprijin politic pentru guvernelor care încearcă să scape de sub influenţa Statelor Unite.  

În America Latină, Moscova profită din plin de climatul deschis anti-american şi de tensiunile diplomatice cu Washingtonul (scutul anti-rachetă, extinderea NATO, criza georgiană, prezenţa în Marea Neagră a celei de-a VI-a flote americane) pentru a se implanta în sfera de influenţă americană. 
Astfel, ruşii răspund intruziunii SUA în regiunea caucaziană şi central-asiatică. Rusia doreşte, de altfel, să-şi fidelizeze noi parteneri economici, realizând acorduri bilaterale în domeniile aeronautice, energetice şi militare.

În Brazilia, diplomaţia rusă privilegiază, înainte de toate, intensificarea relaţiilor comerciale şi extinderea cooperării energetice, aerospaţiale şi militare. Numai pentru anul 2008, schimburile comerciale ale celor două ţări BRIC au depăşit 7,3 miliarde de dolari. 
Dinamismul parteneriatului ruso-brazilian se explică, în principal, prin interese convergente în numeroase domenii strategice. În sectorul energetic, Moscova se ambiţionează să se asocieze cu Brazilia în vederea exploatării zăcămintelor de gaz şi petrol braziliene. Pe de altă parte, Brazilia doreşte achiziţionarea de echipamente ruseşti pentru noile uzine hidroelectrice în construcţie, cât şi pentru dezvoltarea reţelei feroviare în plină expansiune. În domeniul aerospaţial, agenţia spaţială federală rusă (Rocosmos) a semnat un accord cu agenţia spaţială braziliană (AEB) pentru punerea în aplicare a unui mecanism de cooperare şi dedezvoltare a „Glonass”, sistemul rus de navigare globală prin satelit, concurentul „GPS” american şi al viitorului „Galileo” european. Complexul militaro-industrial rus speră, de altfel, să vândă brazilienilor material militar (arme, elicoptere, bombe, avioane, submarine) de care ţara are nevoie pentru a-şi întări puterea militară. În plus, relansarea programului nuclear brazilian deschide deopotrivă calea unei cooperări puternice între Moscova şi Brazilia în privinţa nuclearului civil şi militar.

Cu Cuba, relaţiile au fost iniţial deteriorate după căderea Uniunii Sovietice în 1991. În lumea după Războiul Rece, Havana nu mai spera să conteze pentru Moscova. Venirea la putere a lui Vladimir Putin a schimbat însă această situaţie geopolitică. Întrucât Cuba suferea încă în urma embargoului american instaurat în 1962, preşedintele rus s-a implicat personal în afacerile cubaneze, susţinând ridicarea sancţiunilor economice pe lângă ONU, pe de o parte, şi prin acordarea unui credit financiar pentru numeroase domenii, pe de altă parte. În noiembrie 2008, Moscova a oferit Havanei un credit de 335 milioane de dolari pentru cumpărarea de echipamente ruseşti pentru sectorul petrolier, minier şi de transport. La începutul anului 2009, cele două ţări au încheiat noi acorduri. Aceste înţelegeri privesc în principal industria agroalimentară, pescuitul, cooperarea în materie de educaţie, cercetare ştiinţifică, sport şi turism. Acest dialog ruso-cubanez permite Moscovei să-şi garanteze noi pieţe de desfacere pentru produsele sale, de a-şi extinde influenţa asupra regimului castrist şi de a-şi menţine aici prezenţa, la mai puţin de 300 km de litoralul american.


Venezuela este elementul cheie al jocului ruso-latino-american. Poziţiile anti-americane paralele ale Rusiei şi Venezuelei sunt deja cunoscute: Rusia din interes şi voinţă de a redeveni o putere respectată cum era URSS, Venezuela prin ideologie şi prin voinţa lui Chavez de a se impune ca un lider în ţara sa dar şi pe întreg continentul sud-american. Căci sentimentul anti-imperialist se dezvoltă foarte rapid într-o Americă Latină supraexploatată de interesele „yankee” [5] de atâta vreme.

Caracasul reprezintă un aliat de nădejde pentru Moscova în noul război rece energetic care se prefigurează. 
Primul productor de gaz în America de Sud şi al cincilea productor mondial de petrol, Venezuela incită apetitul gazier şi petrolier rusesc. În noiembrie 2008, companiile ruseşti Lukoil şi Gazprom au semnat cu grupul petrolier PDVSA un acord ce viza exploatarea petrolului pe Orinoco, un fluviu situat la estul ţării, cu speranţa unei producţii de mai mult de un milion de barili pe zi. Dacă acest proiect se concretizează, se va vorbi de cea mai puternică alianţă petrolieră a lumii. 
Departe de a se limita la hidrocarburi, strategia rusă în Venezuela a profitat în urma ambiţiilor militare ale guvernului chavist. Între 2005-2007, Caracas a încheiat cu Moscova 12 contracte pentru armament în valoare de 4,4 miliarde de dolari, cumpărându-i 24 de avioane de vânătoare Sukhoi, 50 de elicoptere de luptă şi 100000 de puşti Kalachnicov. Caracasul a obţinut în 2010 un împrumut de la Moscova de 2,2 miliarde de dolari pentru a cumpăra tancuri T-72 şi un număr neprecizat de bombe de apărare anti-aeriană S-300, pentru ca în 2011 să negocieze un nou acord  cu Rusia pentru a obţine un credit de 4 miliarde de dolari, din care jumătate să fie destinată echipării şi modernizării forţelor armate. De asemenea, odată cu vizita lui Chavez în Moscova, în 2010, legăturile cu Rusia s-au întărit, preşedintele rus afirmând că Rusia poate sa vândă echipamente şi maşinării Venezuelei, iar Venezuela ar putea să vândă Rusiei produse agricole. Dmitri Medvedev a afirmat că Rusia este pregătită să facă parte în diferite organizaţii şi regionale latino-americane forumuri de discuţii care necesită o abordare întrunită ca terorismul, crimimalitatea transnaţională, traficul de droguri, problemele ecologice, dezvoltarea durabilă şi ajutorul economic. În plus, Medvedev considera că Venezuela „a acţionat ca ca un adevărat prieten” când a urmat Rusia şi a recunoscut fostele republici georgiene Ossetia de Sud şi Abkhazia la ultima vizită pe care o făcuse Chavez în Moscova în 2009.
În domeniul nuclearului civil, ruşii şi venezuelenii au încheiat un acord bilateral în sinteza termonucleară controlată şi securitatea instalaţiilor nucleare şi a surselor de radiaţie. Această cooperare nucleară este dublată de asemenea de o cooperare militară. Pe 10 septembrie 2008, două bombardiere ruseşti capabile să transporte bombe nucleare au aterizat la Palo Negro în Venezuela pentru a participa la manevre întrunite cu forţele armate bolivariene ale lui Hugo Chavez. În luna decembrie 2008 , un antrenament similar al forţelor navale din cele două ţări s-a derulat în Marea Caraibilor, denumit „VenRus”, aceste exerciţii militare au angajat 2300 de oameni ai flotei ruseşti şi venezuelene, trei fregate, un vehicul amfibiu şi opt nave de patrulare. Această cooperare strategică serveşte intereselor Moscovei care doreşte să propună astfel o alternativă pentru prezenţa americană în regiune.

Situaţia geopolitică legată de aceste două ţări ilustrează modul cum relaţia dintre Rusia şi America Latină devine mai importantă pe zi ce trece, nu numai datorită armelor vândute în regiune, dar şi datorită resursei diplomatice pe care Moscova a folosit-o în America de Sud. Relaţia continuă rece dintre Venezuela şi SUA, pe lângă relaţia controversată a Washington-ului cu Moscova, va continua să contribuie la consolidarea substanţială a legăturilor militare şi diplomatice dintre Rusia şi Venezuela. 
Acest viitor nu poate să nu preocupe SUA. Situaţia nouă cu care se confruntă Washington-ul este aceea că Rusia va fi un factor în creştere atunci când vine vorba de guvernele de stânga din regiune, care doresc autonomie de factorii de decizie politică din SUA, şi pe care Washingtonul le consideră periculoase - iar Moscova, foarte bune.

 
În concluzie, se poate spune că politica Moscovei în America Latină este produsul unei aspiraţii vechi: aceea de a stabili statutul Rusiei de mare putere şi de ţară promotoare a unei lumi multipolare; în fond, este vorba de o apropiere împotriva SUA, mai mult decât o politică economică cu obiective strategice.

Relaţia Moscova-Teheran: interes pentru un cartel al gazului

Din perspectivă istorică, o perioadă considerabilă relaţia Rusia-Iran a stat sub semnul agresiunii, atât teritoriale, cât şi politice. În perioada Shahului, Iranul a fost un important aliat al SUA, ce încerca să încercuiască Rusia. După revoluţia islamică, relaţiile între cele două ţări au continuat să fie încordate, Rusia devenind unul din principalii furnizori de arme către Irak în războiul ce-l opunea Iranului din 1980-1988. 

Dezgheţul relaţiilor între cele două ţări a început odată cu venirea lui Gorbaciov la putere, când sovieticii au început să vândă arme Republicii Islamice - în acea perioadă, foarte izolată. În anii 1990, cele două ţări au identificat cauze comune, în special în susţinerea Armeniei creştine în conflictul care o opunea Azerbaidjanului musulman, rezolvarea războiului civil din 1992 din Tadjikistan şi opoziţia faţă de talibani. În plus, Iranul s-a ferit să intervină în conflictele care au izbucnit în sudul Rusiei şi în care musulmanii au jucat un rol important, în special în Cecenia.

În anul 1995, Rusia semna un acord prin care se angaja să susţină construirea unei centrale nucleare civile, în scopuri pacifiste şi care să se afle sub supravegherea integrală a unui organism internaţional, Rusia făcând presiuni asupra Iranului să semneze şi să ratifice protocolurile Agenţiei Internaţionale pentru Energie Atomică. În prezent, această centrală nucleară, urmează a fi inaugurată, astfel, Iranul devine prima naţiune din Orientul Mijlociu care pune în funcţiune o centrală nucleară civilă. Centrala nucleară Bushehr a fost conectată la reţeaua de energie naţională în septembrie 2011. Deşi ministrul rus al energiei Serghei Smatko a declarat ca aceasta a fost construită la standarde internaţionale şi sub supravegherea Agenţiei Internaţionale pentru Energie Atomică, Naţiunile Unite au anunţat într-un raport că Iranul continuă să sfideze rezoluţiile ONU, privind reducerea programului nuclear, fapt ce a fost criticat de preşedintele Medvedev, care consideră că prin aceste acuzaţii se reduc speranţele pentru un dialog cu Teheranul şi care sugerează diminuarea şanselor pentru o soluţie diplomatică. În acelaşi timp, Iranul neagă faptul că îşi propun să construiască arme nucleare.

De altfel, în 2006, legăturile între cele două ţări erau atât de strânse, încât preşedintele Vladimir Putin declara că „Iranul este pentru noi un partener stabil şi, fără nici o exagerare, istoric. În aceşti ultimi ani, relaţiile între ţările noastre s-au întărit considerabil
”.


Pentru Rusia, Iranul prezintă importanţă prin prisma următoarelor aspecte:

- Calitatea relaţiilor ce unesc aceste două ţări, descurajează Iranul să susţină rebelii musulmani din sudul Rusiei, în principal din Cecenia;

- În loc să se opună Iranului, Rusia poate coopera foarte bine cu acesta în exploatarea bazinului Mării Caspice, foarte bogat în resurse naturale;

- Începând cu al doilea mandat al lui Vladimir Putin, Rusia a luat parte în mod activ în Orientul Mijlociu şi în lumea islamică, atât pentru a-şi creşte influenţa politică, cât şi pentru a-şi întări poziţia comercială;
- Iranul joacă un rol dominat în cea mai importantă regiune de pe planetă – Asia Vestică incluzând Orientul Mijlociu, Caucazul, regiunea Mării Caspice, Asia Centrală. Iranul deţine de asemenea, cea mai importantă poziţie strategico-militară, în acelaşi timp fiind un stat din Orientul Mijlociu, Caucazian, Central-Asiatic şi Caspic, cu ieşire la Golful Persic şi Oman şi la Oceanul Indian. Fiind situat între Caucaz şi Oceanul Indian, Iranul este un important pivot, care controlat dă posibilitatea controlării Golfului, a regiunii Caspice, a Afghanistanului şi Pakistanului în acelaşi timp. Date fiind aceste variabile, Rusia consideră Iranul ca o putere regională care ar putea să domine regiunea Golfului şi în aceste condiţii, ar fi necesară colaborarea cu acesta;

-          Amândouă ţările studiază crearea unui cartel al gazului natural, „OPEP al gazului” - împreună cele două ţări reprezintă un sfert din rezervele mondiale de petrol şi două cincimi din rezervele de gaz natural; specialiştii consideră că Iranul deţine 10% din rezervele de petrol ale lumii (aproximativ 370 miliarde de barili, cea mai mare parte din aceste rezerve situându-se în Provincia Khūzestān şi în Golful Persic) şi 15% din rezervele de gaz (33,1 trilioane metri cubi), ceea ce situează Iranul pe locul doi după Rusia ca producător de gaz. Atât Teheranul cât şi Moscova s-au înţeles pentru menţinerea statu quo-ului şi au pretins subordonarea construirii gazoductelor şi oleoductelor transcaspiene, dorită de Azerbaidjan, Turkmenistan şi Kazakstan; această interconexiune condiţionează rentabilitatea ipoteticului Nabucco, un proiect de gazoduct necesar în diversificarea aprovizionării energetice europene. Rusia se opune de altfel scurgerii gazului iranian către Vest pentru a întări poziţiile Gazprom în Europa şi susţine ideea unui „Gazoduct al păcii” care să lege Iranul şi India, prin Pakistan cu posibile exporturi către China. Ideea de OPEP al gazului nu este văzută cu ochi buni de Uniunea Europeană care vede în acest proiect o ameninţare la adresa securităţii sale energetice, care importă azi mai mult de jumătate din gaz (54% în 2008; 75% în 2020). Din acest punct de vedere, crearea unul cartel al gazului nu reprezintă doar raţiuni economice, ci şi geopolitice, o mare înţelegere în privinţa gazului între Rusia şi Iran, în interiorul sau în afara unei „OPEP a gazului” permite reducerea marjelor de manevră a europenilor.

-          Iranul oferă importante debuşeuri pentru industria militară rusă (numai în perioada 2001-2007, Rusia şi Iran au semnat contracte pentru armamente a căror valoare era cuprinsă între 2 şi 7 miliarde de dolari), ca de altfel şi pentru alte produse exportate, iar în acest context, Rusia are tot interesul ca piaţa Iranului să nu cunoască vreo schimbare indusă de măsurile ONU.

În concluzie, se poate spune că Rusia prin această relaţie controversată pe care o are cu Iranul încearcă să stabilească o anumită stabilitate în Orientul Mijlociu pentru a fi capabilă să-şi proiecteze puterea politică şi să-şi lărgească schimburile comerciale, ce îi aduc o poziţie economică mult mai puternică, dar cu toate acestea, Moscova va trebui să evite orice diferend cu partenerii europeni şi nord-americani pe subiectul Iran. 
În condiţiile în care, Iranul va stăpâni tehnologie nucleară în scopuri militare, Iranul va destabiliza această regiune a lumii, conducând la apariţia unei grave ameninţări la adresa păcii, Rusia care întreţine legături politice şi economice foarte solide cu Iranul, va trebui să-şi utilizeze influenţa pentru a-l forţa să abandoneze ambiţiile nucleare.

Relaţia Moscova-Damasc: geostrategie şi geoeconomie

În timp ce violenţele din Siria au continuat să ia amploare, iar numeroase ţări încearcă să-şi facă auzită vocea în cadrul Adunării Generale a ONU pentru a vota o rezoluţie care să condamne represiunea, Rusia a făcut uz de dreptul său de veto în Consiliul de Securitate.  

Acest veto trebuie însă explicat pornind de la relaţia specială pe care o are Rusia cu Siria. În mod oficial, s-a susţinut că acel veto a avut la bază dorinţa de a opri comunitatea internaţională să transforme Siria într-o nouă Libie. Analiştii au relevant, însă, importanţa intereselor economice şi politice ale Moscovei, legate de Damasc. 
La începutul anilor 1990, comunitatatea internaţională, dominată de SUA, nu a considerat Rusia ca o ţară „normală”. Numeroşi factori – trecutul sovietic, problemele interne, arsenalul nuclear şi întinderea teritorială – au făcut ca aceasta să fie greu, aproape imposibil, de integrat în cadrul ţărilor occidentale. Extinderea NATO în vecinătatea sa a iritat Moscova, iar sentimentul de vulnerabilitate a crescut. 
După preluarea puterii de către Vladimir Putin şi mai ales după războiul din Irak, diplomaţia rusă în Orientul Mijlociu a devenit un instrument util care permitea asigurarea securităţii Rusiei şi care contribuia la dezvoltarea sa economică. Relaţia cu Siria şi cu restul lumii arabe s-a plasat sub semnul apărării pragmatice a intereselor ruseşti. 

În continuare este conferită o dimensiune suplimentară angajamentului Rusiei în Orientul Mijlociu, regiune sensibilă şi caracterizată printr-o puternică instabilitate. Pentru a rămâne, fără dubii, un actor internaţional de prim rang, Rusia trebuie să demonstreze că poate contribui la rezolvarea  problemelor zonei. În plus, Rusia, care deţine minoritatea musulmană cea mai importantă din Europa, doreşte să menţină relaţii bune cu principalele ţări musulmane din lume, al căror sprijin este necesar în lupta sa împotriva terorismului anti-rusesc şi separatismului caucazian. Din acest motiv, relaţiile cu ţările musulmane capătă o importanţă sporită pentru Moscova.

Rusia a avut astfel nevoie de un aliat în Orientul Arab, centru istoric şi religios al lumii musulmane, astăzi dominat aproape în totalitate de SUA. Siria a fost şi este unul dintre puţinele state din regiune relativ independente de Statele Unite; aceasta explică faptul că a fost mai dispusă decât celelalte să colaboreze cu Rusia. Ea poate oferi Moscovei anumite avantaje strategice, precum:

-  Acces la Mediterana. Necesitatea de a dispune de acces strategic la Marea Mediterană este o preocupare constantă pentru Rusia. Un astfel de acces îi deschide calea către Oceanul Indian şi duce la o întărire a flancului său sudic (Moscova se simte încercuită de diverşi membri ai alianţelor pro-occidentale şi caută să evite încercuirea şi să-şi găsească aliaţi în rândul ţărilor arabe care au o atitudine amicală şi receptivă la eforturile diplomatice ale Rusiei);

-  Prezenţă relativ sigură în Orientul Apropiat, precum şi

-  Posibilitatea de a-şi exersa o anumită influenţă în relaţiile arabo-israeliene, ceea ce Moscova speră de foarte mult timp.

În principiu, politica Rusiei cu privire la Siria şi la Orientul Mijlociu vizează în principal promovarea intereselor politice şi economice în regiune şi protejarea frontierelor meridionale ale ţării, astfel:

Relaţiile economice dintre Rusia şi Siria, deşi relativ limitate în comparaţie cu schimburile derulate de Rusia cu celelalte ţări din regiune, se află în continuă creştere. În prezent, în Siria se regăsesc numeroase întreprinderi ruseşti. Stroytransgaz, companie din sectorul gazului deţinută de Gazprom, a întreprins o serie de proiecte în Siria, începând cu anul 2005, în cooperare cu Compania Siriană de Gaz, pentru o sumă evaluată la 600 milioane de dolari.

Din punct de vedere financiar, relaţiile ruso-siriene sunt bune. În ianuarie 2005, Rusia a acceptat o renegociere a datoriei siriene, contractată în timpul erei sovietice. Datoria Damascului - de 13,4 miliarde de dolari – a fost anulată în proporţie de 73%. Restul de 27% a fost împărţit în două categorii: jumătate trebuia rambursată în zece ani – cealaltă jumătate urmând a fi depusă în conturile ruseşti din Siria pentru a servi finanţării investiţiilor şi cumpărării de bunuri siriene.

Sprijinul diplomatic al Rusiei pentru Siria se reflectă în nivelul de livrări de arme şi de tehnologii moderne către Damasc. Până în 2006, sprjinul militar rus către Siria a rămas cantonat pe procesul de modernizare, pe întreţinerea armelor şi pe instruirea ofiţerilor sirieni (aproape 2000 de consilieri militari ruşi se găseau în acea perioadă pe teritoriul sirian). Începând cu 2006, lucrurile  s-au accelerat, Rusia şi Siria punându-se de acord asupra exportului de arme de tip defensiv, în special în apărarea aeriană (rachete de tip GM 39 Igla, Strelets, Buk-M2 Ural). Sub presiune americană şi israeliană, Rusia nu a vrut să livreze Siriei sistemul de apărare anti-aerian portabil Igla, care diferă de sistemul Strelets şi, despre care, Serghei Chemezov (atunci director general al monopolului de arme ruseşti Rosoboronexport) a dezminţit zvonul în ianuarie 2007 că ar fi fost furnizat Siriei. În plus, cererile repetate ale Siriei pentru a obţine rachete sol-aer ruseşti S-300 PMU nu au fost satisfăcute şi în septembrie 2009, Rosoboronexport a îngheţat contractele semnate în 2007 privitoare la vânzarea către Siria de avioane ruseşti MIG 29 Fulcrum şi MIG-31. Motivele invocate au fost „sensibilitatea politică legată de o bulversare potenţială a echilibrului forţelor în Orientul Mijlociu”
. 

În schimb, în privinţa livrărilor de complexe S-300, Rusia a continuat livrările conform acordurilor semnate cu Siria. În presa occidentală a aprut ştirea conform căreia Rusia ar fi suspendat aceste livrări, la solicitarea israelului. Ştirea a fost dezminţită atât de surse israelinene cât şi de ambasadorul Siriei la Moscova, care a declarat, legat de subiectul în cauză “Toate acordurile semnate între Rusia şi Siria sunt puse în aplicare fără nici un fel de modificări
”.  

Siria este mulţumită de această încercare de echilibrare a diplomaţiei ruseşti şi, de-a lungul timpului, s-a poziţionat ca partener necondiţionat al Moscovei. Astfel, şi-a arătat sprijinul faţă de o altă preşedenţie ereditară, cea a lui Kadyrov, în angajamentul faţă de dizidenţa cecenă; în 2008, Siria a fost cel de-al doilea stat după Bielorusia care şi-a arătat sprijinul faţă de Moscova în războiul din Georgia. În schimbul luărilor sale de poziţie, Damascul aşteaptă reacţii de solidaritate ruse, fie ele regionale sau interne, cum este în cazul de astăzi. Siria este însă conştientă că trebuie să menajeze această relaţie şi să-şi fidelizeze acest aliat puternic. În acest context stă înscrisă şi iniţiativa de a concesiona Rusiei o bază militară de la Tartous. Această bază militară fusese pusă la dispoziţia forţelor navale ruseşti la sfârşitul anilor 1960. Dar calitatea mediocră a infrastructurilor sale a făcut din aceasta un punct de revitalizare şi mentenanţă decât o adevărată bază militară şi logistică. Lăsate în paragină odată cu destrămarea URSS, în aceste locuri s-a reinvestit odată cu anul 2008, de către Moscova. Aceste structuri refăcute vor fi capabile începând cu anul 2012 să permită primirea celor mai mari vase ale flotei ruseşti, cum ar fi cruciştorul Piotr Veliky.

Această bază va oferi un acces mediteranean strategic Rusiei, adăugându-se celor deja dispuse la Marea Neagră, la Novorossisk (Rusia) şi la Sevastopol (Ucraina). Această bază arată interesul de a se implanta în Mediterana, care permite Moscovei să treacă peste constrângerile legate de trecerea strâmtorilor controlate de Turcia, membră a NATO. În plus, prin apropierea sa de canalul de Suez, Tartous permite reunirea Cornului Africii şi a Oceanului Indian, unde marina rusă participă la lupta împotriva pirateriei din Golful Aden.

În concluzie: relaţia Rusia-Siria are la bază avantajele geostrategice oferite Moscovei de Damasc, la care se adaugă cele economice şi politice. În urma acestor avantaje, Rusia obţine beneficii mai ales în sensul întăririi poziţiei sale în regiunea Orientului Mijlociu şi a celei de actor internaţional de prim rang.

Vector strategic: Arctica

„Nu trebuie să uităm că interesele noastre geopolitice sunt legate de Arctica. Aici asigurăm securitatea, potenţialul de apărare al Rusiei şi căile de transport foarte importante, cum ar fi calea maritimă din Nord”
 declara, cu un timp în urmă, Vladimir Putin. Precizarea îşi păstrează pe deplin valabilitatea.

Sfârşitul Războiului Rece a avut diferite repercursiuni asupra importanţei relative a Arcticii în cadrul jocurilor geopolitice ale statelor circumpolare: pe de o parte, s-a diminuat importanţa Arcticii pentru apărarea Americii de Nord, iar pe de altă parte, diferendele în privinţa suveranităţii care persistau în surdină au continuat să înrăutăţească relaţiile între acestea. În plus, geopolitica Arcticii a fost influenţată de noi probleme – în special schimbările climatice – care au dus la o reconsiderare a profilului Arcticii în cadrul dinamicii politicilor externe. Efectele schimbărilor climatice fie au intensificat conflictele geopolitice existente, fie au provocat noi conflicte sau au deschis calea altora noi. De exemplu, topirea gheţii a relansat speculaţiile asupra posibilităţii de a folosi pasajul Nord-Vest pentru a livra bunuri între Europa şi Asia. Se prevede astfel scurtarea distanţei ce ar reduce costurile livrărilor, de unde şi interesul pentru acest pasaj pentru a înlocui canalul Panama.

Privitor la interesele Rusiei asupra regiunii Arctica, pentru prima dată în anul 2009, se menţionează importanţa geopolitică a acestei regiuni în Strategia de Securitate Naţională. În cadrul acestei strategii, regiunea Arctica este văzută ca o posibilă regiune de confruntare pentru resurse naturale şi ca un punct extrem de important. Este prima dată când Rusia făcea în mod explicit referinţă la ambiţiile sale asupra Arcticii într-unul din documentele sale oficiale privind doctrina de securitate. Importanţa regiunii Arctica pentru interesele ruseşti şi necesitatea de a o apăra se evocă de mai multe ori pe parcursul strategiei.

Din acel moment, Rusia şi-a accentuat eforturile pentru a-şi întări poziţia în regiune. Astfel, în martie 2009, Consiliul de Securitate rus posta pe site-ul său web un document cu titlul „Obiectivele politicii statului rus în Arctica până în 2020 şi după acest an”. Acest document expunea pe scurt strategia rusă în regiune şi reafirma că dezvoltarea rezervelor de energie înainte de 2020 este un obiectiv naţional vital. Planifică, de asemenea, desfăşurarea de militari şi de gărzi la frontiere şi pe coastele Arcticii „pentru a garanta securitatea militară rusească în anumite circumstanţe politice şi militare”
. 
Moscova este pe punctul de a organiza o structură specială militarizată – Grupul armat al Arcticii – pentru a-i a păra interesele în regiune. Potrivit Consiliului de Securitate „aceasta nu ar însemna că Rusia este pe punctul de a militariza Arctica ci că se concentrează pe crearea unui sistem eficace de securizare a forntierelor, pe dezvoltarea de echipamente pentru frontierele arctice şi punerea în scenă a unei forţe militare suficiente”
, iar această structură va fi plasată sub jurisdicţia serviciului federal de securitate.

Rusia a întreprins 3 expediţii arctice - până la dorsala Mendeleev în 2005, dorsala Lomonosov în vara lui 2007, arhipeleagul Franz-Josef în 2010 pentru a-şi afirma revendicările teritoriale. Rusia argumentează că fâşia Lomonosov se află în prelungirea teritoriului său, ceea ce justifică faptul ca ea să fie proprietara a 1,2 milioane km din Arctica. În acest timp, alte ţări precum Canada şi Danemarca contestă revendicările ruseşti şi sunt pe punctul de a-şi formula propriile revendicări asupra dorsalei Lomonosov. 
Potrivit Convenţiei Naţiunilor Unite asupra dreptului maritim, organismele ONU trebuie să evalueze diferitele revendicări înainte de luarea unei decizii definitive. Această dispută poate avea consecinţe negative şi poate provoca chiar luarea unor poziţii de forţă în regiune.

Dacă pentru unii Polul nord este sinonim cu o zonă glacială populată de urşi albi, pentru Rusia, Arctica reprezintă un formidabil teatru de operaţiuni, cu un potenţial minier important. Reprezintă, de asemenea, o zonă de rivalităţi între marile puteri, ce prefigurează lupta pentru resurse energetice. Această tensiune în jurul polului nord nu este în totalitate nouă. În timpul Războiului Rece, sovieticii şi americanii considerau Arctica ca modalitatea cea mai scurtă pentru a se observa dar şi ca o pasarelă geografică în caz de intervenţii militare, Arctica fiind cunoscută la acel moment ca „interfaţă geopolitică între puteri”.

După căderea URSS-ului şi sfârşitul Războiului Rece, disputele privind suveranitatea asupra teritoriilor din regiunea Arcticii au reieşit la iveală şi au continuat să complice relaţiile dintre naţiunile care înconjoară polul Nord – Canada, Danemarca (via Greenland), Finlanda, Islanda, Norvegia, Rusia, Suedia şi Statele Unite (în prezent, disputele care trenează în zonă sunt cele privind suveranitatea asupra unor teritorii: dintre Canada şi Danemarca privind Insulele Hans, Norvegia şi Rusia privind Marea Barents, Rusia şi SUA privind Marea Bearing, Canada şi SUA privind Marea Beaufort şi pasajul de Nord-Vest).

Schimbările climatice din Arctica, precum şi îmbunătăţirea tehnologiilor şi a condiţiilor de transport au facilitat un acces crescut la resursele naturale ale acesteia, iar interesele geopolitice în regiune ale ţărilor au crescut.

Interesele geopolitice ale Rusiei, ca de altfel şi ale celorlalte ţări riverane (Norvegia, SUA, Canada şi Danemarca) vizează împărţirea fondurilor marine arctice, care potrivit unui Studiu Geologic efectuat de SUA, s-ar ridica la 90 milioane de barili de petrol şi 30% de resurse de gaz neexploatate din lume, iar cele mai multe par a se găsi pe partea rusească. Regiunea este, în egală măsură, bogată în variate minereuri (nichel, fier, fosfat, cupru, cobalt, carbon, aur, staniu, tungsten, uraniu, argint). Arctica cuprinde, de asemenea, şi cele mai vaste rezerve de apă dulce ale planetei. Dacă înainte gheaţa bloca explorarea, acum odată cu topirea gheţarilor aceasta poate deveni posibilă şi cum preţul petrolului rămâne ridicat, poate deveni o cale fezibilă, accesibilă şi mai ieftină de obţinere a energiei. În plus, pasajul de nord-vest ce trece prin partea Canadei şi Pasajul de Nord-Est din partea Rusiei ar putea deveni coridoare de trecere permanentă, deschizându-se astfel, perspective economice şi strategice majore prin dezvoltarea de rute comerciale maritime mult mai scurte, mai rentabile şi mai sigure între Occident şi Asia. Date fiind aceste aspecte, precum şi interesul crescut nu numai al ţărilor circumpolare dar şi al Uniunii Europene care şi-a exprimat dorinţa de a face parte din Consiliul Arctic, sau al unor ţări mai îndepărtate precum China sau Iran, dar şi supoziţia că NATO ar fi definit Arctica ca fiind o zonă de interes, Rusia a decis să-şi afirme în mod activ suveranitatea în regiune. Chiar dacă Arctica nu reprezintă decât 1,5% din populaţia sa (75% din locuitorii Arcticii sunt ruşi), totuşi regiunea contează aproximativ 11% pentru PIB-ul său şi 22% pentru exporturi.

În condiţiile în care instabilitatea caracterizează Orientul Mijlociu, iar nevoia de energie va creşte, apropierea de Rusia a celorlalte ţări pare mai utilă ca niciodată.

În concluzie, se poate afirma faptul că pe măsură ce încălzirea globală va afecta tot mai mult regiunea Arcticii, apariţia unei multitudini de actori din Nord şi din alte regiuni va deveni caracteristica importantă ce va duce la impunerea de interese dominante şi la competiţia sau la cooperarea pentru folosirea resurselor. În aceste condiţii, pentru a-şi asigura câştigarea competiţiei, Rusiei nu-i rămâne decât afirmarea, încă de pe acum, a suveranităţii asupra celei mai mari părţi din regiunea Arcticii, cu toate că numai o soluţie bazată pe fundamentele dreptului va putea determina statutul viitor al regiunii şi va putea împiedica folosirea forţei în cursa pentru resursele energetice ale regiunii.

Rusia, actor privilegiat în zona energetică şi via Turcia


Apariţia unui nou proiect, gazoductul Trans-Anatolian, ce exclude atât Europa, cât şi Rusia de la masa acţionarilor, dar şi a acordului semnat de Turcia în privinţa tranzitării South Stream prin zona sa economică exclusivă din Marea Neagră generează o intensificare a cursei gazului în Europa. Câştigătorii declaraţi: Turcia şi Rusia

La sfârşitul lunii decembrie 2011, ministrul Energiei din Turcia, Taner Yildiz, a trimis către Moscova o înştiinţare oficială prin care statul rus primea acceptul ca gazoductul South Stream să traverseze zona economică exclusivă a Turciei din Marea Neagră. Destinatarul acestui act oficial a fost Vladimir Putin. Detaliile contractuale nu au fost relevate publicului – însă, în aceeaşi zi, compania de stat Gazprom a semnat cu reprezentanţii corporaţiei BOTAS un acord de creştere a nivelului de aprovizionare cu gaz natural, iar o reducere de preţ este probabilă.

Proiectul South Stream a fost lansat de către Gazprom şi Eni Italia, la care s-a alăturat şi o firmă franţuzească, ce va deţine 10%  din partea subacvatică a conductei. Construcţia sa este planificată a începe în anul 2015. Acesta va traversa Marea Neagră pentru a ajunge în Bulgaria, unde se va realiza o divizare spre nord-vest (Austria) şi spre sud (Grecia şi Italia). Unul dintre obiectivele majore ale implementării acestui proiect constă în faptul că Moscova doreşte ca Ucraina să nu mai fie principalul stat de tranzit al gazului rusesc către cel mai important consumator al său, piaţa europeană.  Acest motiv vine ca urmare a nenumăratelor neînţelegeri cu privire la preţul gazului, care tranzitează teritoriul ucrainian, pentru a ajunge la Statele Membre ale Uniunii Europene şi imposibilitatea ruşilor de a oferi europenilor alte alternative. Din acest punct de vedere acordul Turciei în privinţa tranzitului reprezintă un instrument de presiune faţă de administraţia de la Kiev, care se apropie de pierderea poziţiei privilegiate ce îi era conferintă de conducta Druzhba.

Totuşi nu trebuie trecut cu vederea nici faptul că europenii doresc să construiască un gazoduct care să le asigure independenţa energetică. Imediat ce ideea proiectului Nabucco a fost lansată, Rusia a propus South Stream, care deloc întâmplător are o rută asemănătoare. 
Rivalitatea dintre cele două gazoducte, deşi intens negată, a fost recunoscută pe 22 noiembrie 2011 chiar de europeni, prin Comisarul european pentru Energie, Guenther Oettinger, care a declarat în cadrul conferinţei dedicate împlinirii a 10 ani de dialog energetic dintre UE şi Rusia că: „South Stream va concura probabil cu Nabucco pe termen lung“
. 
Răspunsul Rusiei a luat forma unui discurs venit din partea unei companii ce îşi urmăreşte doar profitul economic, neutilizând resursele energetice de care dispune statul sub forma unor surse de putere. Ministrul rus al energiei a declarat: “Este evident că Europa caută rute noi de aprovizionare şi surse noi…iar noi înţelegem desigur că aceasta este o abordare corectă a UE de a minimaliza orice riscuri externe”
. 
Declaraţia pare surprinzătoare, dar face inevitabil referire la disputele comerciale dintre Kremlin şi Kiev, în privinţa preţului gazului importat de Ucraina sau tranzitat de către aceasta, dispute ce au reprezentat un factor de risc pentru consumatorul european, pentru care Ucraina nu mai reprezintă un partener de încredere. Acesta este şi principalul motiv invocat de ruşi în argumentarea necesităţii implementării South Stream,  ce se doreşte a reprezenta un pod sigur între Rusia şi Uniunea Europeană. 
Această viziune este întârită de Vladimir Putin care afirma cu ocazia acceptului din partea Turciei: „Este un semnal foarte bun şi pozitiv pentru toţi, deoarece va asigura fără echivoc stabilitatea aprovizionării energetice a pieţei europene”
 dar şi de Preşedintele Gazprom, care a afirmat că decizia de a implementa South Stream depinde de cursul pe care îl vor lua negocierile cu Kiev-ul.
Şansele ca Nabucco să fie implementat a fost minimalizate dealungul timpului de: lipsa investitorilor, eruperea crizei financiare, lipsa disponibilităţii altor alternative datorate implicării Moscovei în regiunea Asiei Centrale, chiar şi de către războiul din Georgia. Toate acestea au reprezentat răspunsul real şi raţional al Rusiei faţă de Nabucco. Acesta are şi mai puţine şanse de implementare în prezent, având în vedere implicarea Chinei în Asia Centrală, crearea gazoductului dintre Turkmenistan şi China şi acordurile energetice dintre acesta şi Kazakhstan. 
Într-o astfel de situaţie, obiectivul Rusiei s-ar restrânge doar asupra Ucrainei, care va fi constrânsă să accepte majoritatea condiţiilor impuse de Moscova, având în vedere că numai din punct de vedere economic pierderile ar fi majore- 1.5 miliarde dolari anual. În plus celălalt proiect rusesc, Nord Stream, a redus deja volumul tranzitat prin Ucraina cu 27,5 miliarde metri cubi anual, echivalentul importurilor germane. Dacă acesta ar fi obiectivul principal al Rusiei, atunci acceptul Ucrainei ar putea genera printr-un decurs logic o stagnare sau chiar o anulare efectivă, nu oficială, a procesului de implementare a South Stream, din simplul motiv că Ucraina nu mai reprezintă un factor destabilizator pentru monopolul energetic al Rusiei în Europa. Astfel gazoductul ar putea fi folosit doar ca posibilă alternativă oficială pentru Nabucco.

Revenind la acordul dintre Turcia şi Rusia trebuie meţionat că acest proiect nu este singurul la care Turica participă. Urmând o politică de balansare, care îi permite să penduleze între est şi vest, Turcia alege o a treia variantă şi semneaază un acord cu Azerbaijan în vederea construcţiei gazoductului Trans-Anatolian. 


Potrivit acestui acord, începând cu anul 2017, Azerbaijan va exporta 16 miliarde metri cubi de gaz natural către Turcia, dintre care 10 miliarde vor avea destinaţia Europa.  
Ruta este, încă, o variabilă necunoscută, dar aspectul crucial în acest caz este că, prin South Stream şi conducta Trans-Anatoliană, Turcia îşi solidifică poziţia de putere regională şi pe calea energetică. Acest aspect nu este deloc mulţumitor pentru statele membre ale Uniunii Europene, care au experimentat deja reversul medialiei în ceea ce priveşte statul de tranzit ce nu este membru al UE. Cu toate acestea, cazul Turciei este diferit de cel al Ucrainei, care depindea într-o măsură majoră de energia rusească, deoarece, faptul că a ales South Stream nu relevă a înclinare a balanţei către est, având în vedere acordul cu Azerbaijan şi disponibillitatea încă menţinută faţă de Nabucco. 
Toate aceste acorduri au un singur câştigător major, atât din punct de vedere economic, cât şi din punct de vedere geopolitic - Turcia, iar poate cel mai mare perdant este consumatorul european al cărui proiect de diversificare al surselor de aprovizionare cu energie se vede într-un impas. 
Dacă până acum South Stream era considerat competitorul primordial al gazoductului Nabucco, acordul dintre Turcia şi Azerbaijan tinde să schimbe lucrurile radical, fiindcă acest proiect are aceeaşi sursă de aprovizionare ca şi cel european, unica diferenţă fiind că în cazul celui Trans-Anatolian livrarea de gaz este garantată de faptul că SOCAR, furnizorul dominant al regiunii, este acţionar.
 Rusia este pe cale de a-şi îndeplini obiectivul fără costurile majore impuse de implementarea South Stream, Turcia devine un actor de neignorat în Europa, iar statele europene se văd încă o dată puse în situaţia de aşteptare.

VARIA

GRAVE PROBLEME EUROPENE: 

ÎMBĂTRÂNIREA POPULAŢIEI ŞI ŞOMAJUL TINERILOR
Îmbătrânire si emigraţie

Populaţia unor ţări europene stagnează numeric sau scade. Acest lucru va reduce posibilitatea de economisire şi potenţialul de creştere economică. Oamenii vor lucra până la vârste tot mai înaintate şi, prin urmare, vor fi mai puţin productivi – cu efecte negative asupra standardelor de viaţă. Numărul pensionarilor creşte. Acest lucru va ameninţa finanţarea pensiilor şi a sistemului de sănătate. În cele 27 de ţări ale Uniunii Europene, fiecare pensionar este susţinut în prezent în medie de patru persoane active. Până în 2050, acest raport va fi de 2 la 1, conform proiecţiilor ONU şi UE. 
Letonia, care îşi doreşte să devină membră a zonei euro în 2014, este un exemplu extrem al acestor direcţii. Până în 2060, vor exista patru letoni activi pentru fiecare trei persoane în vârstă de 65 de ani sau mai mult. Din cauza emigraţiei şi a ratei scăzute a fertilităţii, populaţia acestui stat baltic a scăzut cu 14% (340.000 de persoane), între 2000 şi 2011, stârnind îngrijorări privind o ameninţare existenţială la adresa ţării. 

Exemplul japonez este concludent în privinţa relaţiei dintre rata redusă de creştere economică şi declinul demographic şi îmbătrânirea populaţiei. 
”Europa este noua Japonie”
 a declarat Douglas Roberts, economist al Standard Life din Edinburgh.

Specialiştii în economie insistă asupra faptului că, în afara aşezării sistemele de pensii pe baze mai solide, politicile prioritare ar trebui să vizeze investiţiile în educaţie şi pregătire practică. De asemenea, ar trebui extinse posibilităţile de îngrijire a copiilor pentru a permite unui număr mai mare de femei să intre sau să rămână pe piaţa muncii.

Identificarea mijloacelor de împărţire a costurilor îmbătrânirii are potenţiale efecte politice negative, amplificând un conflict între pensionari şi generaţiile tinere care sunt suprataxate şi nevoite să lucreze tot mai mult. George Magnus, consilier economic în cadrul băncii elveţiene UBS din Londra, a precizat că fenomenul este explicabil în virtutea faptului că după izbucnirea crizei din zona euro, atenţia a fost axată pe sustenabilitatea asistenţei sociale pe termen scurt.

”Însă în spatele acestui lucru există o problemă structurală, care este de fapt despre modelul social şi drepturile şi obligaţiile cetăţenilor faţă de stat. Vom fi nevoiţi să avem această dezbatere”
 a afirmat George Magnus
.

Edward Hugh, economist din Barcelona, este de acord că, la bază, criza datoriilor suverane care afectează lumea dezvoltată atinge şi posibilitatea respectării obligaţiilor implicite pentru generaţiile în vârstă: aşteptările privind nivelurile viitoare ale asistenţei de sănătate şi ale pensiilor s-ar putea dovedi prea optimiste. Edward Hugh este extrem de critic la adresa decidenţilor din Europa şi din cadrul Fondului Monetar Internaţional, care au neglijat impactul schimbării demografice. 
”În absenţa politicilor care recunosc că aceste chestiuni există şi care, apoi, să le trateze, nimic din analizele privind sustenabilitatea – datorie, sectorul financiar sau orice – nu merită osteneala”
.

 
Portugalia, lovită de recesiune, ilustrează de asemenea cercul economic şi fiscal vicios în care, conform lui Edward Hugh, se află ţările de la periferia zonei euro ca urmare a evoluţiilor demografice. Rata natalităţii în Portugalia - 1,32 anul trecut - a fost sub rata de înlocuire de 2,1 de la începutul anilor 1980. În 2012, s-au născut doar 90.000 de copii - cel mai mic număr din ultimul secol, în contextul temerilor economice ale cuplurilor. Până în 2050, Portugalia ar urma să aibă mai multe persoane de peste 60 de ani decât orice alt stat membru al UE – respectiv, 40% din populaţie, comparativ cu 24% în prezent. În plus, aproximativ 100.000-120.000 de portughezi - respectiv, 1% din populaţie - emigrează annual în căutarea unor locuri de muncă mai bine plătite, reducând baza de impozitare şi adâncind problemele de finanţare a asistenţei sociale. ”Una din cele mai mari probleme pe care le avem este menţinerea angajaţilor”
 a declarat Joao Carlos Costa, manager general al Arpial, companie metalurgică din Lisabona.
Cercul economic vicios devine greu de rupt. “Emigraţia transmite un semnal negativ investitorilor străini. Transmite de asemenea un semnal negativ pentru iniţiativele interne de afaceri. Te gândeşti la cât de mulţi potenţiali clienţi vei avea”. Efectul psihologic al emigraţiei masive, care acoperă, de exemplu, două treimi din declinul demografic al Letoniei începând cu anul 2000, este la fel de puternic ca daunele economice. Rata fertilităţii la femei a scăzut la 1,1, fiind una din cele mai scăzute din lume. Cercetătorea Dace Akule a vorbit de o “tristeţe demografică” a unei ţări unde majoritatea cetăţenilor au o rudă care lucrează în străinătate. 
”Senzaţia de amărăciune este în continuare extrem de prezentă. De ce? O senzaţie că, din moment ce toată lumea părăseşte barca, înseamnă că barca se scufundă. Sau, dacă barca este pe linia de plutire şi ceilalţi pleacă, eu de să rămân?”

Indiferent că e vorba de Letonia sau Portugalia numai un număr mai mare de locuri de muncă şi mai bine plătite va putea opri plecarea oamenilor şi, posibil, îmbunătăţi perspectivele demografice pe termen lung. 
”Dacă ai şansa să trăieşti şi să locuieşti normal în ţara ta, este un lux. Este un lux să poţi să rămâi”
 a precizat Dace Beinare, consilier în cadrul SOS Children’s Villages. 
O generaţie sceptică

Actuala criză pe care o traversează Europa a făcut ca fiecare al patrulea tânăr sub 25 de ani să nu aibă un loc de muncă sau, cel puţin, specializare profesională. Pe solul steril al crizei a apărut o tânără generaţie descurajată.

Politica de austeritate s-a răsfrânt negativ asupra educaţiei şi învăţământului, a pieţii muncii, a consumului. O generaţie tânără bine pregătită, cu numeroşi absolvenţi de studii sperioare este lipsită de perspectivă. 
Este o generaţie sceptică, fără încredere în sistemul social şi politic al Uniunii Europene - care, iniţial, fusese destinat, programatic şi declarativ, evitării marginalizării şi pauperizării cetăţenilor. 
Pentru mulţi tineri, Europa şi-a pierdut credibilitatea – ceea ce, conex, generează întrebarea: va mai fi viabil, în continuare, modelul european întemeiat pe valorile libertăţii şi dreptăţii? 

O criză cu ample dimensiuni sociale

"Criza nu are doar dimensiuni economice, ci şi sociale. Şi îi afectează în primul rând pe cei tineri"
 a avertizat Hans-Georg Wicke, şeful agenţiei "Tineri pentru Europa".

Howard Williamson, profesor pentru politici europene de tineret la Universitatea Glamorgan din Ţara Galilor - şi consilier pe acelaşi domeniu la preşedinţia Consiliului Europei - a subliniat. "Cei mai activi tineri din societate sunt cei activi pe piaţa muncii", atrăgând atenţia că absenţa locurilor de muncă poate fi începutul unor probleme sociale în întreaga Europă. O temere similară a exprimat şi comisarul european pentru Muncă, László Andor, punctând că decuplarea tinerilor de la piaţa muncii ar putea fi urmată de o distanţare a acestora de restul societăţii. 
Cifrele sunt alarmante: în Spania şi Grecia, de exemplu, fiecare al doilea tânăr este şomer.
În Germania, situaţia este complet diferită: şomajul în rândul tinerilor a atins, cu o cotă de 8%, cel mai mic nivel după reunificare. Mulţi sunt tentaţi să se îndrepte către Germania. 
Imigranţii care se stabilesc în Germania au - potrivit unui studiu actual al Fundaţiei Bertelsmann - o pregătire superioară comparativ cu media populaţiei germane. Mai exact, 43% din imigranţii cu vârste peste 15 ani sunt fie maiştri, fie tehnicieni, fie absolvenţi de studii superioare. În populaţia autohtonă, procentajul celor cu aceeaşi pregătire este de doar 26%. 

Potrivit analizei efectuate de Herbert Brücker, cercetător al pieţei muncii, nivelul de calificare al celor care se stabilesc în Germania a crescut permanent începând din anul 2000. Specialistul vorbeşte despre "o nouă structură a imigraţiei", care nu împovărează casele de asigurări sociale. Dimpotrivă, fondurile de pensii, şomaj şi asigurările de sănătate profită de pe urma acestei transformări, iar beneficiile lor vor fi cu atât mai mari cu cât numărul imigranţilor cu studii va creşte.

Herbert Brücker a contrazis totodată teza conform căreia imigraţia produce, automat, o scădere a salariilor în Germania. Fără imigranţi, populaţia activă ar scădea în Germania până în anul 2050 la 27 de milioane de indivizi, faţă de 45 de milioane în prezent. 
Potrivit Oficiului Federal pentru Statistică de la Wiesbaden, în 2012, s-au stabilit în Germania peste un milion de oameni - nivel care nu a mai fost atins din 1995.

Problema este că ţări ca Spania îşi pierd specialiştii şi, de aceea, Howard Williams pledează cauza lansării unor proiecte de infrastructură în ţările afectate de criză. Cercetătorul galez acuză faptul că, în statele UE, disucţiile rămân mereu fără consecinţe palpabile.
"Nu există un consens european în privinţa politicilor pentru tineret. Nici măcar la nivel naţional nu se poate vorbi despre un consens"
.

Coordonatorul agenţiei naţionale estonă "Tineri în Acţiune" susţine ideea soluţiilor naţionale în vederea asigurării de locuri de muncă pentru tineri în propriile ţări. 
"În principiu, experienţa unor ani trăiţi în străinătate este extrem de pozitivă; dar pe fondul actualei crize se poate vorbi despre o migraţie forţată care afectează negativ mentalităţile"
.

ANTICIPAREA DECLINULUI OCCIDENTAL

Un nou semnal de alarmă legat de declinul Occidentului vine dinspre Niall Ferguson. Renumitul profesor de istorie de la Harvard University, Niall Ferguson, creează o undă de şoc cu noul său volum “The Degeneration of the West” 

Niall Ferguson nu crede nici în ciclicitatea istoriei, nici în caracterul ei repetitiv, susţinând că mizează pe argumente clare în demonstraţia sa. Statisticile sunt, în acest sens o adevărată mină de aur pentru autor deşi fiabilitatea lor rămîne îndoielnică.

Indicii “decăderii”
Pentru început, roata istoriei este dată cu o sută de ani înapoi. Germania era pe atunci a doua putere industrială după America. Economia germană constituia 9% din economia mondială. 

Conform datelor actuale, PIB-ul Germaniei este doar 3,8% din cel global, iar populaţia însumează 1% din cea a lumii. Cazul Germaniei este considerat simptomatic pentru situaţia întregului Occident. După 1989, istoria nu a luat nicidecum sfârşit, după cum afirmase Francis Fukuyama. 
Niall Ferguson propune o incursiune şi mai adâncă în istorie, oprindu-se asupra anului 1500, când a început ascensiunea vertiginoasă a Apusului, ce avea să dureze o jumătate de Mileniu. Autorul afirmă că acest miracol nu s-a datorat nici geografiei, nici confesiunii creştine - predominantă în Apus - dar instituţiilor care, în opinia lui Niall Ferguson sunt mult mai importante decât cei doi factori menţionaţi.

Experimentele istoriei recente
La mijlocul secolului XX, consideră Niall Ferguson, omenirea a decis să facă un “experiment”. Cobaiul a fost Germania: jumătate din ţară a rămas capitalistă - cealaltă jumătate a devenit comunistă. La acelaşi experiment, consideră autorul, ar fi fost supuşi şi coreenii. Rezultatele au fost frapante, elocvente. Succesul Occidentului s-a datorat din nou instituţiilor sale. Teza istoricului britanic este următoarea: instituţiile schimbă şi comportamentul oamenilor iar combinaţia între instituţii şi idei a generat dezvoltarea spectaculoasă a Occidentului.

Niall Ferguson recurge la câteva analogii simple pentru a-şi expune teoria. Factorii de succes ai Occidentului sunt denumiţi „Killer-Apps” - după modelul celor de pe ecranul unui smartphone. Nu contează că mai niciunul dintre utilizatori nu cunoaşte complicatele coduri electronice după care funcţionează aparatul - Important este ca acesta să funcţioneze.

Primul Killer Apps ar fi concurenţa, culminând cu imensul potenţial de inovaţie. A doua aplicaţie este revoluţia ştiinţifică care debutează în secolul al XVII-lea. Niall Ferguson subliniază faptul că şi războiul - despre care s-a afirmat deseori că ar fi părintele multor invenţii - a jucat un rol important în supremaţia Occidentului faţă de restul lumii şi, în perioada respectivă, asupra Imperiului Otoman în expansiune. Al treilea factor de succes este statul de drept, înfloritor în America proaspăt colonizată, în acea perioadă. Caracterul sacrosanct al proprietăţii private a contribuit de asemenea la prosperitatea economică a Apusului. Spre sfârşitul secolului XIX şi începutul secolului XX progresele în medicină au favorizat traiectoria ascendentă a evoluţiei Occidentului înregistrîndu-se şi creşterea mediei de vârstă a locuitorilor acestuia. Societatea de consum şi o anume etică a muncii - cu trimitere la teoriile lui Max Weber - încheie seria celor şase Killer-Apps, cărora Occidentul le-a datorat supremaţia.

Estul copiază Vestul – stagnarea Occidentului
Restul lumii - a se citi, cu precădere, Japonia şi ţările-tigru din Asia şi China - şi-au “descărcat” pe “hard-ul” lor propriu “software-ul “Occidentului - mai exact, l-au copiat. Niall Ferguson apelează, din nou, la statistici. Istoria de succes a Occidentului, care a durat o jumătate de Mileniu, s-a manifestat printr-o dominanţă de tip instituţional asupra restului lumii. Acum însă, avantajele acumulării de ştiinţă şi cunoaştere sunt diminuate de calitatea slabă a învăţămîntului, statul de drept resimte povara unor reglementări şi restricţii inutile, spiritul de competiţie e asfixiat de regularizările centraliste. Se atinge stadiul denumit de Adam Smith stationary state. Privind către Europa, Niall Ferguson întrezăreşte doar viitoare decenii de stagnare şi uriaşe datorii. Erorile au origine instituţională. Prin urmare ele pot fi înlăturate, dar  procesul se dovedeşte a fi cel mai dificil în Germania, încă tributară ideii leibniziene că în cea mai bună din lumile posibile, totul se poate îndrepta doar către mai bine.

Iluzia “imparţialităţii” şi soluţii divergente

Criza bancară din 2008 s-a datorat în bună parte tocmai deregularizării excesive, avântului turbo-capitalismului, dorinţei de consum care depăşeşte mijloacele necesare. Acest adevăr este demonstrat atât de eforturile administraţiei americane, cât şi ale autorităţilor europene de a contracara prin minime măsuri preventive, o nouă criză, de a afla soluţii la actuala criză. Este terenul pe care se ciocnesc însă, puncte de vedere divergente. În speţă, este vorba despre soluţiile ce derivă din opiniile lui Keynes şi cele aparţinându-I lui Ferguson. 
A investi pentru a crea locuri de muncă sau a economisi spre a redresa bugetul public? Profesorul german de economie Rudolf Hickel, întrevede în tezele lui Ferguson doar o campanie de demontare a teoriilor lui Keynes – pe care, de altfel, Niall Ferguson l-a contrazis ferm, explicit, într-o conferinţă
. 
CREŞTE NUMĂRUL CONDAMNĂRILOR LA MOARTE ÎN IRAN
Organizaţiile "Iran Human Rights" şi "Împreună împotriva pedepsei cu moartea" (“Ensemble contre la peine de mort”) au prezentat un nou raport anual privind pedepsele cu moartea pronunţate în Iran. 

Cu un număr de 580 de condamnări oficiale, Iranul ocupă o poziţie înaltă în clasamentul numărului de condamnări la pedeapsa capitală, raportat la cel al populaţiei.

La sfârşitul anului 2012, Amnesty International cataloga condamnarea la moarte a zece persoane suspectate de consum de droguri drept "un carnagiu" al justiţiei iraniene. Din luna mai a anului 2012, organizaţia londoneză menţionată a numărat 344 de condamnări la moarte, iar raportorul ONU privind Iranul, Ahmad Shaheen, afirmă că numărul condamnărilor ar fi mai mare.

Conform informaţiilor oficiale, între 2005 şi 2008, condamnate au fost 938 de persoane. Această cifră aproape că s-a dublat în intervalul de timp 2009-2012, ajung la 2200 de cazuri.

Tendinţă crescătoare a execuţiilor publice
O tendinţă ascendentă a cunoscut şi numărul execuţiilor publice. Conform lui Ahmad Shaheen au fost pronunţate în Iran peste 400 de asemenea pedepse. 

Deficitul de imagine cu care se confruntă Iranul din cauza ratei foarte mari a condamnărilor la moarte este o problemă pe care, recent, a admis-o inclusiv Mohammad Javad Larijani, secretarul general al Consiliului pentru drepturile omului şi consilier al supremului lider spiritual al ţării, ayatolahul Khamenei. Mohammad Javad Larijani a declarat: "În Iran există prea multe execuţii. E un lucru rău". Rata mare a condamnărilor la moarte este cauzată de mediul legislativ. "Infractorii la care se stabileşte că sunt implicaţi în comerţul cu droguri reprezintă 74% din numărul total al condamnărilor. Aceste lucruri nu ar trebui, în opinia mea, să fie considerate drept delicte grave. Avem nevoie de o lege nouă, care însă este respinsă de mulţi politicieni"
.

Analiştiu occidentali se îndoiesc însă de veridicitatea spuselor lui Larijani şi arată cu degetul spre statisticile oficiale, conform cărora doar 3 la sută dintre condamnări ar avea la bază traficul sau consumul de droguri. Alte delicte care atrag după sine condamnarea la moarte sunt violurile, crima sau jaful armat. 

În lumina viitoarelor alegeri din iunie 2013, când unele voci occidentale spun că s-ar putea înmulţi condamnările la moarte pe motive de convingeri politice, purtătorul de cuvând al "Iran Human Rights" solicită ONU să considere execuţiile publice drept "lezare a demnităţii umane"
.

FLASH. OPINII DE PRESĂ

Extremism
Umbra nazismului, fascismului şi comunismul continuă să mutileze faţa Europei. Care se urâţeşte pe zi ce trece şi din cauza noilor extremisme, ultranaţionalisme, xenofobii, a antisemitismului, rasismului şi populismului, marcând tot mai intens realitatea cotidiană şi politică, în est, ca şi în vest.

Furia omuciderilor în masă comise de inşi, militari, poliţişti, de unităţi ale jandarmeriei şi trupelor române în genocidul anti-evreiesc din Basarabia şi Bucovina în vara anului 1941 e tema unei proaspăt apărute cărţi şi a unei recenzii publicate zilele trecute de cotidianul austriac Die Presse.

Înainte de a aborda această recenzie şi ecourile din presă iscate de crescândul antisemitism din Ungaria în contextul desfăşurării sesiunii actuale a Congresului Mondial Evreiesc la Budapesta, să consemnăm că subiectul extremismului preocupă cât se poate de intens şi Germania.

Unde se acordă maximă atenţie nu doar uciderii de către islamişti a unui soldat al Bundeswehrului dislocat împotriva teroriştilor şi talibanilor afgani ci şi debutului procesului neonaziştilor care, timp de un deceniu, au străbătut ţara în lung şi-n lat ucigând cel puţin 10 oameni. În marea lor majoritate victimele teroriştilor de extremă dreapta fuseseră imigranţi turci.

Cu „întrebări dure, inconfortabile” se vor confrunta ca atare, în contextul acestui proces, nu doar poliţia şi serviciile secrete, ci şi germanii în genere, în măsura în care nu e clar deloc cum de a fost posibil ca teroriştii să-şi facă de cap atâta amar de vreme fără a fi depistaţi şi opriţi, relevă Stuttgarter Zeitung.


În chestiune e, în special, un anumit tip de atitudine a investigatorilor, care, după cum relevă Neue Osnabrücker Zeitung, tindeau să creadă, în orbirea lor, că oamenii ucişi de teroriştii de extremă dreapta purtau o vină prin însăşi calitatea lor de străini.

Tot în vest, Ukip, un partid euro-sceptic care-şi adună voturi în mare măsură prin lozinci xenofobe şi antiimigraţioniste, a repurtat un succes electoral fără precedent în scrutinul local din Marea Britanie. Berliner Zeitung se arată îngrijorat de faptul că nici măcar euro-scepticismul conservatorilor britanici n-a reuşit să frâneze triumful populiştilor anti-establishment din Regatul Unit.

Această evoluţie nu e proprie doar Marii Britanii, ci, după cum pe bună dreptate remarcă ziarul berlinez, e lesne reperabil şi "în Italia ori Germania". Şi mai alarmantă e amploarea pe care a luat-o anti-iudaismul din Ungaria. Observatorii înregistrează discursul rostit la Budapesta, în deschiderea Congresului Mondial Evreiesc, de premierul Viktor Orban.

Nu puţini comentatori admit că Viktor Orban s-a pronunţat clar şi fără echivoc împotriva oricărei forme de antisemitism, dar nu omit atmosfera xenofobă, rasistă şi saturată de ură împotriva evreilor pe care o tolerează premierul maghiar.

Ziarul maghiar Nepszava semnalează demonstraţiile antisemite derulate la Budapesta, la iniţiativa grupării Jobbik, cu prilejul debutului sesiunii Congresului Mondial Evreiesc. Ziarul concede că Orban nu e un rasist şi n-ar fi vrut aceste manifestaţii.

Dar, potrivit ziarului, liderul de la Budapesta n-ar vrea nici să supere electoratul de extremă dreapta, motiv pentru care acceptă vituperările unor alegători contra evreilor sau romilor. „Concomitent , segregarea, în şcoli, a copiilor romi de ceilalţi elevi se ridică la rang de precept constituţional” relevă, revoltat, acelaşi ziar. 
Delegaţii Congresului Mondial Evreiesc s-au întâlnit la Budapesta şi nu la Ierusalim, ca de obicei. După cum semnalează Süddeutsche Zeitung şi Der Spiegel, Congresul Mondial Evreiesc a hotărât să-şi ţină sesiunea anuală pe malurile Dunării „în semn de solidaritate cu evreii unguri şi de protest împotriva crescândului antisemitism din Ungaria”.

Subiectul e pe larg tratat în presa apuseană şi nu în ultimul rând în cea germană, după ce Ronald Lauder, şeful Congresului Mondial Evreiesc a semnat recent un amplu şi instructiv articol în paginile ziarului Süddeutsche Zeitung, din München. Textul său scoate în evidenţă teribila derivă a Ungariei lui Orban.

„De când Orban a preluat puterea, Ungaria a făcut titluri de-o şchioapă din pricina xenofobiei şi a crescândului antisemitism din ţară” scrie Lauder, deplângând transformarea liderului Fidesz dintr-un "conservator pragmatic" într-un "ideolog naţionalist".

Promotor, prin "mesaje subliminale către suporterii extremei dreapta", a re-emergenţei urii şi prejudecăţilor, în condiţiile în care „declaraţiile antisemite şi rasiste s-au înmulţit dramatic” în Ungaria ultimilor ani, Orban pare a se folosi de majoritatea sa de două treimi din parlament în scopuri nu tocmai democratice.

Întrucât această majoritate desfiinţează „unele din realizările de acum două decenii ale lui Orban" (în materie de democratizare şi respectare a drepturilor civice) relevă autorul. Şeful Congresului Mondial Evreiesc n-a omis să critice nici presiunile asupra presei libere, nici atacurile asupra independenţei justiţiei comise de puterea de la Budapesta. Pe scurt, potrivit lui Ronald Lauder, Orban „şi-a pierdut busola politică”, înclină frecvent drapelul în faţa extremei drepte şi-şi lasă ţara să se rătăcească în mod grav…

În replică, Der Spiegel consemnează iritarea stârnită printre oficialii de la Budapesta de acest articol şi afirmaţia şefului diplomaţiei maghiare, Janos Martonyi, că Lauder s-ar fi grăbit, iar politica guvernului Orban ar urmări doar „regăsirea”, prin valori clare, a „coeziunii pierdute a societăţii”. 

Der Spiegel aminteşte că premierul a interzis în ultima vreme o serie de demonstraţii antisemite, ceea ce a stârnit noi critici referitoare la prezumtiva superbie a unui prim-ministru care ar permite ori scoate în afara legii demonstraţii după bunul său plac…

Concomitent însă, publicaţia germană aminteşte de tergiversarea sau amânarea sine die a delimitărilor lui Orban de apelurile la ură împotriva evreilor sau romilor lansate de apropiaţi politici precum Zsolt Bayer. Publicaţia german menţionează, între altele, manifestările horthyste, declaraţiile unor demnitari ai formaţiunii extremiste Jobbik cerând întocmirea de „liste de evrei”, chipurile periculoşi, reabilitarea unor scriitori antisemiţi precum şi decoraţiile de stat oferite recent unor inşi precum cântăreţul trupei Karpatia, un grup rock de extremă dreapta. 

La stânga stângii şi la dreapta dreptei
În sudul Europei extremismul ia amploare prin lamentaţiile celor, tot mai mulţi, care, afectaţi de prelungirea crizei şi poate de şomaj, atribuie vina integrală a tuturor relelor nu atât propriei risipe, incompetenţe, lipse de productivitate şi de competitivitate, cât „bancherilor” şi „finanţei internaţionale”. 

„Odiosul” capitalism se vede pus la zid şi în Germania, nu doar de extrema stânga, dar chiar de partidul ecologist. Potrivit unui articol din Frankfurter Allgemeine Zeitung, ecologiştii germani au ajuns să fie criticaţi până şi de stânga social-democrată. Întrucât „proiectele lor fiscale şi familiale” au început să-i aducă pe verzi mai aproape de comunişti decât de SPD. „Cu taxe şi impozite mai mari ecologiştii încearcă să schimbe societatea”, aflăm din ziarul din Frankfurt. 
Care scoate în evidenţă cât de profitabile sunt toate aceste planuri pentru etatism, pentru clienţii „verzilor”, care au făcut bani din energii curate şi subvenţii de la stat, ca şi pentru idealurile lor "progresiste". Inutil de subliniat cât de pernicioase sunt aceleaşi intenţii pentru libertate. Sau pentru o posibilă coaliţie viitoare dintre ecologişti şi creştin-democraţii germani. 

Acelaşi cotidian critică sever, la unison cu ziare precum Hannoversche Allgemeine sau Süddeutsche Zeitung, Curtea regională din München. Curtea a intrat în colimatorul presei pentru erorile comise în procesul distribuirii (şi redistribuirii, prin tragere la sorţi ) a locurilor în sala în care se va judecata procesul prezumtivilor terorişti germani de extremă dreapta în frunte cu Beate Zschäpe.

Ziarul din Frankfurt ironizează o procedură în urma căreia Al Jazeera şi câteva ziare turceşti vor avea acces în sală, alături de varii posturi de radio locale dintre cele mai obscure, în schimb li va se interzice prezenţa unor jurnalişti de anvergură de la mass-media naţională şi globală. În context, evocă speranţele care, în străinătate, se leagă de acest proces, „menit să lămurească între altele cum de a fost posibil ca, ani şi ani la rând, o bandă de terorişti să bată Germania în lung şi-n lat asasinând fără să fie depistată nici de poliţie şi nici de magistraţi”. La aceste speranţe s-ar adăuga, potrivit ziarului, şi nădejdea lămuririi odată pentru totdeauna a motivului pentru care Curtea din München continuă să dea dovadă, de atât de multă vreme, de o crasă insensibilitate cu privire la importanţa procesului pe care-l judecă.
Tot ziarul din Frankfurt publică un amplu articoll despre fatala răsturnare a valorilor lumii moderne, semnat de scriitorul britanic Salman Rushdie, omul condamnat cândva la moarte, printr-o „fatwă”, un ordin religios, de către islamiştii iranieni în frunte cu ayatolahul Komeini .
 „Avem datoria de a ne ridica vocea” în apărarea tuturor celor prigoniţi de fundamentalişti, de „ortodoxia religioasă” afirmă celebrul scriitor, care deplânge faptul că răsplătim adesea curajul disidenţei şi vitejia celor ce-i înfruntă pe tirani, pe extremişti, pe liderii totalitari şi autoritari, de pildă pe oficialii ruşi, chinezi ori saudiţi, calificându-i pe adversarii prigonitorilor nu drept luptători pentru libertate, ci drept „instigatori la ură”. 

Îngrijorări europene

Recrudescenţa antisemitismului maghiar şi promisiunea premierului Ungariei, Viktor Orban, de a aplica în acest domeniu o politică a toleranţei zero faţă de antisemiţi e doar una din temele presei apusene.

Editorialiştii mai comentează pe larg deschiderea procesului teroriştilor de extremă dreapta din Germania, scurgerea unui an mai rău decât ar fi crezut oricine de la accesul la putere al stângii, în Franţa, precum şi situaţia volatilă din Siria. Bombardarea, de către israelieni, a arsenalelor ei conţinând arme iraniene destinate extremiştilor Hizbullah care controlează Libanul i-a îngrijorat pe mulţi. 

Unii jurnalişti se arată de-a dreptul îngroziţi. „Israelul se joacă cu focul”, afirmă, la unison, De Volkskrant, de la Amsterdam şi The Independent, de la Londra. Ziarul britanic de stânga admite totuşi că un raid menit să împiedice intrarea exporturilor de armament iranian în posesia Hezbollah e un obiectiv defensiv legitim, pentru israelieni.

Cotidianul londonez sugerează însă că statul evreu s-ar putea folosi de slăbiciunea actuală a regimului de la Damasc pentru a obţine „unilateral avantaje teritoriale”. De Volkskrant intră în detalii ale dilemei iraniene. Regimul teocratic de la Teheran n-ar vrea nici să vadă regimul Assad debarcat şi nici să asiste pasiv la pierderea aliatului lor, Hizbullah, susţine cotidianul olandez.

Şi alte ziare europene comentează pe un ton alarmat obiectivele puterilor regionale şi globale în conflictul sirian. El Periodico de la Madrid afirmă că, în prezent, Iranul şi Israelul s-ar confrunta militar pe teritoriul sirian, demonstrând astfel „că miza războiului depăşeşte simpla debarcare a regimului Assad”. 

Lübecker Nachrichten consideră că bombardamentul israelian ar putea să fi fost menit să determine administraţia Obama să-şi abandoneze neutralitatea şi să intervină în conflictul sirian.

În termeni similari judecă situaţia şi Luxemburger Wort. Ziarul din marele Ducat se teme intens de extinderea focarului sirian şi de virtuala dezechilibrare durabilă a unor ţări arabe vecine, precum Libanul, Iordania şi Irakul, în special după probabila utilizare în Siria a unor arme chimice. Potrivit ziarului din Luxemburg conflictul devine tot mai greu de îngrădit.

În context, unii observatori evidenţiază posibilitatea ca rebelii sirieni să fi recurs la arme de distrugere în masă tocmai pentru a discredita definitiv regimul Assad şi a genera o schimbare de atitudine la Washington şi în alte cancelarii. Planul opoziţiei ar fi fost grăbirea unei intervenţii militare occidentale împotriva dictaturii de la Damasc prin înscenarea unei prezumtive folosiri, de către oamenii lui Assad, a armelor chimice. 

În răstimp nu puţini comentatori, inclusiv de stânga se arată extrem de dezamăgiţi de bilanţul anului scurs de la accesul la cârma Franţei a lui François Hollande. Le Monde împărtăşeşte decepţia şi aminteşte că actualul şef al statului promisese în campania să electorală o Franţă reconciliată şi pacificată. Or, Hexagonul e cât se poate de departe de o eventuală depăşire a scindării sale. Franţa, scrie textual ziarul parizian, „e mai dezbinată, mai învrăjbită şi mai depresivă decât oricând. Dimensiunea deficitului public grevează viitorul ţării, recesiunea ne ameninţă, şomajul sparge recordurile cele mai sumbre, povara fiscală a atins o anvergură care împiedică deopotrivă şi consumul dar şi investiţiile.” 

O opinie riguros identică exprimă şi Neue Zuercher Zeitung, ziarul elveţian adăugând la bilanţul negativ al stângii franceze nu doar tendinţa lui Hollande de a căuta ţapi ispăşitori în loc de a găsi soluţii, dar şi propensiunea liderilor socialişti de a chema fără înconjur la o confruntare cu Germania. Care se arată şi ea îngrijorată de soarta procesului teroriştilor neonazişti inaugurat ieri la München. Analiştii semnalează suspendarea audierilor din pricina cererilor apărării de a se recuza completul pentru o prezumtivă incompatibilitate; ziarele germane întorc pe faţă şi pe dos posibilele semnificaţii ale ţinutei în care a apărut în sală principala inculpată şi-şi exprimă speranţa că judecătorii vor face totuşi faţă misiunii lor extrem de grele. 

Că îngrijorarea germanilor e perfect întemeiată reiese din Gazeta Wyborcza. Ziarul polonez pune degetul pe rană, reliefând că procesul de la München nu e doar unul intentat Beatei Zschäpe şi complicilor terţetului terorist neonazist. Fiindcă în boxa acuzaţilor „a luat loc şi eşecul statului (german) care n-a putut (multă vreme) pune capăt crimelor extremei drepte. Poliţia le-a bagatelizat timp de mai bine de un deceniu”. Or, conform ziarului polonez, „inculpaţilor le-a reuşit mai mult decât teroriştilor de extremă stângă care au încercat, cu decenii în urmă, să propulseze Germania în haos. Neonaziştii au izbutit să-i răpească ţării credibilitatea”. Cotidianul polonez le recomandă ca atare germanilor să-şi pună ordine în serviciile secrete, să afle câţi lupi singuratici precum Zschäpe mai există în Germania şi să-şi elaboreze o nouă strategie de combatere a extremismului.

 
Războiul din Siria riscă să contamineze întreaga regiune cu morbul destabilizării politice şi al violenţei armate fără ca planul unei intervenţii să se contureze vizibil. 

De ce stau occidentul şi comunitatea internaţională în expectativă, de ce rămân ele pasive faţă de războiul din Siria care ameninţă să se extindă în întreaga regiune mai cu seamă după atentatul din Turcia? Un posibil răspuns poate fi aflat în paginile cotidianului Frankfurter Allgemeine Zeitung. După ce deplânge perplexitatea Occidentului în faţa măcelului sirian, jurnalistul porneşte în căutarea cauzelor acestei „neputinţe” de a interveni. Assad sprijinit de ruşi nu face nici un pas înapoi, iar în tabăra rebelilor sporeşte numărul jihadiştilor care nu au nicidecum de gînd să instituie în locul actualei dictaturi un stat democratic urmărind cu sabia trasă, impunerea unei ordini islamiste. Aceasta fiind situaţia, ezitările occidentului de a le furniza arme rebelilor sunt justificate, deduce comentatorul ajungând la concluzia că Siria a devenit scena mai multor războaie de substituţie.

Aviaţia israeliană atacă obiective siriene, Hesbollah-ul ameninţă Libanul iar Turcia devine ţinta unor noi atentate, relevă Badischen Neuesten Nachrichten, amintintu-le cititorilor că Bashar al Assad a avertizat ameninţător, dintru început, asupra spectrului extinderii conflictului dincolo de frontierele ţării. Atentatul din localitatea turcă Reyahnli demonstrează că dictatorul sirian nu se sfieşte să treacă de la vorbe la fapte, sporind presiunile atât asupra Washingtonului cît şi asupra Moscovei de a nu mai sta cu mâinile în sân, în timp ce Orientul Mijlociu se destabilizează tot mai primejdios. Riscul, devenit iminent, obligă Statele Unite şi Rusia să afle o soluţie diplomatică, crede De Volkskrant, menţionând că o intervenţie militară ar mări potenţialul de contaminare al acestui sângeros război civil.

Premizele există. Activităţile belicoase ale kurzilor militanţi din nordul Siriei, care se dau drept susţinători ai lui Assad, fac aproape incalculabile consecinţele politice ale conflictului. Din acest motiv, Kölner Stadt Anzeiger recomandă liderilor turci să-şi păstreze calmul şi să renunţe, oricât de greu le-ar fi, la riposte armate. Imperativul de moment este reţinere şi cumpătare, calităţi de care Turcia trebuie să dea dovadă şi în postura sa de factor stabilizator în regiune.

Deşi în foarte mică măsură, cele două virtuţi par a fi determinat şi opţiunea la urne a pakistanezilor care, în istoria lor postbelică, au avut parte de doar două tipuri de lideri: generali pucişti sau premieri „resuscitaţi”, notează Süddeutsche Zeitung. De astă dată, alegătorii au mizat pe al doilea tip uitând că Sharif are la activ deja două mandate şi că nimeni nu a vărsat o lacrimă când în 1999 a fost dat jos în urma unui puci, punctează Tageszeitung. Totuşi, faptul că în pofida urii şi a terorii răspândite de Talibani, pakistanezii s-au prezentat la vot, este un act de curaj care se cere menţionat, atrage atenţia Neue Osnaubrücker Zeitung, apreciind  că pentru prima oară în ultimii 66 de ani, un guvern civil predă ştafeta puterii unui succesor legitim, democratic ales. Mai reticent este cotidianul Die Welt care se teme de creşterea influenţei clerului conservator după retragerea aliaţilor occidentali din regiune, în 2014. Dat fiind statutul de putere nucleară a ţării, occidentul trebuie să rămână foarte vigilent.

Vigilenţi şi decişi să curme răul din rădăcină par a fi liderii aşa numitului G7 în tentativa, demult scadentă, de a veni de hac oazelor fiscale, sesizează ziarul francez La Croix. In schimb spaniolii, sătui să tot strângă cureaua au ales drept slogan al mişcărilor lor protestatare, trecerea de la consternare şi indignare la rebeliune, anunţă El Periodico.

Pe fundalul unei nervozităţi electorale în creştere în Germania, dar şi al recrudescenţei populismului în întreaga Europă, Neue Zürcher Zeitung se apleacă din nou asupra relaţiei dintre romi şi imigraţia din motive de sărăcie. Cotidianul elveţian detabuizează unul din sloganurile preferate ale verzilor şi grupărilor stângiste care vântură idealul nomadismului, specific acestei etnii, ideal care ar trebui respectat de către occidentalii sedentari. Or, romilor care imigrează trebuie să li se acorde înainte de toate nu dreptul de a se aşeza temporar unde le place ci dreptul de a lupta împotriva sărăciei. Doar cînd sărăcia va fi eradicată, problema „romă” va dispărea din agenda actualităţii. 
Un paradox german
După ce s-a tot vorbit de povara pe care o reprezintă pentru oraşele germane aşa-numitul turism social, presa şi-a schimbat tonul, subliniind aportul pe care îl au imigranţii la dezvoltarea Germaniei. 

Pornind de la datele oferite recent de Oficiul Federal de Statistică de la Wiesbaden, Weser-Kurier constată, în ediţia sa online, că cei mai mulţi dintre străinii care se stabilesc în Germania dispun de o bună pregătire profesională. Şi tocmai de forţă de muncă înalt calificată duce lipsă Republica Federală. Aceasta "a devenit aşa de atrăgătoare pentru imigranţi cum n-a mai fost cazul de mult", notează ziarul citat, menţionând cifrele oficiului din Wiesbaden, potrivit cărora anul trecut aprox. 1,08 milioane de persoane şi-au stabilit domiciliul în Germania - un plus de 13 la sută faţă de 2011. Cei mai numeroşi dintre noii sosiţi au fost polonezii, urmaţi de români (116.000), iar apoi de bulgari. Şi numărul imigranţilor din statele sudice ale UE, afectate de criză, cum ar fi Spania, Grecia şi Portugalia a crescut vertiginos. În acelaşi timp, însă, relevă Weser-Kurier, a sporit şi numărul celor care au părăsit Germania în 2012 - cu 5 % mai mulţi decât în anul anterior. Interesul crescut pentru Germania, explică Stefan Rühl de la Oficiul federal pentru Migraţie şi Refugiaţi, se datorează "conjuncturii favorabile şi situaţiei bune de pe piaţa muncii".

Printre cei atraşi de Germania se numără şi experţii de care ţara are mare nevoie, mai atrage atenţia cotidianul din Bremen, acesta fiind "şi cazul românilor şi bulgarilor, adesea calificaţi drept imigranţi ai sărăciei". 

O problemă se întrezăreşte, totuşi, deja de pe acum pentru Germania, generată de faptul că cei mai mulţi dintre imigranţi se stabilesc în oraşe, regiunile rurale confruntându-se cu o tot mai mare lipsă de oameni bine pregătiţi, de pildă medici.

Portalul financiar dasinvestment.com consacră, la capitolul "Pieţe emergente", un articol atractivităţii crescânde pe care o reprezintă România pentru pieţele financiare internaţionale. În pofida "aparatului administrativ de stat letargic", care reprezintă "o frână", un adevărat "călcâi al lui Ahile" pentru România, a crescut "substanţial interesul pentru obligaţiunile la termen emise de statul român". Jurnalistul salută faptul că după turbulenţele politice, generate de lupta pentru putere de la Bucureşti, după realegerea USL în decembrie anul trecut, s-a "reinstaurat liniştea", "ţara recâştigându-şi stabilitatea politică". Spre deosebire de alte ţări est-europeane, mai arată dasinvestment.com, România atrage nu atât datorită "PIB-ului în creştere peste medie (0,3% în prezent, prognoza FMI pe 2013 fiind de 1,6%), ci mai ales datorită potenţialului său enorm". Dacă va reuşi să-şi reformeze aparatul administrativ şi va şti să implementeze şi gestioneze mai bine fondurile europene, ţării îi vor sta la dispoziţie sume mai mari din bugetul UE. "Semnele în această direcţie sunt mai bune ca oricând" conchide portalul amintit.

Din informaţiile statistice privind imigrarea în Germania care s-a amplificat re-ajungând, ca în anii 1990, la peste un milion, reiese că zeci de mii de tineri români au ales să se stabilească printre nemţi. Aceşti oameni au îngroşat masiv rândurile celor ce, stabilindu-se în Germania, îi ameliorează situaţia economică şi demografică.

Deloc de mirare că presa germană e plină de comentarii pozitive privindu-i pe mulţi dintre refugiaţi şi calificările lor profesionale ieşite din comun. Weser-Kurier de pildă respinge orice posibile prejudecăţi xenofobe, constatând sec faptul că germanii pur şi simplu „profită de pe urma acestor noi veniţi.” Ziarul speră ca atare ca Republica Federală să înveţe în fine să se comporte în acest domeniu ca americanii şi canadienii.

Stuttgarter Zeitung nu uită în schimb nici de neajunsurile implicate de imigraţia sărăciei din România şi Bulgaria, care „împovărează bugetul anumitor oraşe” germane. Dar şi cotidianul din capitala şvabilor vede jumătatea plină a paharului. Ziarul scoate în evidenţă sursele binecuvântării germane, în speţă dezastruoasa situaţie economică din anumite ţări, între care cele din sudul Europei. Această catastrofă a adus Germaniei un aflux de profesionişti. Reflexul respingerii lor ar fi, potrivit ziarului, pernicios, recomandabilă fiind, pentru Republica Federală, menţinerea atractivităţii ei ca ţară de imigraţie.

Westdeutsche Zeitung pledează, în context, pentru o abordare sobră şi obiectivă a chestiunii, care să nu ascundă nici avantajele, nici dezavantajele fenomenului. Dar, după cum afirmă Kölner Stadt-Anzeiger, şansele implicate de imigrări sunt net mai mari decât riscurile ei şi inconvenientele posibile. 

Alţi jurnalişti subscriu acestei aprecieri, dar nu ignoră nici „reversul medaliei”, după cum o numeşte Pforzheimer Zeitung. Specialiştii plecaţi din cauza şomajului grav sau altor probleme afectându-le patria vor lipsi dureros Spaniei, Italiei, Greciei, Poloniei sau României.
Instituţiile europene şi criza de încredere
Un studiu întocmit de un celebru institut american de cercetări ştiinţifice, dezvăluie o abruptă pierdere a încrederii europenilor în Instituţiile UE. Actualitatea mai oferă însă şi alte deziluzii. 

Europenii nu mai au încredere în Uniunea Europeană titrează Der Spiegel corespondenţa primită de la Washington de la trimisul special al influentului hebdomadar german. Uniunea Europeană este noul om bolnav al Europei sună diagnosticul formulat de renumitul think thank american Pew, care, în studiul cu pricina, mai semnalează şi o sporire a resentimentelor faţă de Germania. Dar, şi o agravare a nemulţumirii faţă de prestaţiile oamenilor politici autohtoni. Acelaşi studiu mai evidenţiază un clivaj profund la nivelul percepţiei colective a imaginii UE care, în ochii germanilor, nu şi-a pierdut prea mult din atractivitate. Această viziune optimistă asupra prezentului şi viitorului, stîrneşte invidie în rîndul partenerilor şi reactivează stereotipii resentimentare. În şase din cele opt state ai căror locuitori au fost intervievaţi, germanii nu se bucură de prea mare simpatie: ei trec drept reci şi aroganţi. Calificative care stârnesc stupoare în rândul locuitorilor Republicii Federale care consideră că ţara lor este cea mai demnă de încredere, cea mai empatică şi cea mai puţin înfumurată din pestriţa familie a UE.

Cum era de aşteptat, locuitorii statelor cel mai grav lovite de criză sunt şi cei mai dezamăgiţi de Uniunea Europeană devenită ţap ispăşitor pentru toate neajunsurile, atrage atenţia cotidianul Libération.

Studiul întocmit de specialiştii americani aduce din plin apă la moara anti eruopeană a premierului britanic Cameron. Cu anunţata sa intenţie de a organiza referendumul asupra rămînerii sau nu a Marii Britanii în Uniunea Europeană, Cameron nu urmăreşte decît să capitalizeze nemulţumirea populaţiei faţă de slabele performanţe economice ale Regatului Unit, consideră El Pais, menţionând şi efectul colateral al acestei strategii şi anume, recrudescenţa xenofobiei.

Şi, de notat ar mai fi că, pînă acum, politica promovată de premierul britanic conservator nu a avut efecte pozitive asupra Marii Britanii şi nici asupra UE. Cît despre locuitorii insulei, ei sunt mult mai afectaţi de stagnarea economică şi de scumpirea vieţii decît de falsa dilemă a rămînerii pe puntea corăbiei europene sau a abandonării acesteia, dă de înţeles The Independent:

O chestiune de încredere şi de onoare care ameninţă să devină un scandal preocupă opinia publică americană, după ce, potrivit unei depeşe a agenţiei Associated Press, guvernul de la Washington şi-ar fi asigurat în secret accesul la unele date personale şi convorbiri telefonice ale unor jurnalişti şi birouri de presă. Insăşi renumita agenţie Associated Press ar fi fost luată sub lupă de către ministerul american al justiţiei, rezultă dintr-un articol publicat pe site-ul revistei Der Spiegel, care întrevede o posibilă dispută între autorităţile guvernamentale americane şi promotorii şi apărătorii libertăţii presei.

Presa revendică scoaterea la lumină a aspectelor unui trecut nu tocmai onorabil al unui partid care s-a auto erijat în repetate rînduri în postura de apostol al moralităţii publice: verzii, ecologiştii germani. Din investigaţiile efectuate în arhive de către deja citatul magazin politic german, rezultă că ecologiştii au militat în anii 80 în favoarea legalizării pedofiliei, fapt confirmat în paginile aceleiaşi reviste de însuşi eurodeputatul ecologist Daniel Cohn-Bendit.

Din Danemarca se face auzită cererea adresată verzilor, de cotidianul Jyllands Posten de a-şi dezvălui păcatele trecutului cu aceeaşi intransigenţă pe care o revendică ei înşişi, din partea celorlalţi. Dacă apropierea Angelei Merkel, în tinereţea ei est-germană, de statul muncitorilor şi ţăranilor a fost sau nu prea pregnantă, rămîne de văzut, după ce o foarte recentă carte a investigat anii petrecuţi de actuala şefă a guvernului german, în fosta RDG. Oricum, tocmai verzii şi foştii militanţi est germani pentru drepturi civile sunt cei care acum, între altele, în paginile cotidianului Berliner Zeitung şi Passauer Neuen Presse iau apărarea cancelarei după ce deja luni, purtătorul ei de cuvînt a respins oficial ideea că Angela Merkel şi-ar fi camuflat trecutul ei RDG-ist. 

De un alt fel de trecut, îndelung şi parţial trecut sub tăcere de lideri politici germani de vază ai generaţiei mai vîrstnice se ocupă intens presa germană, după apariţia unei cărţi care face senzaţie. Autorul acesteia a investigat arhive secrete ţinute sub cheie mult timp de autorităţile americane de ocupaţie, din care rezultă că tocmai personalităţile politice şi inteelctualii care s-au angajat cel mai puternic în edificarea unei noi Germanii, democratice, după război, au căzut în anii adolescenţei şi tinereţii lor, în capcanele ideologiei baziste

Antantă ruso-americană

Ne aflăm în pragul unei antante ruso-americane cu privire la aplanarea crizei siriene? 
Multă cerneală curge şi pe tema întâlnirii şefilor diplomaţiei din Washington şi Moscova, respectiv a pericolelor implicate de intervenţia israeliană în conflictul sirian şi a posibilei antante ruso-americane în chestiunea regimului de la Damasc. Menită să pregătească summitul G-8 din iunie şi întâlnirea dintre Obama şi Putin, discuţiile celor doi demnitari, Kerry şi Lavrov, din capitala Rusiei, ar putea semnala şi o proximă înţelegere a celor două puteri pe tema criminalităţii din spaţiul virtual.

În context, varii ziare, între care şi Süddeutsche Zeitung analizează noile tensiuni apărute în raporturile sino-americane din pricina războiului cibernetic declanşat de China comunistă. Ziarul bavarez enumeră direcţiile „principalelor ambiţii chineze, care includ spaţiul cosmic, armele strategice, războiul electronic purtat în special prin intermediul internetului. În spaţiul cibernetic”, mai notează acelaşi ziar „se pun bazele unei alianţe a neîncrederii, reţeaua cu tot potenţialul ei distructiv fiind teatrul de operaţiuni (al acestui conflict). Nici USA nu e uşă de biserică şi-şi dezvoltă tehnologiile defensive şi ofensive. Escaladarea are loc de ambele părţi, care în schimb, investesc prea puţin în refacearea încrederii mutuale. Or, conflictele secoului 21 nu vor funcţiona altfel decât cele ale secolului precedent”, mai crede ziarul german. 
Unii jurnalişti, speriaţi de relatările privind recursul la arme chimice de distrugere în masă sunt convinşi că aşa stau lucrurile şi tind să se manifeste de-a dreptul euforic.

Alţii, precum de pildă analistul ziarului Le Monde de la Paris sunt mai realişti, şi ca atare şi mai sceptici. Conferinţa siriană dorită de preşedintele Obama e un soi de test, crede ziarul parizian, scoţând în evidenţă persistenţa traumei războiului irakian, care face extrem de neplăcută ideea unei opţiuni militare americane în conflictul sirian.

„Războiul irakian, cu tot cu minciunile lui (proferate în timpul administraţiei Bush) cu privire la arsenalele de distrugere în masă ale lui Saddam Hussein, continuă să fie spectrul unui coşmar care-l bântuie încă pe succesorul fostului preşedinte american” relevă Le Monde. 

Pe cale de consecinţă, Obama l-ar fi însărcinat pe şeful diplomaţiei americane, John Kerry, să găsească o formulă mai paşnică de rezoluţie a litigiului. Or, potrivit ziarului parizian, preţul acestui demers pacifist e piperat. Fiindcă se compromite credibilitatea occidentală, devreme ce liniile roşii stabilite de cancelariile apusene şi-au pierdut orice noimă.

O înţelegere între Moscova şi Washington ar fi totuşi, potrivit altui ziar de stânga, „ultima şansă de soluţionare diplomatică” a conflictului sirian. Austriacul Der Standard crede că, spre a obţine această soluţie, americanii şi ruşii ar fi şi „sărit peste propriile lor umbre”.

Măsura în care dictatorul sirian va ţine cont de aceste eforturi ieşite din comun ale marilor puteri „va depinde de influenţa exercitată asupra lui de Teheran. Şi mai depinde şi de capacitatea regimului iranian de a înţelege că riscă o intervenţie israeliană dacă persanii se implică excesiv în Siria, mai crede acelaşi ziar austriac. 

În fine, cotidianul berlinez Die Welt se arată alarmat de eventualitatea ca regimul Assad să intre în posesia unor ultramoderne rachete ruseşti de tip S-300 în ciuda asigurărilor Moscovei că doreşte cooperarea cu SUA. Iar Süddeutsche Zeitung din München titrează: „Israelul avertizează Rusia, cerându-i să nu acorde Siriei (acest) ajutor militar”.

Spaţii ample se alocă şi dezastrului unor state de drept. De pildă incapacităţii Indiei de a frâna violenţele comise împotriva femeilor. Ori eşecul Turciei, dacă această ţară poate fi numită un „stat de drept”, de a-şi asuma în fine trecutul şi de a accepta că regimul otoman a comis un genocid asupra populaţiei armene din imperiu.

Numeroşi observatori apuseni se arată revoltaţi de reacţia indignată a Turciei faţă de planul Genevei de a edifica în apropierea sediului ONU un monument în memoria celor aproximativ 1,5 milioane de victime creştine ale genocidului comis de turci în 1915. Turcia oficială neagă în continuare săvârşirea acestui genocid.

În Germania varii comisii parlamentare de anchetă continuă să caute febril cauzele naufragiului monumental al poliţiei şi serviciilor secrete interne în tentativa lor de-ai depista pe ucigaşii imigranţilor turci împuşcaţi într-un răstimp de circa un deceniu, de un terţet terorist neonazist.

Ziarul Die Welt enumeră variile erori comise de-a lungul anilor de anchetatorii, de oamenii politici şi de agenţii germani, dar constată că, deocamdată, nu s-au găsit indicii potrivit cărora instituţiile statului s-ar fi făcut vinovate, în mod conştient, de complicitate cu teroriştii de extremă dreapta.

Scepticism german privind trecutul Angelei Merkel

Ce ascunde trecutul Angelei Merkel? Cît de exemplar este curajul Angelinei Jolie? Care sunt prognozele summitului demografic? 

Consecinţele logice ale unor scenarii de groază par a fi  fost subiectele dezbătute la summitul demografic, glosează Die Tageszeitung acţiunea iniţiată de Angela Merkel. Iar formula care sintetizează prognozele actualului summit este următoarea: Vom fi tot mai puţini şi vom fi tot mai bătrîni.


O perspectivă deloc încurajatoare, deduce Westdeutsche Zeitung, omiţând să mai citeze că şefa guvernului german, cu un optimism de circumstanţă, a încercat să îndulcească imaginea, menţionînd că populaţia Republicii Federale va fi în schimb mai pestriţă, ceea ce ar constitui o şansă. Partidele politice însă, conştiente de handicapurile viitoarei structuri demografice a căror corectare a tot fost amînată de azi pe mîine, se întrec acum în a se învinui reciproc înainte de a căuta soluţiile. Merkel mizează pe cartea imigraţiei, spre a compensa carenţele de specialişti şi tineri bine pregătiţi în timp ce ministrul de interne Friedrich pledează pentru valorificarea din plin a potenţialului autohton, notează Heilbronner Stimme.

Opţiunea acestuia din urmă este susţinută de Frankfurter Allgemeine Zeitung, care subliniază că ea ar facilita tinerilor bine pregătiţi sosiţi în Germania,din ţările lovite de criză, să înceapă aici o nouă viaţă, ceea ce ar fi în favoarea economiei germane dar şi a partenerilor europeni. Care independent de dezbaterile pricinuite de evoluţia demografică a Germaniei, şi-au pierdut încrederea în Uniunea Europeană, după cum atestă studiul institutului american Pew Research Center.

Deprimanta stare de spirit nu a cuprins însă întreaga Europă, nuanţează Libération verdictul, amintind că în baza aceluiaşi document, rezultă că în Germania, încrederea în stabilitatea edificiului european este remarcabilă şi că, dacă la Paris, Madrid, Roma sau Atena, scepticismul şi dezamăgirea iau proporţii, la Moscova, Washington şi Tokio, creşte încrederea în această Europă şchiopătîndă. Dar tot la Washington se spulberă văzînd cu ochii, încrederea în calităţile de lider ale preşedintelui Obama în urma recentului scandal iscat de dezvăluirea operaţiunilor de supraveghere şi interceptare a jurnaliştilor agenţiei de presă Associated Press de către autorităţile americane, sesizează Luxemburger Wort, enumerînd câteva din rateurile actualului Şef al Casei Albe, căruia pare a nu-i mai reuşi nimic.

Ba mai rău, după abia o jumătate de an de la realegerea sa în funcţia de preşedinte al Statelor Unite, Obama a intrat în defensivă în timp ce lumea aşteaptă un gest ferm al Washingtonului în conflictul din Siria, închiderea demult promisă a sinistrului centru de detenţie de la Guantanamo ori renunţarea la utilizarea dronelor, revendicată vehement şi de organizaţiile pentru apărarea drepturilor omului, constată Die Presse.

Punerea sub urmărire a jurnaliştilor fără decizie judecătorească este însă un abuz de putere precizează El Mundo, menţionînd că actul în sine atacă frontal una din valorile fundamentale ale lumii libere şi anume libertatea presei. Chiar dacă scandalul nu are amploarea şi gravitatea afacerii Watergate, el provoacă o foarte gravă pierdere de încredere în instituţiile statului de drept, aminteşte Hospodarske Noviny.

Vor izbuti aşa zisele dezvăluiri vizînd tinereţea RDG-istă a Angelei Merkel, incluse într-o foarte nouă carte acribic documentată, să spulbere încrederea electoratului german? Prea puţin probabil. Totuşi ziarele şi revistele se întrec în a emite cele mai diverse verdicte şi prognoze. Pentru Nesawissimaja Gaseta lucrurile par a fi ceva mai clare: Angela Merkel ar fi făcut o strălucită carieră şi în fosta RDG. Iar cartea celor doi jurnalişti germani nu poate schimba imaginea celei mai mari lidere politice europene ci doar spori şi mai mult interesul faţă de personalitatea de prim rang a celei dintîi femei premier, în istoria Germaniei.

Austeritatea nu salvează moneda euro şi nu redresează economia europeană

Sub semnul îndoielii stă premiza că politica de austeritate salvează moneda euro şi reimpulsionează creşterea economică. Şi totuşi, Germania mizează pe această soluţie, spre nemulţumirea partenerilor europeni. 

Deocamdată impusa politică de austeritate pentru ieşirea din criză şi înviorarea economiei nu a dat rezultatele scontate. Dimpotrivă, numărul şomerilor a sporit în ţările afectate iar neliniştile sociale au luat proporţii îngrijorătoare pe alocuri. Cu toate acestea, Germania continuă să se situeze în fruntea celor care recomandă, spre ieşirea din impas, strînsul curelei pe mai departe. Aceasta deşi majoritatea economiştilor au avertizat asupra riscurilor aplicării pe scară largă în zona monetară Euro a reducerilor cheltuielilor din bugetul public şi concomitent, a majorării impozitelor. Avertismentele însă au rămas lipsite de ecou, relevă El Pais.
Un motiv mai mult decît suficient pentru liderii partidelor de stînga din Germania, Franţa şi Austria, de a lansa un apel stringent de stopare a politicii de austeritate, în preajma summitului UE de la finele lunii iunie. Acuzînd politica neoliberală promovată de Merkel şi de Comisia UE, semnatarii apelului, printre care se numără şi lideri sindicali şi oameni de ştiinţă, atrag atenţia că măsurile preconizate, precum reduceri salariale, reduceri bugetare în sistemul de învăţămînt şi sănătate, prelungirea orarului de lucru pentru salariaţi, impunerea unor contracte de muncă doar pe durată limitată, facilitarea desfacerii contractelor de muncă, privatizări masive, diminuarea pensiilor – sunt contraproductive. Cotidianul Tageszeitung acuză fetişizarea principiului concurenţei de dragul căruia sunt sacrificate standarde sociale şi drepturi ale salariaţilor pentru a căror cucerire s-au dat lupte grele. De aceea, conchide ziarul citat, demolarea neoliberală şi post democratică a Europei poate fi oprită la nevoie doar printr-o opoziţie frontală. In Europa se află totul în joc. 

Un joc în care Germaniei îi revine un rol cheie, din care motiv ea trebuie să-şi pună şi întrebarea ce înseamnă Europa pentru ea, cît valorează moneda comună euro, atrage atenţia Landeszeitung. Dar cum Germania şi-a dat deja seama că nu poate rămîne încă multă vreme de acum înainte o insulă a fericiţilor în marea tragediei europene, ea ştie că dacă Europa bate pasul pe loc, şi economia germană are de suferit, notează La Repubblica. Germania are însă de suferit şi de pe urma creşterii criminalităţii, aşa cum rezultă din statistica dată deunăzi publicităţii. O statistică întocmită doar în baza datelor furnizate de autorităţile de poliţie şi de aceea interpretabilă şi în funcţie de diversele interese politice, semnalează Frankfurter Rundschau. În pofida caracterului alarmant al creşterii numărului unor delicte precum spargeri de locuinţe, la nivelul general al societăţii, actele de violenţă au scăzut în raport cu anii precedenţi. In schimb a sporit flagrant criminalitatea în internet, relevă Südwest-presse.

Dramatica diminuare în plan internaţional a ponderii Statelor Unite în soluţionarea unor crize şi conflicte este dublată şi de o gravă erodare a încrederii în instituţiile statului, în propria ogradă. Scandalul interceptării şi urmăririi de către ministerul american de justiţie a unor jurnalişti de la Associated Press, umbreşte serios prestigiul preşedintelui Obama în al cărui al doilea mandat, americanii şi-au pus atîtea speranţe. Enumerînd cîteva din rateurile recente ale politicii Şefului Casei Albe, Münchner Merkur are impresia că Obama se comportă ca şi cum este dispus să se despartă de rolul de superputere al Americii, pe care-l agaţă în cui ca pe o haină veche. Cînd de fapt, ar trebui să lupte acum din răsputeri spre a recîştiga încrederea alegătorilor atît în propria sa competenţă cît şi în cea a propriului său guvern, sugerează De Volkskrant. Dar şi spre a restabili rolul de superputere al Americii în lume. Or, tabloul care se înfăţişează privirii observatorilor este cel al unei Americii astenice, care ar prefera să nu se mai ocupe şi de conflictul din Siria, avînd deja destulă bătaie de cap cu vărsările de sănge din Afganistan şi Irak. Numai că, duce Rheinlandpfalz mai departe ideea, în Siria un dictator îşi bombardează propriul popor, iar conflictul îi atinge şi pe partenerii şi aliaţii Washingtonului: Turcia şi Israel. Şi ce face Washingtonul? Dă undă verde CIA spre a da o mînă de ajutor achiziţionării de către Qatar şi Arabia Saudită de armament pe care acestea îl livrează apoi rebelilor sirieni. Ambiguităţile unei astfel de politici contribuie la persistenţa unei situaţii de patt între trupele lui Assad şi rebeli, deşi aceştia din urmă au cucerit masiv, teren. 

François Hollande şi Barack Obama în cătarea presei


Francois Hollande, nu se vede răsfăţat de presă, la capătul unui an plin de eşecuri de la trecerea sa la cârma Franţei.


Nici măcar un ziar de stânga precum Libération nu s-a văzut în stare să-l laude fără rezerve pe Hollande, cu prilejul conferinţei de presă ţinute de liderul de la Elysee, spre a-şi polei imaginea. Liberation concede în context că nu e sigur că lui Hollande „îi va ajunge să-şi corecteze imaginea spre a redobândi încredere”.

Cu o amplă discreditare a administraţiei sale se luptă şi Barack Obama. 
Oamenii din subordinea sa i-au spionat pe ziarişti, poate şi adversarii politici pe care, în mod cert, i-au dezavantajat în domeniul controlului colectării dărilor şi taxelor.
Majoritatea ziarelor vesteuropene simpatizează puternic cu actualul lider american, dar nici ele nu pot trece sub tăcere seria de scandaluri în care e implicată direct sau indirect Casa Albă. De pildă încercarea ei de a muşamaliza actele de terorism libian care s-au soldat cu moartea mai multor diplomaţi americani la Bengazi. Apoi vitregirea adepţilor politicilor conservatoare şi de dreapta de către serviciul financiar american. Şi, în fine, spionarea jurnaliştilor de peste ocean. Ar fi vorba de „un blestem al celui de-al doilea mandat”, încearcă, timid, să explice derapajul La Repubblica din Roma, un ziar de stânga, care aminteşte că, „de la Ronald Reagan la Bill Clinton”, mai toţi preşedinţii americani au avut de suferit la capitolul imagine în ultimii lor patru ani la Casa Albă. „Linia roşie la actualele scandaluri îl scoate în evidenţă pe Obama, din unghiul dreptei, ca arhitect al unui stat invaziv, arogant şi incontrolabil”.


Kölner Stadt-Anzeiger nu-l iartă pe primul preşedinte de culoare al SUA. „Mulţi speraseră ca Obama să schimbe America”. Or, potrivit ziarului renan, în materie de respectare a statului de drept ar mai fi rămas mult de făcut şi peste ocean. Şi nu doar la Guantanamo…

Tot în Germania, alt ziar de stânga, în speţă Tageszeitung din Berlin constată că republicanilor nu le vine să-şi creadă ochilor. Fiindcă, „în urma alegerilor din noiembrie trecut părea că Obama va fi în stare să impună o serie întreagă de reforme fără să ţină cont de opoziţia republicană, aflată atunci în defensivă. Acum Obama se vede expus „unor presiuni masive, care nu şi-au ratat efectul”.
De Telegraaf crede că adversarii politici ai lui Obama au mirosit sânge, că-l vor lega la mantinelă pe preşedinte prin înmulţirea comisiilor de anchetă şi îi vor torpila ca atare agenda de reforme care ar fi trebuit transpusă în acest al doilea mandat. Or, după cum observă cotidianul olandez, un şef al Casei Albe transformat în leu de mucava, în speţă „un preşedinte al SUA impotent nu e rău doar pentru americani, ci pentru întreaga lume”. Ziarul critică vehement , în context „apatia lui Obama” americană în chestiunea războiului civil sirian. 

Şi Der Standard din Austria admite că Obama trece prin cea mai dificilă perioadă din timpului acestui mandat şi deplânge că preşedintele se vede în imposibilitatea de a pune în aplicare măsuri concrete în domenii foarte importante, precum „conflictul sirian, reforma imigraţiei şi crearea zonei americano-europene a liberului-schimb”. 

